ישיבת מליאה, כנסת 25, פרוטוקול מספר 156, 2024-03-05 00:00

אמיר אוחנה: חברות וחברי הכנסת, אני מתכבד לפתוח את ישיבת הכנסת

אמיר אוחנה:  היום יום שלישי כ"ה באדר א' התשפ"ד, 5 במרץ 2024

אמיר אוחנה:  הנושא הראשון על סדר-היום: נאומים בני דקה

אמיר אוחנה:  חברי כנסת המבקשים להירשם מוזמנים להצביע בעד כעת

אמיר אוחנה:       עד שאקבל לידיי את הרשימה, ראשונת הדוברות תהיה חברת הכנסת קארין אלהרר

אמיר אוחנה:       אבל אני שואל איפה השרה התורנית

אמיר אוחנה:  מישהו יכול להגיד לי?      

מאי גולן: אני לא שרה תורנית

אמיר אוחנה: אוקיי

אמיר אוחנה:  השרה נמצאת

אמיר אוחנה:  מאה אחוז

אמיר אוחנה:  תודה

אמיר אוחנה:  בבקשה, חברת הכנסת אלהרר

קארין אלהרר: תודה רבה

קארין אלהרר:  אדוני היושב-ראש, כנסת נכבדה, לרגל ציון יום האישה הבין-לאומי בכנסת אני רוצה לספר לכם על אישה צעירה שאני מלווה את משפחתה מקרוב בחודשים האחרונים, קוראים לה ארבל יהוד

קארין אלהרר:  ארבל נחטפה מקיבוץ ניר עוז יחד עם בן זוגה אריאל קוניו

קארין אלהרר:  אחיה דולב יהוד, גם הוא נחטף

קארין אלהרר:  הם מוחזקים בשבי החמאס 151 ימים

קארין אלהרר:  ארבל היא דור שלישי בקיבוץ, אוהבת אדם וטבע

קארין אלהרר:  לאחרונה טיילה עם בן זוגה בדרום ובמרכז אמריקה, טיול שהם חסכו לקראתו הרבה כסף בלא מעט זמן

קארין אלהרר:  לפני שש שנים חזרו לגור בקיבוץ שהיא כל כך אוהבת

קארין אלהרר:  ארבל מתעניינת מאוד בחקר החלל, באסטרונומיה, ועסקה בהדרכה במרכז גרובטק במועצה אזורית אשכול

קארין אלהרר:      המשפחה של ארבל מתארת אותה כצעירה עם אופטימיות שלא נגמרת, מלאה שמחת חיים, עם חיוך שממגנט את כל מי שהיא נתקלת בו, צעירה שתמיד תמיד מוקפת בחברים

קארין אלהרר:  ההורים מספרים שארבל ידועה כדודה מספר אחת, תמיד האחיינים מצפים ומחכים לה

קארין אלהרר:  עם כל האופטימיות הזאת שמאפיינת את ארבל, הם מאוד מודאגים ושואלים את עצמם אם זה נשאר בימים קשים שבהם היא מוחזקת על ידי חיות אדם בתנאים פיזיים קשים – האם נשארה לה האופטימיות, האם החיוך יחזור

קארין אלהרר:       כל רגע שארבל נמצאת שם היא בסכנה

קארין אלהרר:  הזמן שלה, של החטופים והחטופות, אוזל

קארין אלהרר:  חייבים להחזיר אותם הביתה עכשיו

אמיר אוחנה: תודה רבה

אמיר אוחנה:  חבר הכנסת סימון דוידסון, ואחריו – חבר הכנסת אלי דלל

סימון דוידסון: תודה רבה

סימון דוידסון:  אדוני היושב-ראש, כנסת נכבדה, היום הכנסת מציינת את יום האישה הבין-לאומי, ואני רוצה לספר לכם על אישה אחת, עפרה קידר, בת 70, שנחטפה ב-7 באוקטובר

סימון דוידסון:  היא וג'ודי ויינשטיין חגי נחשבו לחטופות המבוגרות ביותר

סימון דוידסון:  באותו יום בעלה נרצח בביתו, ומשפחתה קיבלה הודעה על הירצחה של עפרה בשבי החמאס

סימון דוידסון:  גופתה נמצאת בעזה עד היום

סימון דוידסון:  עפרה הותירה אחריה נכדים ושלושה ילדים

סימון דוידסון:  בבוקר 7 באוקטובר יצאה עפרה להליכת בוקר במסלול הקבוע שלה

סימון דוידסון:  כשהתחילו היריות בנה התקשר אליה, היא ענתה לו וצעקה שיורים עליה

סימון דוידסון:  לאחר מכן נותקה השיחה

סימון דוידסון:      עפרה הייתה תמיד חיובית

סימון דוידסון:  היא אהבה לשחות בבריכת הקיבוץ, את פינת החי של הקיבוץ ובעיקר את הליכות הבוקר המוקדמות והשקטות בין עצי הפרדס והשבילים שהיא כה אהבה

סימון דוידסון:       עפרה נמצאת בשבי החמאס כבר 151 ימים

סימון דוידסון:  תודה

אמיר אוחנה: תודה לאדוני

אמיר אוחנה:  חבר הכנסת אלי דלל, ואחריו – חברת הכנסת שרן מרים השכל

אליהו דלל: אדוני היושב-ראש, כנסת נכבדה, היום אנחנו מציינים שני ימים חשובים מאוד – היום הלאומי לתרומתה ופועלה של העדה הדרוזית, אני מברך את העדה ומצדיע לה

אליהו דלל:  היום השני שהכנסת מציינת הוא יום האישה הבין-לאומי, ואני רוצה לספר לכם על אישה אחת, דניאלה גלבוע, בת 19 מפתח תקווה

אליהו דלל:  היא תוארה על ידי אימה אורלי כצעירה מלאת חיים, אור, צליל ואהבה, עם צחוק מתגלגל שנשמע למרחקים

אליהו דלל:  חבריה קוראים לה דנה או נושי

אליהו דלל:  מגיל צעיר דניאלה מנגנת בפסנתר, שרה וחולמת להיות מוזיקאית מקצועית

אליהו דלל:       דניאלה נחטפה ב-7 באוקטובר ממוצב נחל עוז

אליהו דלל:  בתאריך 26 בינואר 2024 חמאס פרסם סרטון תעמולה שצולם שעות לאחר חטיפתה, שלה יחד עם חטופות נוספות: לירי אלבג, קרינה ארייב ואגם ברגר

אליהו דלל:  בסרטון ארבעתן מדממות, חבולות ופצועות

אליהו דלל:  התמונות הקשות פורסמו בשער העיתון של ה-Daily Mail

אליהו דלל:       בחודש דצמבר המשפחה עשתה אירוע של הכנסת ספר תורה ובו בן זוגה של דניאלה ביקש את ידה מההורים שלה והם ענו בחיוב, למרות שהם רק בני 20

אליהו דלל:       דניאלה נמצאת בשבי החמאס כבר 151 ימים ומתפללים להחזרתה

אליהו דלל:  תודה

אמיר אוחנה: תודה רבה

אמיר אוחנה:  חברת הכנסת שרן מרים השכל, ולאחר מכן – חברת הכנסת מיכל מרים וולדיגר

אמיר אוחנה:   בבקשה

שרן השכל: תודה רבה, אדוני היושב-ראש

שרן השכל:  לרגל יום האישה, לציון יום האישה, אני אקריא מילים על רומי גונן, שבאמת בגיל 23 כל כך מזכירה לי את עצמי, וכולנו מחכים לשובם של כל החטופים והחטופות בחזרה הביתה

שרן השכל:      היום הכנסת מציינת את יום האישה הבין-לאומי

שרן השכל:  אני רוצה לספר לכם על אישה אחת, רומי גונן, בת 23, במקור מכפר ורדים, שחברותיה מתארות כמרכז חברתי של ממש ועם התלהבות מידבקת שאנשים זוכרים גם זמן רב אחרי שפגשו אותה; בחורה שיודעת להתחמם בקלות אך באותה מידה גם לבוא עם המון אהבה, הכול מהלב

שרן השכל:  רומי חזרה מהטיול הגדול בדרום אמריקה, חלמה על הטיול הבא במזרח הרחוק שאליו תכננה לצאת בחודשים הקרובים

שרן השכל:  רומי היא אנרגיה גדולה, מתחברת תוך שנייה וחצי לכולם, יש לה חוש צדק מפותח, והיא מאוד דעתנית, כך מתארות אותה חברותיה

שרן השכל:      רומי נחטפה בשבת השחורה לעזה ממסיבת הטבע ברעים בעודה פצועה מירי בידה

שרן השכל:  החטופים ששוחררו הודיעו שראו אותה בחיים, אך הפציעה בידה קשה, והיא לא קיבלה טיפול רפואי בשבי

שרן השכל:       רומי נמצאת בשבי החמאס כבר 151 ימים

שרן השכל:  כולנו מחכים לרומי

שרן השכל:  תודה

אמיר אוחנה: תודה רבה

אמיר אוחנה:  חברת הכנסת מיכל מרים וולדיגר, ואחריה – חבר הכנסת בועז טופורובסקי

מיכל מרים וולדיגר: כבוד היושב-ראש, כבוד השרה, חברי הכנסת היקרים, גם אני, כמו יתר חבריי, רוצה לציין את יום האישה הבין-לאומי ולדבר על לירי אלבג; ילדה חברותית, אוהבת לשיר, תכננה טיול מסביב לעולם וחולמת להיות מעצבת פנים

מיכל מרים וולדיגר:  באפריל 2023, בן זוגה של לירי, ניר, נפצע קשה בפיגוע דריסה בגוש עציון

מיכל מרים וולדיגר:  ניר סיפר שהיא לא עזבה אותו לרגע, והיא זו שנתנה לו כוח

מיכל מרים וולדיגר:       בשבת השחורה מירי נחטפה מבסיס נחל עוז – שלושה ימים לפני כן סיימה את קורס התצפיתניות

מיכל מרים וולדיגר:  אימה שירה סיפרה כי היא הספיקה לקבל ממנה הודעה אחרונה בקבוצה המשפחתית, ובה היא כתבה כי ירו עליה אבל היא לא נפגעה

מיכל מרים וולדיגר:  אך מאז לא שמעו ממנה דבר

מיכל מרים וולדיגר:  רק מאוחר יותר באותו ערב הם מצאו סרטון שהופץ בטלגרם ובו זיהו את בתה על הג'יפ בדרכה לרצועת עזה

מיכל מרים וולדיגר:       לירי ציינה בפברואר את יום הולדתה ה-19, והיא ציינה אותו בשבי החמאס

מיכל מרים וולדיגר:  לירי, כמו יתר החטופים, נמצאת בשבי החמאס כבר 151 יום

מיכל מרים וולדיגר:  אני לא קוראת רק לנו לשחרר אותה, אלא לכל אומות העולם שמחזיקות מעצמן מדינות נאורות

מיכל מרים וולדיגר:  לא יעלה על הדעת

מיכל מרים וולדיגר:  צריך לקבוע אולטימטום לחמאס להחזיר אותם היום

מיכל מרים וולדיגר:  תודה

אמיר אוחנה: תודה רבה

אמיר אוחנה:  חבר הכנסת בועז טופורובסקי, ואחריו – חברת הכנסת נעמה לזימי

בועז טופורובסקי: תודה רבה, אדוני היושב-ראש

בועז טופורובסקי:  גברתי השרה, חבריי חברות וחברי הכנסת, אני כבר אגיע לנושא תאונות הדרכים שאני מדבר עליו כל שבוע

בועז טופורובסקי:  אבל 151 יום, 19 חטופות – אובדן חופש וחירות בצורה המקסימלית ביותר

בועז טופורובסקי:  אנשים ונשים שנמצאים במצב הגרוע ביותר שבני אדם יכולים להימצא בו אי-פעם בהיסטוריה האנושית, וזה ממש לא רחוק מכאן

בועז טופורובסקי:       התפקיד שלנו, של המדינה, הוא להביא אותם עכשיו כמה שיותר מהר בלי שאלות ובלי לעשות מזה יותר מדי התחכמויות

בועז טופורובסקי:  זאת המשימה שלנו

בועז טופורובסקי:  אנחנו אשמים בזה שהן נמצאות שם, ועלינו האחריות להוציא אותם משם

בועז טופורובסקי:       לגבי תאונות הדרכים: 62 בני אדם נהרגו מתחילת השנה בדרכים

בועז טופורובסקי:  62 מבוגרים, צעירים, ילדים, ילדות, נשים, גברים, ערבים, יהודים

בועז טופורובסקי:  המלחמה בדרכים גם לא פוסחת על אף אחד

בועז טופורובסקי:  בדרכים אנשים נהרגים סתם, והמשפחות לא שורדות את זה לעולם

בועז טופורובסקי:  אנחנו צריכים לדעת ולזכור גם את אלה שמתים וממשיכים למות

בועז טופורובסקי:  גם היום מת מישהו בדרכים

בועז טופורובסקי:  אלו תאונות דרכים שאנחנו יכולים למנוע

בועז טופורובסקי:  תודה

אמיר אוחנה: תודה לאדוני

אמיר אוחנה:  חברת הכנסת נעמה לזימי, ואחריה – חברת הכנסת טטיאנה מזרסקי

נעמה לזימי: כנסת נכבדה, יושב-ראש הכנסת, היום הכנסת מציינת את יום האישה הבין-לאומי, ואני רוצה לספר לכם על אישה אחת – נעמה לוי, בת 19 מרעננה

נעמה לזימי:  היא חובבת טניס ותחרויות טריאתלון; היא בוגרת מכינה ואחות לשלושה אחים; אימא שלה מתארת אותה כילדה שמאמינה בטוב הלב של כל בני האדם

נעמה לזימי:  נעמה היא תלמידה מצטיינת במגמת הדיפלומטיה שבה למדה בתיכון וספורטאית שתמיד חתרה להגיע לקו הסיום

נעמה לזימי:       נעמה נחטפה בשבת ב-7 באוקטובר מבסיס נחל עוז יומיים בלבד לאחר קליטתה בתפקיד

נעמה לזימי:  בתיעוד הקשה שפורסם מרגע החטיפה נראית נעמה כשהיא אזוקה, מדממת וחבולה מובלת לטנדר על ידי מחבל חמאס

נעמה לזימי:  במשך 50 יום למשפחתה של נעמה לא היה מושג באשר למצבה; עד שהגיע אות חיים מאחת החטופות ששוחררו במסגרת העסקה, ובו נאמר להם, בין היתר, כי נעמה היא זאת שקלעה את הצמות המיוחדות בשערן של החטופות שחזרו

נעמה לזימי:       נעמה נמצאת בשבי החמאס כבר 151 ימים

נעמה לזימי:  חייבים להחזיר את נעמה, אותם ואותן אלינו עכשיו

אמיר אוחנה: תודה רבה

אמיר אוחנה:  חברת הכנסת טטיאנה מזרסקי, ואחריה – חברת הכנסת שלי טל מירון

טטיאנה (טניה) מזרסקי: אדוני היושב-ראש, שרה נכבדה, כנסת נכבדה, היום הכנסת מציינת את יום האישה הבין-לאומי, ואני רוצה לספר לכם על אישה אחת, נערה, בחורה צעירה – קרינה ארייב, בת 19 מירושלים

טטיאנה (טניה) מזרסקי:  קרינה מתוארת על ידי המשפחה כילדה עדינה עם לב גדול, שאוהבת את המשפחה שלה ומאפשרת לילדה שבתוכה לצאת, לשחק ולרקוד

טטיאנה (טניה) מזרסקי:  בכל הזדמנות אפשרית היא הייתה שמחה, עם נאיביות שממיסה את הלב ומיקוד במטרה בדרך להגשים את כל החלומות שלה

טטיאנה (טניה) מזרסקי:       הוריה של קרינה – אירה, עולה מאוקראינה, ואלברט, עולה מבוכרה, הם עולים ותיקים

טטיאנה (טניה) מזרסקי:  ויש לקרינה גם אחות גדולה – סשה

טטיאנה (טניה) מזרסקי:  קרינה היא נכדה לניצול שואה, וכעת התהפכו היוצרות והוא זה שבדאגה מתמדת אם יש לה מים, אם יש לה אוכל

טטיאנה (טניה) מזרסקי:       קרינה היא אחת התצפיתניות שנחטפו מבסיס נחל עוז

טטיאנה (טניה) מזרסקי:  לפי הסרטונים שהופצו, היא נחטפה בעודה פצועה

טטיאנה (טניה) מזרסקי:  בבוקר 7 באוקטובר קרינה הסתתרה עם בנות נוספות במיגונית כשברקע נשמעו יריות וצעקות בערבית

טטיאנה (טניה) מזרסקי:  בסרטונים של השעות לאחר החטיפה קרינה נראית בתוך ג'יפ מוסע לתוך שטח רצועת עזה

טטיאנה (טניה) מזרסקי:       קרינה נמצאת בשבי כבר 151 ימים

טטיאנה (טניה) מזרסקי:  חייבים להחזיר אותה ואת החטופים האחרים עכשיו

אמיר אוחנה: תודה, גברתי

אמיר אוחנה:  חברת הכנסת שלי טל מירון, ואחריה – חבר הכנסת אבי מעוז

שלי טל מירון: תודה רבה, אדוני היושב-ראש

שלי טל מירון:  היום הכנסת מציינת את יום האישה הבין-לאומי, ואני רוצה לספר לכם על אישה אחת שיש לי הזכות לדבר עליה – שני ניקול לוק, בת 22 במותה, שתועדה נחטפת באכזריות ממסיבת הטבע ברעים בטנדר לעזה

שלי טל מירון:  כולנו ראינו את התיעוד הנורא והמזעזע של ההתעללות בגופתה – היריקות והחבטות שהיא חטפה מעוברים ושבים

שלי טל מירון:  שלושה שבועות אחרי התיעוד הנורא הזה עודכנה משפחתה של שני לוק שהיא איננה בחיים

שלי טל מירון:      שני, שנולדה בגרמניה אך גדלה בישראל, הייתה מקעקעת

שלי טל מירון:  בסרטונים ממסיבת הטבע בקיבוץ רעים לפני חדירת המחבלים היא תועדה רוקדת ליד מבלים אחרים כשהיא מחייכת למצלמה

שלי טל מירון:  שני נולדה במושב אדרת וגדלה עם שלושת אחיה

שלי טל מירון:  מגיל צעיר שני הייתה יצירתית מאוד ואהבה לצייר

שלי טל מירון:  היא חלמה לגור בדירה משלה בתל אביב והגשימה את החלום בגיל 18

שלי טל מירון:  שני סיימה בהצלחה קורס עיצוב גרפי ופתחה סטודיו לקעקועים אצלה בדירה, ולאט-לאט הצליחה להתפרנס מהכישרון שלה

שלי טל מירון:  שני כל כך אהבה פסטיבלים של מוזיקה

שלי טל מירון:  במסגרת אחד הפסטיבלים באירופה היא הכירה את בן זוגה

שלי טל מירון:  השיחה האחרונה שניהלה שני הייתה עם אימא שלה בשעה 6:40 בבוקר, והיא אמרה לה שהיא נוסעת למקום בטוח עם בן זוגה אוריון שנחטף לעזה

שלי טל מירון:       שני נמצאת בשבי החמאס כבר 151 ימים, ואנחנו מתפללים להשבתה ולהשבת כל החטופות והחטופים

שלי טל מירון:  תודה

אמיר אוחנה: תודה, גברתי

אמיר אוחנה:  חבר הכנסת אבי מעוז איתנו? לא

אמיר אוחנה:  חברת הכנסת שרון ניר, בבקשה

שרון ניר: אדוני היושב-ראש, כנסת נכבדה, היום הכנסת מציינת את יום האישה הבין-לאומי, ואני רוצה לספר לכם על אישה צעירה, חיילת, תצפיתנית מנחל עוז שנחטפה ב-7 באוקטובר – אגם ברגר

שרון ניר:  כנרת מחוננת בת 19 מחולון, שלמדה בתיכון קריית שרת, ולימים התגייסה לצה"ל לתפקיד תצפיתנית במוצב נחל עוז

שרון ניר:       כבר בכיתה ד' אגם החלה לנגן על הכינור בכישרון רב ובאצילות, והכינור הפך להיות חלק בלתי נפרד ממנה

שרון ניר:  אך התרומה של אגם לא הסתפקה רק במוזיקה

שרון ניר:  אגם הרבתה להתנדב עם אוכלוסיות מיוחדות ולסייע לילדים שחוו קשיי למידה וקשיים משפחתיים

שרון ניר:  אגם היא מודל לחיקוי, כאחות תאומה לליאם, ואחות לבר ועילי

שרון ניר:      ב-7 באוקטובר חלה תפנית בחייה של אגם, שנחטפה על ידי ארגון הטרור הרצחני חמאס

שרון ניר:  היא נראתה לאחרונה בסרטון שפורסם בטלגרם כשפציעה בפניה

שרון ניר:  רגעים אחדים לפני החטיפה הספיקה אגם להתקשר לאביה ולספר לו על היריות במוצב

שרון ניר:  אות החיים הראשון מאגם התקבל בשיחת טלפון שאביה קיבל מאגם גולדשטיין-אלמוג, ששוחררה בעסקה בסוף נובמבר

שרון ניר:      אגם גולדשטיין ביקשה להעביר לאבא של אגם ברגר ברכת יום הולדת מאגם, וסיפרה לו כי היא בסדר, היא מרגיעה שם את כולם בשבי והיא שומרת שבת

שרון ניר:  בשבוע שעבר פגשתי את אימא של אגם והיא סיפרה לי בגאווה שנודע לה שאגם שומרת על העקרונות והערכים שעליהם היא חונכה, כאשר היא סירבה לבקשת המחבלים לבשל ולהדליק אש בשבת

שרון ניר:      סיפורה של אגם מחזק את המודעות לגבורה האנושית, ומבטא את התקווה לשחרורם ולשחרור כל החטופים

שרון ניר:  ביום האישה הבין-לאומי הזה, בואו נזכור את אגם ואת האומץ שלה

שרון ניר:  בואו נתפלל לשלומה, בואו נתפלל לשחרורה ולשובם של כל החטופים והחטופות

שרון ניר:       אגם נמצאת בשבי כבר 151 ימים

אמיר אוחנה: תודה, גברתי

אמיר אוחנה:  חבר הכנסת יואב סגלוביץ', ואחריו – חברת הכנסת לימור סון הר מלך

יואב סגלוביץ': אדוני היושב-ראש, חבריי חברי הכנסת, היום הכנסת מציינת את יום האישה הבין-לאומי, ואני רוצה לספר לכם על אישה אחת, עמית אסתר בוסקילה, תושבת אשדוד, בעלת עסק מצליח לסטיילינג ועובדת כמלבישה

יואב סגלוביץ':  עמית בשלנית בחסד, וזמן קצר לפני מתקפת הטרור הגיעה לשלבים מתקדמים בתוכנית הבישול מאסטר שף

יואב סגלוביץ':      קרוביה מתארים אותה כבחורה יפהפייה, מלאת שמחת חיים, שמפיצה אור בכל מקום שאליו היא נכנסת; אוהבת לטייל בעולם, לבלות עם חברים, לרקוד ולשמוח; פייטרית שיודעת לעמוד על הרגליים

יואב סגלוביץ':  ב-7 באוקטובר נחטפה מהמסיבה ברעים

יואב סגלוביץ':  היא הספיקה לנהל שיחה עם דוד שלה לפני שנותק עימה הקשר

יואב סגלוביץ':  במהלך השיחה עמית הספיקה להגיד לשמעון, דודה, שהיא נורתה, ולאחר ששמע אותה צורחת, היא אמרה חלושות: אני אוהבת אתכם

יואב סגלוביץ':  בנובמבר האחרון ציינה עמית את יום הולדתה ה-28 בשבי חמאס

יואב סגלוביץ':       עמית נמצאת בשבי חמאס כבר 151 ימים

יואב סגלוביץ':  צריך להחזיר את עמית, צריך להחזיר את כולם, עכשיו

אמיר אוחנה: תודה, אדוני

אמיר אוחנה:  חברת הכנסת לימור סון הר מלך, ואחריה – חברת הכנסת מטי צרפתי הרכבי

לימור סון הר-מלך: אדוני היושב-ראש, היום הכנסת מציינת את יום האישה הבין-לאומי, ואני רוצה לספר לכם על אישה אחת

לימור סון הר-מלך:  נועה ארגמני, בת 26, היא בתם היחידה של הוריה – יעקב בן 69 וליאורה בת 62

לימור סון הר-מלך:  ליאורה היא ישראלית ממוצא סיני, שחולה במחלת הסרטן ונמצאת בימים אלו בטיפולים

לימור סון הר-מלך:      נועה הייתה סטודנטית להנדסת מערכות מידע באוניברסיטת בן גוריון, והתגוררה עם הוריה בבאר שבע; שם הייתה גם מטפלת מסורה באימא, שרק רוצה לראות אותה שוב, לפני שאולי, חס וחלילה, זה יהיה מאוחר מדי

לימור סון הר-מלך:      נועה השתתפה בפסטיבל הנובה עם בן זוגה אבינתן אור, בן 30

לימור סון הר-מלך:  כבר ב-7 באוקטובר הופץ סרטון שבו רואים את נועה נחטפת לעזה על אופנוע ביחד עם אבינתן, כאשר היא מנסה בכל כוחה להמשיך ולהחזיק בידו עד שהופרדו באכזריות קורעת לב

לימור סון הר-מלך:  הבעת פניה של נועה, שנחקקה בזיכרון הקולקטיבי של העם שלנו, סיפרה את כל הזוועה

לימור סון הר-מלך:       נועה נמצאת בשבי חמאס כבר 151 ימים, והעולם שותק

אמיר אוחנה: תודה רבה

אמיר אוחנה:  חברת הכנסת מטי צרפתי הרכבי, ואחריה – חבר הכנסת אלון שוסטר

מטי צרפתי הרכבי: אדוני היושב-ראש, כנסת נכבדה, היום הכנסת מציינת את יום האישה הבין-לאומי, כאשר 19 נשים נמצאות בשבי חמאס

מטי צרפתי הרכבי:  אני רוצה לספר לכם על אישה אחת

מטי צרפתי הרכבי:  כרמל גת, בת 39, שנחטפה לרצועת עזה יחד עם קרובת משפחתה, ירדן רומן גת, ועם אימא שלה, כנרת, זיכרונה לברכה, שנרצחה

מטי צרפתי הרכבי:      בבוקר 7 באוקטובר כרמל הייתה בבית הוריה בבארי, מוכנה לריצת בוקר

מטי צרפתי הרכבי:  הם שמעו את האזעקות ונכנסו לממ"ד

מטי צרפתי הרכבי:  המחבלים חדרו לבית והוציאו את כנרת וכרמל מביתן

מטי צרפתי הרכבי:  כרמל נחטפה ברכב של הקיבוץ, וכנרת הובלה עם קבוצה נוספת של חברי קיבוץ ונרצחה כמה מאות מטרים מביתה

מטי צרפתי הרכבי:      כרמל היא מרפאה בעיסוק, פעילת זכויות אדם ומתוארת על ידי כל אוהביה כחברת נפש קרובה

מטי צרפתי הרכבי:  החיוך שלה קורן ומאיר מכל תמונה

מטי צרפתי הרכבי:  מי שמכיר את כרמל גת מתאר אישה יוצאת דופן, עם תעצומות נפש ונחישות

מטי צרפתי הרכבי:  חטופים שהוחזקו איתה העידו כי יזמה תרגול יוגה ומדיטציה, ובזכותה שמרו על שפיות

מטי צרפתי הרכבי:       כרמל נמצאת בשבי חמאס כבר 151 ימים

אמיר אוחנה: תודה, גברתי

אמיר אוחנה:  חבר הכנסת אלון שוסטר, ואחריו – חברת הכנסת קטי קטרין שטרית

אלון שוסטר: כבוד היושב-ראש, חברות וחברי הכנסת, היום הכנסת מציינת את יום האישה הבין-לאומי, ואני רוצה לספר על אישה אחת – ג'ודי ויינשטיין חגי, בת 70, שנורתה ונפצעה במהלך הטבח ב-7 באוקטובר

אלון שוסטר:  במשך כחודשיים משפחתה קיוותה כי היא עוד בחיים

אלון שוסטר:  ב-28 בדצמבר הודיע קיבוץ ניר עוז על כך שג'ודי נרצחה באותה שבת

אלון שוסטר:  בעלה, גדי חגי, בן 72, נרצח גם הוא בטבח, וגופותיהם עדיין מוחזקות בידי חמאס

אלון שוסטר:      שניהם נחטפו כאשר יצאו להליכת בוקר

אלון שוסטר:  ג'ודי הספיקה לתעד בסרטון את תחילת המתקפה, ולהזעיק את מד"א כאשר ירו בבעלה

אלון שוסטר:  ג'ודי הותירה אחריה ארבעה ילדים, שבעה נכדים, וגם את אימה, בת 95

אלון שוסטר:      היא הייתה מורה לאנגלית עם התמחות בילדים עם צרכים מיוחדים ובעיות קשב וריכוז

אלון שוסטר:  היא טיפלה בילדים עם חרדות בעקבות המצב בעוטף בשיטות מדיטציה ומיינדפולנס

אלון שוסטר:  ג'ודי הייתה משוררת, יזמית והייתה מסורה לעשייה למען שלום ואחווה

אלון שוסטר:       ג'ודי נמצאת בשבי חמאס כבר 151 ימים

אמיר אוחנה: תודה רבה

אמיר אוחנה:  חברת הכנסת קטי קטרין שטרית, ואחריה אני אומר כמה מילים – ברשותך, חבר הכנסת שקלים – ולאחר מכן הרשימה תימשך לפי הסדר

אמיר אוחנה:  בבקשה

קטי קטרין שטרית: אדוני היושב-ראש, כנסת נכבדה, היום הכנסת מציינת את יום האישה הבין-לאומי, ואני רוצה לספר לכם על אישה אחת

קטי קטרין שטרית:  שירי ביבס, בת 32, נשואה כבר תשע שנים לבעלה ירדן; יחד הם גידלו את שני ילדיהם, אריאל וכפיר – כולנו מכירים אותם, עם השיער הג'ינג'י הבולט כל כך – בקיבוץ ניר עוז

קטי קטרין שטרית:      שירי וכל משפחתה נחטפו ב-7 באוקטובר, כאשר כפיר, שבימים אלו כבר בן שנה וחודשיים, נחטף בעודו בן תשעה חודשים בלבד, והוא החטוף הצעיר ביותר שנלקח על ידי חמאס

קטי קטרין שטרית:  את יום הולדתו הראשון ציין בשבי – יום ההולדת העצוב ביותר בעולם

קטי קטרין שטרית:  הוריה של שירי, אשר התגוררו במרחק של עשרה בתים בלבד מביתם בניר עוז, לא שרדו את הטבח

קטי קטרין שטרית:      בדצמבר האחרון בני משפחתה הכניסו ספר תורה ששרד עוד מימי השואה אל בית הכנסת של הקיבוץ – תרומה שקיבלו מקהילה יהודית בארצות הברית

קטי קטרין שטרית:  אנחנו כולנו תפילה שכל משפחת ביבס תחזור, בעזרת השם, בשלום, וכך גם כל החטופים

קטי קטרין שטרית:       שירי נמצאת בשבי חמאס כבר 151 ימים

אמיר אוחנה: תודה רבה, גברתי

אמיר אוחנה:       חברות וחברי הכנסת, כפי שהזכירו רבים מכם, הכנסת מציינת היום את יום האישה הבין-לאומי

אמיר אוחנה:  מעבר לדיון המיוחד שאנחנו נקיים פה במליאה, היום הזה כלל גם דיון מיוחד שהובילה יושבת-ראש הוועדה לקידום מעמד האישה ולשוויון מגדרי חברת הכנסת פנינה תמנו-שטה; יום מלא שכלל אירוע גם בסימן תרומתן של נשים במלחמת חרבות ברזל, דקת דומייה לזכר הנרצחות, עדות מפיה של מיה רגב אשר נחטפה, וברוך השם, שוחררה משבי חמאס; נערכו פאנלים שונים בהובלת ובהשתתפות נשים פורצות דרך ומומחיות בתחומן, והתקיים ממש כעת כנס נוסף של חברת הכנסת מיכל וולדיגר, בסימן גיבורות בעורף – גיבורות בחזית

אמיר אוחנה:      כפי שאמרתי בכנסים היום, בגבורתן ובעוז רוחן, הדור העכשווי של נשות ישראל יצטרף לשורה ארוכה של נשים שנשאו את גורל העם על גבן – דבורה הנביאה, אסתר המלכה, שרה אהרונסון, חנה סנש וגיבורות רבות מספור שמעשיהן משובצים בדברי ימי עמנו

אמיר אוחנה:       לא ניתן לציין את יום האישה הבין-לאומי הנוכחי מבלי להזכיר את אחיותינו שכבר 151 ימים נמצאות בשבי החמאס – מיה, לירי, עפרה, ג'ודי, עדן, נועה, שירי, נעמה, רומי, ארבל, כרמל, דורון, דניאלה, ענבר, שני, עמית, קרינה ואמילי, שתמונותיהן מביטות עלינו כאן ממעל

אמיר אוחנה:  הן נמצאות לנגד עיננו ועל לוח ליבנו בכל יום ובכל שעה, ולא חדלנו מלפעול למען שובן, וכך נמשיך לעשות בכל הדרכים והאמצעים העומדים לרשותנו כדי להחזיר את כולן הביתה

אמיר אוחנה:  מי ייתן שבקרוב נשמע כולנו בשורות טובות ושאחיותינו, וכמובן גם אחינו, ישובו אל חיק משפחותיהם

אמיר אוחנה:  אמן

אמיר אוחנה:       חבר הכנסת אושר שקלים, בבקשה

שקלים: אדוני היושב-ראש, כנסת נכבדה, היום הכנסת מציינת את יום האישה הבין-לאומי, ואני רוצה לספר לכם על אישה אחת – עדן ירושלמי

שקלים:  עדן בת 24 מתל אביב היא בחורה אנרגטית, שאוהבת מוזיקה ומסיבות, ואפילו גם רוכבת על אופנוע

שקלים:  עדן נחטפה ב-7 באוקטובר מהמסיבה ברעים – שם עבדה כברמנית שבוע לפני יום הולדתה

שקלים:  עדן הייתה במכונית יחד עם שתי חברותיה שנרצחו והעמידה פני מתה כדי שהמחבלים, יימח שמם, לא יתקרבו אליה, אך תוך כדי שהטלפונים של שתי חברותיה החלו לצלצל עדן הבינה שצלצולי הטלפונים מסכנים אותה והיא החליטה פשוט לצאת מהרכב וברחה להתחבא מתחת לשיח

שקלים:      בשיחת טלפון משפחתה ביקשה ממנה לא לבכות כדי שלא ישמעו אותה, והיא סיפרה שהשיח פשוט לא מסתיר אותה מספיק ושאפשר לראות אותה

שקלים:  במשך שלוש וחצי שעות אחותה דיברה אתה בטלפון, עד שבשעה 11:00 היא אמרה לאחותה שתפסו אותה והשיחה נותקה

שקלים:  עד היום לא התקבלה אות חיים שמעיד על מצבה

שקלים:       עדן נמצאת בשבי כבר 151 ימים

שקלים:  עדן יקרה, עם שלם מתפלל לשובך במהרה יחד עם כל אחינו ואחיותינו החטופים והחטופות

ניסים ואטורי: תודה רבה

ניסים ואטורי:  חברת הכנסת פנינה תמנו שטה, בבקשה

פנינה תמנו: היום הכנסת מציינת את יום הנשים הבין-לאומי, ואני רוצה לספר לכם על אישה אחת

פנינה תמנו:  ענבר היימן, זכרה לברכה, בת 27 מחיפה, נחטפה ממסיבת הנובה ברעים

פנינה תמנו:  ענבר הייתה סטודנטית לתקשורת חזותית בשנה הרביעית לתואר וגם אומנית גרפיטי מוכרת בעולם תחת הכינוי "פינק"

פנינה תמנו:  אומני גרפיטי בארץ ובכל העולם נרתמו לצייר על קירות וברשתות למען שחרורה מהשבי

פנינה תמנו:  למסיבה ברעים היא הגיעה בתפקיד ההלפרית, מתנדבת בצוות סיוע למבלים שחשים ברע וזקוקים לתמיכה

פנינה תמנו:       היא נמלטה עם שני צעירים נוספים ממחבלי החמאס

פנינה תמנו:  לפי עדויות חבריה, המרדף נמשך כשלוש שעות, ובסיומו אחד המחבלים איים על ענבר בסכין והיא נחטפה לרצועת עזה על גבי אופנוע

פנינה תמנו:  חודשיים אחרי שנחטפה התבשרו בני משפחתה כי ענבר נרצחה בשבי החמאס

פנינה תמנו:  ענבר הייתה בחורה מחוננת, מלאת אהבה והכלה, עם נתינה אין-סופית

פנינה תמנו:  בחורה יצירתית ומלאה בשמחת חיים

פנינה תמנו:       ענבר נמצאת בשבי החמאס כבר 151 יום וכל רצון המשפחה הוא שנחזיר את גופתה הביתה לקבורה בישראל

פנינה תמנו:  תודה

ניסים ואטורי: תודה רבה

ניסים ואטורי:  חבר הכנסת יצחק קרויזר, בבקשה

יצחק קרויזר: היום הכנסת מציינת את יום האישה הבין-לאומי ואני רוצה לספר לכם על אישה אחת – אמילי תהילה דמארי, בת 27, שנחטפה לרצועת עזה מביתה שבקיבוץ כפר עזה ב-7 באוקטובר ועדיין לא ידוע מה עלה בגורלה

יצחק קרויזר:  חבריה לשכבה שנפגשו מול ביתה קראו זה מכבר, וקוראים לממשלה ולקבינט לפעול לשחרורה

יצחק קרויזר:  חשוב להם שאמילי תדע שכולם מחכים לשובה הביתה ושבני משפחתה נלחמים לחזרתה בכל כוחם

יצחק קרויזר:       כשמגיע הרגע לתאר אותה, חבריה מספרים שאמילי היא הדבר הכי שמח וטוב שיש וכי היא הדבק של כולנו

יצחק קרויזר:  היא מתוארת כחברה של כולם וכדמות מאוד פופולרית, אהובה, ואהובה באזור יישובי הדרום

יצחק קרויזר:  חברתה הטובה ליקי משוכנעת שגם במנהרות החמאס היא מתגלה במלוא כוחה כי היא האדם הכי חזק שליקי מכירה והיחידה שמסוגלת לעמוד בדבר כזה

יצחק קרויזר:       אמילי נמצאת בשבי החמאס כבר 151 ימים

ניסים ואטורי: תודה רבה

ניסים ואטורי:  חבר הכנסת אברהם בצלאל, בבקשה

אברהם בצלאל: שלום אדוני היושב-ראש, חבריי חברי הכנסת, היום הכנסת מציינת את יום האישה הבין-לאומי

אברהם בצלאל:  אני דווקא רוצה לדבר על מיה גורן, אישה בת 56 מקיבוץ ניר עוז, שב-7 באוקטובר הלכה והייתה בגן, במקום הכי אהוב עליה, גן הילדים של הקיבוץ

אברהם בצלאל:  מיה הייתה נחשבת כאחראית לכל ההורות בקיבוץ

אברהם בצלאל:  אישה שמחה, אישה מקרבת, מאחדת, מכילה

אברהם בצלאל:  בזמן האזעקות היא הספיקה להודיע לבן שלה שהיא נמצאת בגן שם

אברהם בצלאל:  לצערנו, בעלה אבנר נרצח על ידי המחבלים וכעבור דקות נותק הקשר איתה

אברהם בצלאל:       כעבור כמה ימים עשו איכון לטלפון ומצאו שהטלפון נמצא ברצועת עזה

אברהם בצלאל:  ולצערנו, ב-1 בדצמבר משפחתה קיבלה את הגרוע מכול, את ההודעה ואת הבשורה שלצערנו היא נרצחה בשבי חמאס

אברהם בצלאל:       גופתה של מיה גורן כבר נמצאת 151 יום בשבי החמאס ואנחנו צריכים לעשות הכול, לבקשת משפחתה, כדי להחזיר את הגופה לקבורה בישראל

אברהם בצלאל:  אנחנו רוצים להגיד מפה שתהיה נשמתה צרורה בצרור החיים, ובעזרת השם, שנזכה בקרוב להחזיר את כל החטופות והחטופים במהרה, ושכבר, בעזרת השם, נצליח אחת ולתמיד להכריע את החמאס

ניסים ואטורי: אמן

ניסים ואטורי:  תודה רבה

ניסים ואטורי:  חברת הכנסת אתי חוה עטייה, בבקשה

חוה אתי עטייה: אדוני היושב-ראש, כנסת נכבדה, היום הכנסת מציינת את יום האישה הבין-לאומי וגם אני רוצה לספר לכם על אישה אחת, דורון שטיינברכר, בת 30 מקיבוץ כפר עזה, אחות וטרינרית במקצועה

חוה אתי עטייה:  דורון דודה מדהימה לאחיינים שלה, אוהבת בעלי חיים ואישה שכולה נתינה, כך תיארו מקורביה

חוה אתי עטייה:       ב-7 באוקטובר, דורון נחטפה מביתה בשכונת הצעירים של כפר עזה כשמחבלי חמאס משכו אותה מתחת למיטה, שם התחבאה

חוה אתי עטייה:  בהודעה הקולית האחרונה ששלחה בקבוצת החברות הכי טובות היא נשמעת אומרת: "הם פה, תפסו אותי"

חוה אתי עטייה:  דורון נוטלת תרופה כרונית מדי יום, ומאז החטיפה לא ידוע אם לקחה אותה, ובשל כך היא נמצאת בסכנת חיים

חוה אתי עטייה:  מאז השבת השחורה אות חיים ראשון התקבל לאחר 112 ימים בשבי החמאס

חוה אתי עטייה:  חמאס פרסם סרטון ובו נראו דורון, קרינה ארייב ודניאלה גלבוע

חוה אתי עטייה:       דורון נמצאת בשבי החמאס כבר 151 ימים

חוה אתי עטייה:  יהי רצון שכל החטופות והחטופים יחזרו במהרה, שלמים ובריאים, לזרועות המשפחה

חוה אתי עטייה:  תודה

ניסים ואטורי: תודה רבה

ניסים ואטורי:  השרה, חברת הכנסת גילה גמליאל, בבקשה

גילה גמליאל: אדוני היושב-ראש, חברות וחברי הכנסת, מלחמת חרבות ברזל וטבח 7 באוקטובר הפכו גם את יום האישה השנה לשונה לחלוטין

גילה גמליאל:  בעיניי יום האישה בשנים שעברו היה יום של אופטימיות ותקווה: תקווה לשינוי שכר הנשים, אחוז הנשים בתפקידים בכירים, דיברנו על משרות, על פיתוח אישי, על יותר נשים בממשלה, על החיים המטורפים בין בית לקריירה

גילה גמליאל:  על MeToo ועל הקשר שקיים בין כל הנשים בעולם בתמיכה הדדית, וגם כאן בבית הזה

גילה גמליאל:       אבל יום האישה השנה לא דומה לשום דבר אחר

גילה גמליאל:  יום האישה הנוכחי דורש מאיתנו לזעוק את הזעקה של כל הנשים ולהילחם על הזכויות הבסיסיות ביותר שלנו – על הזכות לחיות, הזכות שלנו על גופנו, הזכות להיות בטוחות ומוגנות

גילה גמליאל:  הזכויות האלה אמורות להיות מובנות מאליהן בעולם החופשי של היום

גילה גמליאל:  אבל לצערנו אנו עומדים כמעט בודדים במערכה, כששאר העולם שותק מול ההפרה המחרידה של זכויות הנשים ב-7 באוקטובר

גילה גמליאל:  מחובתנו, כל הנשים שיושבות בחדר הזה, כל האנשים שיושבים בחדר הזה, לזעוק את זעקתן של הנשים שנאנסו, שנפגעו, שנרצחו, שנשרפו, שנטבחו, שנחטפו ושהזכויות האלו נשללו מהן

גילה גמליאל:       דוח האו"ם בדבר התקיפות המיניות בטבח 7 באוקטובר מתפרסם באיחור ומוכיח את מה שאמרנו לעולם מתחילת המלחמה

גילה גמליאל:  התעלמות מזכ"ל האו"ם והשתיקה המבישה של ארגוני הנשים בעולם הן הרבה יותר מחרפה

גילה גמליאל:       הזכרנו היום בבית הזה את הנשים החטופות, את הסיפור שלהן ואת חובתנו להחזיר את כולן הביתה

גילה גמליאל:  אני נפגשתי עם המשפחות, הכאב זועק לשמיים, ואנחנו חייבים לעשות הכול על מנת להחזיר אותן כמה שיותר מהר

ניסים ואטורי: תודה רבה

ניסים ואטורי: חברי הכנסת, הנושא הבא על סדר-היום: ציון יום האישה הבין-לאומי

ניסים ואטורי:  אני מזמין את יושבת-ראש הוועדה לקידום מעמד האישה ולשוויון מגדרי חברת הכנסת פנינה תמנו

ניסים ואטורי:  בבקשה, חמש דקות

פנינה תמנו: אדוני היושב בראש, שרות נכבדות, כנסת נכבדה, היום אנו מציינים בכנסת את יום האישה, יום הנשים הבין-לאומי

פנינה תמנו:  בשנים עברו ביום זה, כפי שציינה השרה גמליאל, היו שלל נושאים של העצמת האישה, קידום נשים, צמצום פערי שכר, אפליה

פנינה תמנו:  אך בזמן שיתר העולם יציין כבשגרה את הנושאים האלו, עלינו נכפתה מלחמת אין ברירה, מלחמת קיום

פנינה תמנו:  לפני הכול, ביום הזה, אנחנו זוכרות וזוכרים את כל הנרצחות והנרצחים, את 19 החטופות ויתר החטופים שעדיין נמצאים בשבי בידי מחבלי חמאס הארורים

פנינה תמנו:  אחרי 7 באוקטובר יום האישה בישראל לעולם לעולם לא יכול להיות עוד אותו הדבר

פנינה תמנו:  ביום הזה חובתנו שקולן של ישראליות רבות שנרצחו יישמע כזעקה גדולה, כי הן את קולן לא יכולות להשמיע אחרי שנרצחו, נשרפו, עברו התעללויות, נטבחו בצורה הכי ברברית שיש

פנינה תמנו:  ולצערי גם קולן של נשים שעודן בחיים ועברו את התופת הוכחש, הוכחש על ידי חלקים רבים בקהילה הבין-לאומית, שהפנו לנו כתף קרה ואוזן ערלה

פנינה תמנו:  גם את זה אנחנו חייבים להמשיך, לפעול כדי לשבור, לנפץ את השתיקה הרועמת

פנינה תמנו:       7 באוקטובר טלטל את עולמנו וזעזע את יסודות קיומנו בביטחון בארצנו

פנינה תמנו:  האכזריות של אויבינו חצתה כל גבול וכל קוד אנושי

פנינה תמנו:  התמונות הקשות מאותו היום והמראות הרבים של הזוועות, נשים, גברים, ילדים, שהוצאו להורג בצורה הכי ברברית, בפשעים נגד האנושות – כשכל נפש וכל משפחה הן עולם ומלואו – אלו תמונות ומראות שילוו אותנו לעד

פנינה תמנו:  בשם הזיכרון הזה ובשם חובתה הבלתי-מתפשרת של מדינת ישראל ושלנו כנבחרי ציבור, עלינו לפעול לביטחון ולהשבת הבנות והבנים לגבולם

פנינה תמנו:  המראות האלו ישמשו בעבורנו כפקודה לפעול, ולא להפסיק, למען עתיד ילדינו בנחישות בארץ ומול כל העולם, בכל דרך אפשרית, כדי שאנחנו נדאג שלעולם לא עוד

פנינה תמנו:  לעולם לא עוד

פנינה תמנו:       לצד השכול והכאב העצום, ביום האישה הזה יש לנו גם את הזכות להאיר בזרקור את גבורתן ותרומתן של נשים רבות, אמיצות, גיבורות, במלחמה, במלחמת חרבות ברזל, שהן חלק בלתי נפרד מאחדותו, עוצמתו וניצחונו של עם ישראל

פנינה תמנו:  זה חודשים שבוועדה לקידום מעמד האישה ולשוויון מגדרי בראשותי – ובהנהלת דלית אזולאי, שנמצאת איתנו כאן, שעושה עבודה מסורה יחד עם הצוות הנפלא שלה, וכמובן גם הצוות האישי שלי – אנחנו פועלים ופועלות להנכיח את התרומה של הנשים, להוביל מדיניות ולתקן שינויים לטובת זכויותיהן של נשים; לשמור על המוגנות והביטחון, החל מהמפונות ודרך הקורבנות שבעודן בחיים; לחשוף לעולם כולו, כפי שאמרתי, את הפשעים המחרידים נגד האנושות, כלפי נשים, שביצעו חמאס וחיילי הנוח'בה, טרוריסטים של הנוח'בה, יימח שמם

פנינה תמנו:       היום הייתה לי הזכות להוביל את האירוע המרכזי של הכנסת

פנינה תמנו:  אתה גם הגעת, חבר הכנסת ואטורי, סגן היושב-ראש

ניסים ואטורי: נכון, היה מאוד מרגש

פנינה תמנו: היה מאוד מרגש

פנינה תמנו:  שמנו זרקור על גיבורות במלחמה, בחזית, בהסברה ובעורף

פנינה תמנו:  קיימנו פאנלים שבהם הראינו את היכולת והתרומה של עשרות נשים מדהימות אבל שמייצגות עשרות אלפי נשים מעם ישראל

פנינה תמנו:  את הכנס פתחה מיה רגב, שנחטפה לעזה

פנינה תמנו:  האישה הצעירה הזאת, מה שהיא עברה, ואיך היא עמדה שם, זקופה, גייסה את כל הכוחות, השמיעה את ההקלטה איך היא זועקת לאביה ב-7 באוקטובר: אבא תציל אותי

פנינה תמנו:  מי שלא שמע את ההקלטה המצמררת הזאת – היא אמרה שאת ההקלטה הזאת היא משמיעה מעל הבמה, אבל היא נמצאת איתנו, היא איתנו כאן היום בכנסת כדי להשמיע את זעקתן של מי שלא יכולות עכשיו להשמיע אותה, ועוברות תופת יום-יום בשבי החמאס

פנינה תמנו:  אני מודה למיה על תעצומות הנפש שלה ומודה לכל המשפחות שהגיעו, כדי לשתף אותנו

פנינה תמנו:  שאלוקים רק ייתן להן תעצומות נפש, באמת

פנינה תמנו:  אני רואה את עמידתן

פנינה תמנו:  הן באות יום-יום, המשפחות והאימהות הרבות, אימהות שכולות, אימהות החטופות, אימהות לחיילים, נשים של אנשי משרתי הקבע ומשרתי המילואים, כולן כולן נשים גיבורות

פנינה תמנו:       אני רק רוצה לסיים ולומר: בסוף עת צרה זו לישראל, אבל אסור לנו לשכוח שבזכות נשים צדקניות עם ישראל נגאל וגם עתיד להיגאל

פנינה תמנו:  כל יום עלינו לעשות טוב, לפעול לטוב, ובעזרת השם גם יהיה טוב

פנינה תמנו:  שנזכה לראות את החטופים והחטופות בבית בישראל, שננצח את אויבינו ונחזיר את הביטחון לגבולותינו

פנינה תמנו:  תודה

ניסים ואטורי: תודה רבה

ניסים ואטורי:  חברת הכנסת חוה אתי עטייה, בבקשה

חוה אתי עטייה: אדוני היושב-ראש, כנסת נכבדה, אורחות ואורחים נכבדים, גברתי השרה חברת הכנסת מאי גולן, השרה לשוויון חברתי וקידום מעמד האישה, כפי שאמרה חברת הכנסת פנינה תמנו שטה, שפועלת רבות למען קידום מעמד האישה, היום אנו מציינים את יום האישה הבין-לאומי, שיחול ב-8 במרץ ברחבי העולם

חוה אתי עטייה:  במשך כל היום ציינה הכנסת את היום הזה בסימן תרומתן של נשים במלחמת חרבות ברזל – גיבורות בחזית וגיבורות בעורף

חוה אתי עטייה:       אני מקדישה את דבריי ל-17 הנשים שעדיין מוחזקות בשבי החמאס ברצועת עזה

חוה אתי עטייה:  אני מתפללת להשבתם המהירה של כל החטופות והחטופים

חוה אתי עטייה:  מי ייתן ותחזרו במהרה לזרועות המשפחה

חוה אתי עטייה:  נמשיך להיאבק על חזרתכם, תהיו בטוחים בכך

חוה אתי עטייה:       את יום האישה יציינו בבתי הפרלמנט, שבהם יינשאו נאומים, יתקיימו יוזמות ורבי-שיח על זכויותיהן ומעמדן של נשים

חוה אתי עטייה:       יום האישה חשוב לי באופן אישי

חוה אתי עטייה:  את הסיבה מצאתי בצוואתו של עמית בונצל, זכרו לברכה, לוחם ומפקד שנפל בקרב ביום 6 בדצמבר: "הרבה אנשים אומרים שהם רוצים להצליח, אבל לא כולם מוכנים לשלם את המחיר שצריך כדי להצליח"

חוה אתי עטייה:  אני מוצאת בצוואתו את אבני הדרך שעשיתי עד הגעתי לכנסת

חוה אתי עטייה:  שנים רבות חיכיתי להגיע למעמד של חברת כנסת

חוה אתי עטייה:  התמודדתי בשנת 2019, יחידה מול עשרה גברים, במחוז דן בליכוד

חוה אתי עטייה:  לשמחתי זכיתי

חוה אתי עטייה:  בבחירות המקדימות של הליכוד ניצבתי לפני אתגר: הייתי אחת מ-15 מועמדות לחמישה מקומות בכנסת

חוה אתי עטייה:  כפי שאתם רואים, הצלחתי להיכנס לכנסת

חוה אתי עטייה:  במקומות העבודה ובדירקטוריונים שכיהנתי בהם היה רוב מובהק של גברים

חוה אתי עטייה:  על בשרי למדתי את חוזקו של הכוח הנשי הכולל עיקשות ועבודה קשה

חוה אתי עטייה:       כידוע, שנת התשפ"ד איננה שנה רגילה

חוה אתי עטייה:  לצערנו היא נפתחה במלחמה איומה, אבל המשיכה בסימן של ביטחון וגבורה

חוה אתי עטייה:  ובשנה יוצאת דופן זאת, וכמוה יום האישה, אני מביאה את סיפור גבורתן של נשים אמיצות שנלחמו מול חמאס וסיכנו את חייהן למען הכלל – התצפיתניות מנחל עוז

חוה אתי עטייה:  במתקפת הפתע ב-7 באוקטובר נרצחו באכזריות 14 תצפיתניות ובקריות איסוף יבשתי מגדוד 414 במוצב נחל עוז, ושבע תצפיתניות נחטפו לעזה

חוה אתי עטייה:  למרות האימה הרבה, מספר תצפיתניות נעלו את עצמן בחמ"ל והמשיכו להילחם בגבורה

חוה אתי עטייה:       הטנקיסטיות מגדוד קרקל – כשבע נשים הרכיבו צוותי טנק בגדוד קרקל, לחמו בנחישות נגד מחבלי חמאס באותו היום, והרגו יותר מ-50 מחבלים

חוה אתי עטייה:  במהלך הלחימה הנשים הללו למדו להשתמש בתותחים מיוחדים ששימשו אותן

חוה אתי עטייה:  הן מעוררות השראה של ממש

חוה אתי עטייה:       אלו רק חלק מתוך עשרות נשים שלחמו בגבורה למען עם ישראל

חוה אתי עטייה:  אני מבקשת להודות להן מעל בימה זאת, בשמי ובשם עם ישראל

חוה אתי עטייה:  אני מקדישה להן את יום האישה

חוה אתי עטייה:       לצד הלחימה המתמשכת מול חמאס, החיים האזרחיים ממשיכים במלוא התנופה

חוה אתי עטייה:  הוכחה לכך קיבלנו בשבוע שעבר בבחירות לרשויות המקומיות

חוה אתי עטייה:  גילינו כי לא פחות משבע נשים חדשות נבחרו לכהן בראש רשות מקומית

חוה אתי עטייה:  שמונה מתוך 14 נשים שסיימו תקופת כהונה ראשונה בעיר או במועצה ימשיכו לכהן

חוה אתי עטייה:  אני מברכת כל אחת ואחת

חוה אתי עטייה:  הצלחתכן היא הצלחתנו

חוה אתי עטייה:  הזכות שנפלה בחלקכן לשרת את הציבור חשובה מאין כמוה

חוה אתי עטייה:  אני בטוחה כי בתקופת הכהונה שלכן תממשו את השליחות שלכן על הצד הטוב ביותר

חוה אתי עטייה:       אני רוצה לשתף אתכם בכמה פעילויות שקידמתי למען הנשים

חוה אתי עטייה:  בעקבות פנייתה של שדולת הנשים, חוקקתי את חוק שכר שווה לעובדת ולעובד (תיקון מס' 6) – חובת פרסום דוח שנתי

חוה אתי עטייה:  יש עוד מה לשפר בו כדי לצמצם את פערי השכר המגדריים, תכלית החוק לא הושגה במלואה

חוה אתי עטייה:  אני חושבת שאם יוטלו סנקציות על מעסיקים, החוק ישיג את מטרתו

חוה אתי עטייה:       חוק נוסף שלי הוא חוק ההוצאה לפועל – הגנה מפני עיקול של כספי הסיוע של נשים חד-הוריות

חוה אתי עטייה:  חוק זה ישלב נשים בשוק העבודה, יקדם אותן ויוציאן ממעגל העוני

חוה אתי עטייה:  החוק מעודד ומציע הכשרות מקצועיות

חוה אתי עטייה:  דאגתי כי גם אזרחיות ותיקות ישולבו בשוק העבודה באמצעות הכשרות מקצועיות

חוה אתי עטייה:  עשיתי זאת בעת כהונתי כיו"ר ועדת עידוד תעסוקה והכשרות מקצועיות, אך עבודה רבה לפנינו למען האזרחיות הוותיקות

חוה אתי עטייה:       עד כה ציינתי חוקים פרטיים שלי, ועכשיו אני מזכירה חוקי ממשלה

חוה אתי עטייה:  חוק שעבר, שהתקבל במושב הקודם, הוא חוק האיזוק האלקטרוני לגברים אלימים

חוה אתי עטייה:  חוק נוסף – בימים אלו אנו שוקדים בוועדת הכספים על אישור תקציב 2024, עם מתן נקודות זיכוי במס הכנסה עבור עולים הורים לילדים בגיל הרך

חוה אתי עטייה:  אישור נקודות הזיכוי במס הכנסה יסייע לנשים להשתלב בשוק העבודה

חוה אתי עטייה:  אני מקווה כי החוק יוביל בסופו של דבר לעלייה בשיעור המועסקות במשק

חוה אתי עטייה:       אני חברה בארגון הבין-לאומי WPL, ארגון המונה 80 חברות פרלמנט מרחבי העולם הפועלות למען זכויות נשים והגברת נוכחותן של נשים במנהיגות פוליטית ובקבלת ההחלטות

ניסים ואטורי: תודה רבה

חוה אתי עטייה: שנייה, אני כבר מסיימת

חוה אתי עטייה:       חברות וחברי הכנסת, נותרו עוד בעיות שיש לפתור: פערי השכר המגדריים צומצמו חלקית בלבד, אלימות נגד נשים היא תופעה קיימת, מספר הנשים בתפקידי מפתח בחיים הציבוריים והעסקיים נותר נמוך, ובוודאי שלא מייצג את חלקן היחסי של נשים באוכלוסייה, אולם אנו מתקדמים צעד אחר צעד לקראת מציאות שוויונית יותר

חוה אתי עטייה:  אשתדל להמשיך ולפעול, בעזרת השם, בכל כוחי למען שילובן ושגשוגן של נשים בחברה

חוה אתי עטייה:  יום האישה שמח לכנסת ולכל בית ישראל

ניסים ואטורי: תודה רבה

ניסים ואטורי:  חברת הכנסת מטי צרפתי הרכבי, בבקשה

ניסים ואטורי:  אני מבקש לעמוד בחמש דקות

ניסים ואטורי:  אני משתדל לא להעיר, בגלל היום המיוחד, בעיקר לא לנשים

יבגני סובה: היום יום שלישי, אתה יכול לתת גם שבע ושמונה, לא יקרה שום דבר

יבגני סובה:  תמיד בימים מיוחדים נותנים קצת יותר, זה בסדר

ניסים ואטורי: נתתי

ניסים ואטורי:  לא, זה לא נגמר בשבע, אתה לא מבין

ניסים ואטורי:  לא הבנת את זה

יבגני סובה: תמיד בימים מיוחדים נותנים קצת יותר, זה בסדר

מטי צרפתי הרכבי: אם הייתי יודעת, אז הייתי אומרת את הכול

מטי צרפתי הרכבי:  אני תכננתי חמש

יבגני סובה: אתה רוצה שאני אחליף אותך, ואטורי?     

מאי גולן: - - -     

ניסים ואטורי: (אומר מילים ברוסית)

ניסים ואטורי:  לפי הצחוקים שם, כל ישראל ביתנו מבינים רוסית?      

יבגני סובה: ברור, מה אתה חושב שאני עושה - - -     

מאי גולן: - - -     

ניסים ואטורי: בהזדמנות זו נברך את המנצח בקצרין, יהודה דואה, ראש המועצה חדש

ניסים ואטורי:  תודה רבה

מטי צרפתי הרכבי: כבוד היושב-ראש, כנסת נכבדה, השנה יום האישה הוא גם היום ה-151 למלחמה

מטי צרפתי הרכבי:  היום שבו עדיין נמצאים 134 חטופות וחטופים בשבי החמאס

מטי צרפתי הרכבי:  זה יום טעון וקשה במיוחד

מטי צרפתי הרכבי:      בשבת השחורה של 7 באוקטובר, מחבלי החמאס לא רק רצחו, התעללו, עינו ובזזו, אלא גם אנסו באכזריות נשים וגברים

מטי צרפתי הרכבי:  אלימות מינית אכזרית במיוחד, שעל פי עדויות ממשיכה גם בימים אלו בשבי

מטי צרפתי הרכבי:  אלימות מינית, שארגוני הנשים ברחבי העולם התעלמו ממנה עד שלא ניתן היה עוד להכחיש או להתעלם

מטי צרפתי הרכבי:  גם אז לא נשמע קול זעקה – בקושי קול ענות חלושה

מטי צרפתי הרכבי:       חמישה חודשים חלפו, ורק אתמול התפרסם דוח של שליחת מזכ"ל האו"ם לענייני אלימות מינית בסכסוכים פרמילה פאטן, שמאשר את מה שכולנו ידענו מזמן: ב-7 באוקטובר עשו מחבלי חמאס שימוש מכוון ושיטתי באלימות מינית, שכלל אונס, אונס קבוצתי, אונס גופות, הטלת מומים באברי מין, עירום וקשירת גופות, וזה קרה בשלושה מוקדים לפחות: אתר פסטיבל נובה וסביבתו, כביש 232 וקיבוץ רעים

מטי צרפתי הרכבי:       עוד מתייחס הדוח לאלימות מינית גם אחרי 7 באוקטובר, וכך נכתב בדוח: על בסיס המידע שנאסף, צוות המשלחת מצא מידע ברור ומשכנע המעיד על כך שאלימות מינית, כולל אונס, עינויים בעלי אופי מיני ויחס אכזרי, לא אנושי ומשפיל, בוצעו כלפי חטופות וחטופים, ויש בסיס להאמין לכך שאלימות כזאת כלפי החטופות והחטופים שעודם בשבי עוד נמשכת

מטי צרפתי הרכבי:       ביום שבו אנחנו מציינים את יום האישה נשים עודן נמצאות בשבי והאלימות המינית כלפיהן, וגם כלפי הגברים, נמשכת

מטי צרפתי הרכבי:  עכשיו האו"ם הכיר בזה רשמית

מטי צרפתי הרכבי:  נותר רק לראות מה הוא יעשה עם ההכרה הזאת, אם בכלל

מטי צרפתי הרכבי:  אך השפעת המלחמה על אלימות כלפי נשים לא נעצרת בגבולות עזה

מטי צרפתי הרכבי:  מאז שפרצה המלחמה האלימות כלפי נשים בישראל נמצאת במגמת עלייה

מטי צרפתי הרכבי:  14 נשים נרצחו, שבע מתוכן רק מראשית השנה, עלייה של 75% מהתקופה המקבילה אשתקד

מטי צרפתי הרכבי:  לפני יומיים נרצחו ביום אחד שתי נשים

מטי צרפתי הרכבי:       גם מדיניות הממשלה לעידוד ההתחמשות האזרחית מעמידה נשים מאוימות בסיכון גבוה במיוחד

מטי צרפתי הרכבי:  כל עוד חלוקת רישיונות הנשק ממשיכה להתבצע ללא בקרה מספקת וללא העברת מידע ממשרד הרווחה על גברים אלימים ומסוכנים, הסכנה רק תלך ותגבר

מטי צרפתי הרכבי:       אני חייבת לומר שהוועדה הבין-משרדית למאבק באלימות נגד נשים כמעט שלא מתכנסת

מטי צרפתי הרכבי:  במקביל בחר השר לביטחון לאומי, אותו שר שהתנגד לחוק האיזוק האלקטרוני וכעת מעכב את יישומו, להפסיק את שיתוף הפעולה של משרדו עם תוכנית ההגנה לנשים מאוימות של פורום מיכל סלה

מטי צרפתי הרכבי:  הבוקר, ביום שבו הכנסת מציינת את יום האישה הבין-לאומי, הדיון על הפסקת שיתוף פעולה זה הפך למחזה אימים של צעקות על נשים נפגעות אלימות ונשים מאוימות ועל נציגות פורום מיכל סלה

לימור סון הר-מלך: אף אחד לא צעק על נשים מאוימות ונפגעות

לימור סון הר-מלך:  זה שקר

לימור סון הר-מלך:  מישהו צעק על נשים מאוימות? בואו נגיד את האמת, זה לא בסדר

מטי צרפתי הרכבי: במקום להילחם באלימות הגואה כלפי נשים, נלחמים במי שמנסה למגר אותה, במי שמנסה להציל נשים

מטי צרפתי הרכבי:  במקום לפעול למיגור השחתת פניהן של נשים על שלטי חוצות – לא רק כאלה שהתמודדו בבחירות, אלא גם אפילו של שורדות שואה ושל חטופות בשבי חמאס

מטי צרפתי הרכבי:       היום אנחנו מציינים את יום האישה הבין-לאומי בעולם

מטי צרפתי הרכבי:  עולם שהבהיר לנו באופן חד וברור שגבולות ה-MeToo עוברים במקום שבו עומדות נשים יהודיות

מטי צרפתי הרכבי:  Me too unless you’re a Jew

מטי צרפתי הרכבי:      במציאות שבה נשים ישראליות נפגעות ונמצאות בסכנה מדי יום, מדי שעה, אני קוראת לממשלת ישראל, שכפי הנראה אין לה עניין ממשי לסייע להן, לעשות הכול למיגור האלימות

ניסים ואטורי: תודה רבה

ניסים ואטורי:  חבר הכנסת משה רוט

משה רוט: כבוד היושב-ראש, כבוד השרה לשוויון חברתי וקידום מעמד האישה חברת הכנסת מאי גולן, חבריי חברי הכנסת, כנסת נכבדה, הערב, כ"ו אדר א', נציין את יום השנה ה-89 לפטירתה של אישה דגולה בשם שרה שנירר

משה רוט:  שרה שנירר, אישה חרדית מבית חסידי בפולין, עבדה כתופרת בעיר קרקוב

משה רוט:  היא נקטה יוזמה חלוצית מעוררת השראה ששינתה את חיי הנשים היהודיות באירופה ובעולם כולו עד היום הזה

משה רוט:  בשנת 1918 שרה שנירר הקימה את בית הספר הראשון של בית יעקב לבנות

משה רוט:  פחות מעשר ילדות היו בכיתה הראשונה, שהייתה בעצם חדר עבודה שבו היא תפרה ותיקנה שמלות, והיום רשת החינוך בית יעקב התפתחה, ברוך השם, וכוללת מעונות יום, משפחתונים, גני ילדים, בתי ספר, תיכונים וסמינרים לבנות בארץ ובעולם

משה רוט:  החזון שלה לא היה פשוט להגשמה

משה רוט:  היא נאבקה בכוחות חזקים, אבל היא הצליחה וניצחה

משה רוט:  לא הייתה לה יומרה לשבור תקרת זכוכית

משה רוט:  היא לא ניסתה להוכיח לאף אחד שום דבר

משה רוט:  היא רצתה לחזק ולבנות את בית ישראל, את בית יעקב, ולתת לילדות ולנערות חינוך יהודי שורשי כדי למנוע התבוללות, חס ושלום

משה רוט:  בנוסף, הקימה את ארגון בתיה לבנות

משה רוט:  בפעילות של תנועת הנוער בתיה משתתפות היום מעל 100,000 בנות ונערות כל שבוע, שהשם שרה שנירר עבורן הוא מודל לחיקוי ולהערצה

משה רוט:  שרה שנירר היא אישה שעשתה היסטוריה

משה רוט:      היום אנחנו רואים הרבה גורמים שמנסים להסביר לנשים חרדיות איך נכון לחיות ואיך כדאי להן להתפתח

משה רוט:  זאת לא הייתה שרה שנירר

משה רוט:  היא ראתה את המצב הרוחני של החברות שלה ושל הנערות הצעירות בקהילות היהודיות והבינה את המחסור והחשיבות של חינוך יהודי אמיתי ושורשי

מאי גולן: באהבה ולא בכפייה

משה רוט: היא הייתה אישה משכילה, אבל היא פעלה כדי לשמר את החיים המסורתיים, את יראת השמיים של הנערות ושל הנשים החרדיות

משה רוט:  על האישה הזאת אני רוצה להגיד את הפסוק במשלי: "רבות בנות עשו חיל ואת עלית על כלנה"

משה רוט:       לכל המציינים את יום האישה הבין-לאומי, אני רוצה לבקש ולהזכיר שיש, ברוך השם, בישראל מעל 2 מיליון נשים שרוצות לחיות בדרך המסורתית והצנועה

משה רוט:  את הרצון הזה אני מבקש שנכבד ולא לנסות לשנות אותן

משה רוט:  הנשים החרדיות והדתיות הן מלומדות, חכמות, משכילות ומצליחות, וכולן שומרות על אורח חיים צנוע ומסורתי

משה רוט:  הצניעות היא הכבוד והכתר שלהן

משה רוט:       ובעניין שוויון הנשים, שימו לב לעוול שקורה בישראל בשנת 2024

משה רוט:  10,000 מורות חרדיות עדיין לא זכו לשוויון בין השכר שלהן לשכר של מורה שאינה חרדית

משה רוט:  יש פקידים במשרד האוצר שנלחמים בכל דרך לעצור את השוואת השכר של מורות חרדיות, למרות שהמורה בבית יעקב עובדת את אותן שעות ואפילו יותר, ובנוסף הביאה הישגים מהגדולים במדינות ה-OECD

משה רוט:       דווקא היום, יום האישה הבין-לאומי וערב יום פטירתה של המחנכת הדגולה שרה שנירר, זה הזמן הראוי לתקן את העוול ולהשוות סוף-סוף את שכרן של המורות החרדיות, שיקבלו את כל מה שמגיע להן

משה רוט:  כבוד השרה גולן, אני מבקש ממך להשמיע את קולך בעוז, בממשלה ובכל פורום, למען שוויון בשכר של המורה שמחנכת בדרך היהודית והמסורתית

משה רוט:  תודה רבה

ניסים ואטורי: תודה רבה

ניסים ואטורי:  חברת הכנסת מיכל מרים וולדיגר, בבקשה

מיכל מרים וולדיגר: כבוד היושב-ראש, כבוד השרה, חברים נכבדים, "נשים דעתן קלה" – מה לדעתכם אומר המשפט התמוה הזה לכאורה? משפט שמקורו בתלמוד, במסכת שבת ל"ג

מיכל מרים וולדיגר:  מסופר שם על רבי שמעון בר יוחאי שמסתתר ביחד עם בנו בבית המדרש, וזאת מפני הרומאים הרודפים אותו ואת בנו, כאשר אשתו דואגת למזונם

מיכל מרים וולדיגר:  משגברו החיפושים, רבי שמעון טוען בפני בנו כי נשים דעתן קלה, ולכן הוא חושש מפני כך שאשתו לא תעמוד בלחץ העינויים ותגלה את מקום מחבואם

מיכל מרים וולדיגר:  או אז מעתיקים רבי שמעון בר יוחאי ובנו את מחבואם למערה על מנת לא להעמיד את אשת רבי שמעון בניסיון של עינויים שלא תעמוד בהם ולבסוף תגלה את מקום מחבואם

מיכל מרים וולדיגר:       רבי שמעון משתמש במשפט "נשים דעתן קלה" לא במובן של חוסר אינטליגנציה, לא במובן של חוסר, של משהו שהוא מזלזל, שהן, חלילה, טיפשות או פחותות ממאן דהוא; אלא במובן של כוח סבל, כוח לעמוד מול עינויים

מיכל מרים וולדיגר:  אבל אני חשבתי על משהו אחר

מיכל מרים וולדיגר:  אני חושבת שבמשפט הזה יש אפילו מחמאה גדולה, כי הרי דבר כבד – קשה להזיז אותו

מאי גולן: מיכל, את - - -      

מיכל מרים וולדיגר: מה אני הכי?     

מאי גולן: אף אחד לא ישמע את ההמשך שלך – הם ישמעו רק את זה

מיכל מרים וולדיגר: בסדר, אנחנו כבר רגילים לזה

מיכל מרים וולדיגר:  אנחנו אומרים את מה שצריך להגיד

מיכל מרים וולדיגר:  מה יעשו עם זה’ את יודעת, זה כבר שלהם

מיכל מרים וולדיגר:  בכל מקרה, אני רואה במשפט "נשים דעתן קלה" לא משהו שהוא פגם והוא נלעג, אלא להפך, ההפך הגמור – זו מחמאה גדולה

מיכל מרים וולדיגר:  כי כשיש לנו דבר קשה, כבד, קשה להזיז אותו ממקום למקום

מיכל מרים וולדיגר:  כשיש משהו קל, זה יותר פשוט

מיכל מרים וולדיגר:  וכשנשים מגיעות לוויכוח, לדיון, להנהגה, הן באות אחרי שהן למדו וטרחו והשקיעו, והן מגיעות עם מסקנות ועם מחשבות מאוד מאוד ברורות

מיכל מרים וולדיגר:  אבל הן מגיעות לדיון בראש פתוח ויכולת לנוע ממקום למקום

מיכל מרים וולדיגר:  ממקום שהן יכולות להשתכנע ולהגיד: אוקיי, איך לא חשבתי על זה? אני יכולה לחשוב אחרת

מיכל מרים וולדיגר:  זהו המשפט

מיכל מרים וולדיגר:  "נשים דעתן קלה" – זה אומר שהן לא עקשניות, הן לא עומדות על שלהן ורק האגו חשוב, אלא רגע, אנחנו יותר גמישים, יותר מסתכלים ומקשיבים ופותחים אוזן ועין כדי להנהיג כמו שצריך

מיכל מרים וולדיגר:       אני חושבת שהתכונה הזו פועלת נהדר לטובת הקן המשפחתי – להיות הרבה יותר גמיש וקשוב ומכיל

מיכל מרים וולדיגר:  אבל לא רק בקן המשפחתי, אלא בקן הקהילתי, ובקן של המדינה

מיכל מרים וולדיגר:  ואני חייבת לומר שהקשיים שפוקדים אותנו לאחרונה רק עוד יותר הביאו אותי לחשוב כמה נצרכת מנהיגות נשית

מיכל מרים וולדיגר:  יסלחו לי הגברים פה באולם

מיכל מרים וולדיגר:  אני מעריכה, אוהבת, מוקירה - -     

מאי גולן: היושב-ראש מסכים איתך

מיכל מרים וולדיגר: - - אבל יש משהו בנשים שכשיש קושי, הן מסוגלות להיות גמישות יותר, הן מסוגלות להיות קשובות יותר ולהבין שלא כל הצדק אצלן, שיש כאן צדק שפרוס על פני עוד אנשים ואפשר לשמוע עוד דעות

מיכל מרים וולדיגר:  ואני רואה את זה ממש מדי יום ביומו, מרגע לרגע

מיכל מרים וולדיגר:      היום קיימתי בכנסת אירוע מיוחד לכבוד יום האישה, בשיתוף עם אמונה, תנועת הנשים הדתית

מיכל מרים וולדיגר:  הנושא היה: גיבורות בעורף, גיבורות בחזית

מיכל מרים וולדיגר:  ההקרבה והגבורה של נשים במלחמה התגלתה במלוא עוזה בכל החזיתות שנאלצנו להן

מיכל מרים וולדיגר:  החיילות והמילואימניקיות שלחמו בגבורה, והנשים שפונו מבתיהן, והנשים המבוגרות והסבתות – שהן לא לוחמות, הן אזרחיות – שנאלצו לשבת בממ"ד ולהילחם; להילחם על המשפחה שלהן, על המבצר שלהן, על הבית שלהן

מיכל מרים וולדיגר:  ובסופו של דבר, במקרה הטוב, להיות מפונות

מיכל מרים וולדיגר:  ובמקרה הפחות טוב, ללכת לשבי

מיכל מרים וולדיגר:  ובמקרה הרע יותר, והגרוע ביותר, גם להירצח

מיכל מרים וולדיגר:  אבל הנשים הצליחו להחזיק, וימשיכו להחזיק, את הבית שלהן תחת אי-הוודאות, ואני מעריצה, ומעריכה ומוקירה

מיכל מרים וולדיגר:       ואני רוצה לומר עוד דבר

מיכל מרים וולדיגר:  גם חוק המאורסות, שאנחנו מקדמים פה בכנסת, יחד עם חבר הכנסת אופיר כץ וחברת הכנסת מירב כהן – גם הוא, בעזרת השם, יעבור; גם הנשים הללו, המאורסות, שהיו עמוד התווך לארוסים שלהן שיצאו לקרב; חלקן שבוע לפני החתונה, חלקן חודש לפני, שנשארו פה כדי לארגן ולסדר ולדאוג, והיו אוזן קשבת לאנשים הכי יקרים להן בחזית

מיכל מרים וולדיגר:  והחיילים המאורסים לא חזרו, והן נשארו פה, ואנחנו צריכים להילחם גם עבורן, כי הן חזקות והן טובות, אבל לפעמים גם החזקות והטובות צריכות את התמיכה ואת העזרה של כולנו

מיכל מרים וולדיגר:       עם ישראל התברך וזכה בנשים מכל הקהילות ומכל המגזרים, שתרמו, לחמו והקריבו למען המדינה, העם והארץ

מיכל מרים וולדיגר:  הן תמיד היו שם, אבל בוודאי בתקופה הקשה הזו, ואני מעריכה, וגאה בהן ובכולנו

מיכל מרים וולדיגר:       לצערי, אני חושבת שיש לציין ביום הזה גם יחס מביש כלפי נשים דווקא ממי שהיו אמורים להגן עלינו

מיכל מרים וולדיגר:  אנחנו מציינים היום גם את יום האישה הבין-לאומי, אך כן, הקהילה הבין-לאומית, לצערי הרב, לא יכולה להתגאות בשמירה על נשים או בהגנה על זכויותיהן

מיכל מרים וולדיגר:  העולם שתק – וממשיך לשתוק – או שהוא משמיע קול, אבל ממש חלש, על פשעי מלחמה שביצעו נגד נשים ב-7 באוקטובר

מיכל מרים וולדיגר:  גם לאחר שנודעו העדויות המזוויעות ולאחר שהתגלו מעשי הרצח והאונס והטבח וההתעללות מצד מחבלי החמאס בנשות עוטף ישראל לא נשמע קול מחאה או זעקה מצד הקהילה הבין-לאומית וארגוני זכויות הנשים

מיכל מרים וולדיגר:  אני הייתי מצפה שגם הם – אנחנו כמדינה, אבל גם הם, כולם – יעמדו ויגידו בצורה ברורה ובקול חד-משמעי לחמאס: תחזירו היום את הנשים, ואם לא, אנחנו נבוא בחשבון ולא נמצמץ

מיכל מרים וולדיגר:  לא נמצמץ, ונעשה שם שמות עד שהנשים והאנשים האלה יחזרו

מיכל מרים וולדיגר:      אני נאלצת להזכיר את החרפה הזו ביום האישה כי כן, ציפיתי למשהו אחר לגמרי, אבל ציפיתי

מיכל מרים וולדיגר:  אנחנו נמשיך להיאבק על ההכרה באותן עוולות נגד נשים יהודיות בישראל, ולקוות שביום האישה הבא נבשר על הישגים משמחים יותר; בוודאי ובוודאי שהרבה לפני כן כל השבויים, כל החטופים, כולם יחזרו הביתה בשלום

מיכל מרים וולדיגר:      אני רוצה, באמת במשפט אחרון, ככל שנותר לי, כבוד היושב-ראש – אני למדתי באולפנית בתל אביב, שהקימה אישה צעירה – היא הייתה אז בת 24

מיכל מרים וולדיגר:  היא הייתה נראית לי ענקית

מיכל מרים וולדיגר:  אני הייתי אז בחמישית – היא הייתה המנהלת והיוזמת, הרבנית מגנס

מיכל מרים וולדיגר:  לפני יומיים חגגנו לה 70 שנה

מיכל מרים וולדיגר:  אישה ענקית, שהצמיחה דורות על דורות של נשים חזקות, מאמינות

מיכל מרים וולדיגר:  היא חינכה אותנו לדרוש את הכי גבוה מעצמנו, לא לוותר אף פעם, להיאבק על המקום שלנו, להיאבק על מקום טוב יותר ולדרוש תמיד את הקדוש ברוך הוא

מיכל מרים וולדיגר:  אז אנחנו נמשיך בדרכה של הרבנית

מיכל מרים וולדיגר:  אני רוצה לאחל לה מזל טוב ענק

מיכל מרים וולדיגר:  תודה על כל הצידה לדרך שהבאת, ואת ממשיכה להביא, לנשות ישראל

מיכל מרים וולדיגר:  תודה רבה

ניסים ואטורי: תודה רבה

ניסים ואטורי:  חבר הכנסת סימון מושיאשוילי, בבקשה

ניסים ואטורי:  לאחר מכן חברת הכנסת לימור סון הר מלך

סימון מושיאשוילי: אדוני היושב-ראש, חבריי וחברותיי חברי הכנסת, "אשת חיל מי ימצא" – החכם באדם, שלמה המלך, חותם את ספר משלי בשיר הלל לאישה

סימון מושיאשוילי:  האישה היא מושא להערצה הן של ילדיה, והן מושא להערצה לבעלה

סימון מושיאשוילי:  לדורי דורות היו נשות ישראל מושא להערצה

סימון מושיאשוילי:  בספר בראשית אמר בורא עולם לאברהם אבינו: "כל אשר תאמר אליך שרה שמע בקלה"

סימון מושיאשוילי:       בימינו נשים יוצרות רבות וטובות: גולדה מאיר, זכרה לברכה, ראשת הממשלה

סימון מושיאשוילי:  כמובן, ביום זה שומה וחובה עלינו להזכיר את נשות משרתי המילואים אשר מהוות מקור השראה ומושא להערצה בימים לא פשוטים

סימון מושיאשוילי:  יום האישה בשבילי הוא גם יום פרטי להכיר טובה

סימון מושיאשוילי:  הכרת הטוב לאימי, שגידלה אותנו לאחר שהתאלמנה בגיל צעיר, והעניקה לי ולאחיי את כל כוחותיה

סימון מושיאשוילי:  בואו, כל אחד ואחת מאיתנו, נכיר טובה לאימהות, לאחיות, לבנות, וכל בעל לאשתו שלו

סימון מושיאשוילי:  תודה לכם

ניסים ואטורי: תודה רבה

ניסים ואטורי:  חברת הכנסת לימור סון הר מלך, בבקשה

לימור סון הר-מלך: אדוני היושב-ראש, כנסת נכבדה, ברשות השרה מאי גולן, ברשות אימה היקרה, שנמצאת פה איתנו, גם ביום האישה הזה, עולות ובאות חברות הבית ומספרות לכם כמה קשה להיות אישה מבחינה כלכלית, מבחינה חברתית, אפילו מבחינה חוקית

לימור סון הר-מלך:  אני אספר לכם משהו, שהיום כולנו כבר יודעים – כמה קשה להיות אישה יהודייה, אישה יהודייה במדינת ישראל, ובכלל, המותקפת מינית על ידי ערבים, כמעשה לאומני, כמעשה של טרור

לימור סון הר-מלך:  אונס, כל אונס, הוא דבר איום

לימור סון הר-מלך:  אין צורך להסביר לכם את זה

לימור סון הר-מלך:  נפגעות מין רבות יעידו שאחד הדברים הקשים ביותר, כמעט כמו האונס עצמו, הוא חוסר האמון של החברה, של המערכת, בהן ובסיפור שלהן

לימור סון הר-מלך:      עד 7 באוקטובר כמעט שלא שמענו על אונס לאומני

לימור סון הר-מלך:  לא שמענו עליו, ולא כי הוא לא היה קיים, אלא כי הוא היה מושתק

לימור סון הר-מלך:  נשים ונערות פגועות אלה נתקלו שוב ושוב בחוסר אמון, בהתעלמות מכוונת ובניסיונות השתקה, כי התופעה האיומה הזאת, המבחילה הזאת, לא עלתה בקנה אחד עם סדר-היום של ארגוני נשים רבים, עם סדר-היום של ארגוני זכויות האדם

לימור סון הר-מלך:  ההתעלמות שהן חוו עלתה עשרת מונים על זו של נפגעות אונס שאינו לאומני

לימור סון הר-מלך:      גם אני התמודדתי עם ההתנגדות הזו, עם ההשתקה הזו

לימור סון הר-מלך:  לא כי חלילה עברתי אונס לאומני, אלא כי כבר בתחילת הקדנציה שלי הנחתי, יחד עם חברתי, חברת הכנסת יוליה מלינובסקי, הצעת חוק המבקשת להחמיר את הענישה על פגיעות מיניות על רקע לאומני

לימור סון הר-מלך:  קראו לי גזענית

לימור סון הר-מלך:  סוללת משפטנים טענה נחרצות שאין תופעה כזאת, ארגוני הנשים עלבו בי; אנשי זכויות האדם דיווחו על תופעה שולית עד לא קיימת

לימור סון הר-מלך:      עמוק בלב רציתי לקוות שאני טועה והם צודקים, שבאמת אין דבר כזה

לימור סון הר-מלך:  יש במאבק הזה קווים מוסריים אדומים שאותם לא חוצים

לימור סון הר-מלך:  לא חוצים

לימור סון הר-מלך:  שלא מחללים את הבנות שלנו, שלא מצלקים את נפשן לעד רק כי הן יהודיות

לימור סון הר-מלך:       אבל ידעתי שיש

לימור סון הר-מלך:  איך ידעתי? כי בכל פעם שביקרתי בערים המעורבות, באו אליי נשים ונערות מבוישות, דומעות, וסיפרו לי סיפורים איומים והשביעו אותי שאני אפעל כדי שלא יהיו עוד קורבנות כמותן

לימור סון הר-מלך:  האמנתי להן

לימור סון הר-מלך:  ועכשיו, אחרי זוועות השבת השחורה, כולנו מאמינים להן; כי ב-7 באוקטובר אנסו והשפילו את האומה שלנו, וכולנו הבנו

לימור סון הר-מלך:      יש לנו, לכולנו, תפקיד

לימור סון הר-מלך:  כמו אז שעמדתי מול המכחישים, מול ארגוני שמאל צבועים מגלגלי עיניים, שהשתיקו את התופעה כי היא לא הסתדרה להם עם האג'נדה – היום, אחרי 7 באוקטובר, כשכבר כולנו יודעים את האמת, יודעים עד כאב, היום אנחנו, כולנו, ניצבים יחד אל מול העולם השותק, המשתיק, המכחיש, הצבוע

לימור סון הר-מלך:  העולם הנאור, שלו ארגוני נשים בין-לאומיים, שנלחמים את מלחמתן של כל נשות העולם, מלבד את מלחמתן של הנשים היהודיות המחוללות

לימור סון הר-מלך: נציגי העם הזה קיבלו את הצעת החוק

לימור סון הר-מלך:  חוק שיתקן במעט את העולם הפגום

לימור סון הר-מלך:  יזקוף קצת את ראשן של הנפגעות ויעזור למנוע מקרים איומים כאלה בעתיד

לימור סון הר-מלך:  בעזרת החוק הזה, בעזרת השם, נוכל לעשות קצת צדק

לימור סון הר-מלך:  נוכל להוסיף קצת אור לחושך הגדול שנפל על העולם בסתיו האחרון

לימור סון הר-מלך:  אמן, כן יהי רצון

לימור סון הר-מלך:      יש לי עוד דקה, ואני רוצה לנצל את הבמה הזו ולהוסיף עוד כמה מילים בגלל היום הזה

לימור סון הר-מלך:  מדהים שהעולם בחר לציין את יום האישה הבין-לאומי דווקא בחודש אדר – החודש שבו התחולל נס ההצלה של עם ישראל על ידי אישה בין-לאומית

לימור סון הר-מלך:  אני, כמובן, מדברת על אסתר המלכה

לימור סון הר-מלך:  אסתר שיודעת להבחין בין טוב לרע, בלי להתבלבל או להסתנוור; שיודעת להגדיר את האויב שמבקש להשמיד את בני עמה, גם כשהאיום לא נוגע בה

לימור סון הר-מלך:  היא לא צועקת ברחובה של עיר ולא מחפשת כותרות – היא פועלת בחוכמה בין-לאומית

לימור סון הר-מלך:  מבקשת: תצומו, תתפללו

לימור סון הר-מלך:  היא מכירה בערך העצום של התפילה ויכולת השפעתה על השמירה וההצלה של בני עמה

לימור סון הר-מלך:  אסתר היא האישה של המלך, אבל היא בעצם המלכה

לימור סון הר-מלך:  על שמה נקראת המגילה

לימור סון הר-מלך:  דווקא הכוח שלה, ככזו שלא רצתה לעמוד בפרונט, אלא להשתמש בעוצמת הנסתר, ההסתר, הסמוי מן העין, בשילוב מסירות הנפש, הוא זה המביא להצלתו של העם היהודי ולסוף השמח שהיהודים חוגגים מדי שנה בשנה

לימור סון הר-מלך:  תודה רבה

ניסים ואטורי: תודה רבה

ניסים ואטורי:  חברת הכנסת שרון ניר, בבקשה

שרון ניר: אדוני היושב-ראש, כנסת נכבדה, ביום האישה הבין-לאומי אני מבקשת להעלות על נס את גבורתן של נשים לוחמות בחמשת החודשים האחרונים

שרון ניר:  בשבת השחורה צעירים וצעירות נאלצו להתמודד פנים מול פנים עם אכזריות, רוע ואימה שאין להם תקדים

שרון ניר:  החל מהשבת השחורה התברר לנו שבנקודות רבות ובמוקדים חשובים תפעלו את האירוע לא אחרת מאשר נשים

שרון ניר:  נשים גיבורות מעוררות השראה, שעוד רבות יספור על סיפור הגבורה שלהן

שרון ניר:       בנימה אישית אני רוצה לספר לכן שבמהלך שירותי בצה"ל, שהוא ארגון גברי במהותו, פעלתי לקידום נשים מוכשרות ובעלות יכולות וכישורים לתפקידי מפתח

שרון ניר:  אני מאמינה בכל ליבי שקיימת חשיבות אדירה לנוכחות נשים בעמדות מפתח

שרון ניר:  זוהי ערובה לכך שגם הבנות וגם הנכדות שלנו יחלמו הכי רחוק שאפשר

שרון ניר:  רק אתמול התבשרנו על קידומה של סגן אלוף ג', טייסת מצטיינת שסוכמה להיות מפקדת בסיס עובדה

שרון ניר:  זו לא הפעם הראשונה שבה ג' היא פורצת דרך

שרון ניר:  בעבר היא הייתה האישה הראשונה שמונתה לתפקיד מפקדת טייסת מבצעית

שרון ניר:  סא"ל ג' ושכמותה הן דוגמה ומופת לבאות אחריהן

שרון ניר:  כעת יותר קל לנערות צעירות לדמיין את עצמן בנעליהן של כאלו שכבר כבשו פסגות

שרון ניר:       בתפקידי האחרון כיוהל"ם, עסקתי רבות בשילוב נשים לוחמות ביחידות קרביות בצה"ל

שרון ניר:  הייתי מיוזמות הפיילוט לשילוב טנקיסטיות בחיל השריון – זה היה בשנת 2017

שרון ניר:  כשיצאנו לדרך עלו חששות וספקות באשר ליכולתן של נשים להיות לוחמות טנקים: אם הן יוכלו לפרוס זחל, אם הן יוכלו לטעון פגז

שרון ניר:  אני ידעתי בוודאות שהן מסוגלות לעשות זאת

שרון ניר:      ב-7 באוקטובר, בקרב שנמשך 17 שעות, הטנקיסטיות ניפצו את כל הספקות

שרון ניר:  הן ירו, דרסו והשמידו מחבלים בקור רוח ובתבונה מקצועית

שרון ניר:  לא כי הן נשים – פשוט כי הן מעולות

שרון ניר:  לשמחתי, הדיון הזה הפך להיות נחלת העבר

שרון ניר:       סיפורי הגבורה של נשים במלחמה, בשדה הקרב, ביישובי העוטף, בצוותי הרפואה, בשטח, הרופאות בבתי החולים, הורידו מסדר-היום את הספקות לגבי נשים

שרון ניר:  סימני השאלה במלחמה הפכו להיות סימני קריאה: סיפורה של עמית מן, הפרמדיקית המסורה, זיכרונה לברכה, שקפצה בבוקר השבת השחורה למרפאה בקיבוץ בארי על מנת להציל ולטפל בפצועים שהגיעו בהמוניהם, ולרוע המזל נרצחה; סיפורה של ענבל ליברמן, הרבש"צית, מקיבוץ ניר עם, שבתושייה רבה הבינה מהר את גודל האירוע – הקפיצה את כיתת הכוננות, הורידה את השלטר, כדי שלא יהיה ניתן לפרוץ את שער הקיבוץ, וניהלה קרב עיקש במשך שעות מול המחבלים, כשבסופו של הקרב רוב קיבוץ ניר עם ניצל מהטבח; סיפורה של סגן אלוף אור בן יהודה, המג"דית מגדוד קרקל שהוקפצה למוצב סופה לאחר שנכבש על ידי עשרות מחבלים והצילה אותו

שרון ניר:       היום אנחנו כבר יודעים ויודעות שגבורה היא לא רק תכונה גברית, גבורה היא תכונה אנושית

שרון ניר:  גיבור זה לא רק גבר, גיבור – זו יכולה להיות גם גברת

שרון ניר:  דעו לכם, אין תחליף לנוכחות הנשית – לא בצבא, לא במגזר הציבורי, לא בכנסת, לא בממשלה, לא בבתי משפט, לא בדירקטוריונים, בכל מוקדי קבלת ההחלטות

שרון ניר:  נשים מטייבות את השיח ומטייבות את תהליכי קבלת ההחלטות

שרון ניר:  נשים הופכות את החברה שלנו לא רק לטובה יותר – גם לחזקה יותר

שרון ניר:      ביום זה אני רוצה לייחל למנהיגות שמאמינה ומקדמת נשים

שרון ניר:  זאב ז'בוטינסקי בשנת 1929, כך הוא אמר: "בכל ליבי אני הייתי רוצה להשתתף בהוצאות ועד העיר, אבל עד שלא יהיה מקום וחלק גם לנשים בהנהלת עסקי העדה, שמי לא יימצא ברשימת משלמי המיסים של מוסדכם"

שרון ניר:  זה מה שהוא אמר בשנת 1929

שרון ניר:       ולסיום, לגיבורות שלנו שחזרו מהשבי, לאלו שעדיין שם: אתן גיבורות והפכתן לסמל גבורה נשית בעל כורחכן

שרון ניר:  אדוני היושב-ראש, אני יודעת שזה לא נהוג, אבל התמונה הזאת של החטופות, התצפיתניות מקיבוץ נחל עוז, היא תמונה שפשוט לא יוצאת לי מהראש

שרון ניר:  מי ייתן ונזכה להשיב אותן במהרה

שרון ניר:  תודה רבה

ניסים ואטורי: תודה רבה

ניסים ואטורי:  חברת הכנסת אימאן ח'טיב יאסין – אינה נוכחת

ניסים ואטורי:  חברת הכנסת נעמה לזימי, בבקשה

נעמה לזימי: כבוד היושב-ראש, כנסת נכבדה, יום מיוחד לציון יום האישה הבין-לאומי, ואני רוצה לציין קודם כול שתי נשים, שתי נשים שנרצחו רק השבוע: אמל עראבי, תושבת שפרעם, בת 53; אירנה גולדנברג, תושבת נהריה, בת 61

נעמה לזימי:  יהיה זכרן מהפכה

נעמה לזימי:  מי ייתן ובציון היום הבא נציין בלימה טוטלית ומיגור של המגמה הזו, רצח הנשים ואלימות כלפי נשים בישראל

נעמה לזימי:      במקור היום הזה הוא יום הפועלות הבין-לאומי

נעמה לזימי:  ביום הזה לאורך השנים היה נהוג לציין ולהוקיר הישגים של נשים בזירה הכלכלית, הפוליטית, החברתית, שהשיגו נשים באותה תקופה

נעמה לזימי:  אבל השנה הזו קשה במיוחד, כי נדמה שנסוגונו אחורה

נעמה לזימי:  בישראל הייתה מתקפת טרור חסרת תקדים; נשים נאנסו, נרצחו, נחטפו, גופן ודמן הותרו

נעמה לזימי:  ארגוני הנשים בישראל נאלצו לפעול להכרה בפשעים שנעשו, בעודנו מרגישות נבגדות מארגוני הנשים הבין-לאומיים, שהפנו לנו עורף ברגע הקשה ביותר

נעמה לזימי:   ארגוני הנשים בישראל והפעילות בישראל וכל מי שפעלו גם הצליחו לקבל את ההכרה הזו, אבל חבל ועצוב שהיא לא הייתה הכרה ברורה מאליה נוכח הפשע הגדול שנעשה לנשים בישראל

נעמה לזימי:       לצד הכאב הגדול, גם ביתר הנושאים המצב רק הורע

נעמה לזימי:  פערי השכר התרחבו, תקציבים לסיוע לנשים קוצצו

נעמה לזימי:  רק היום היה דיון מאוד מאוד סוער, פורום מיכל סלה שהקימה לילי בן עמי, חברה יקרה ואישה שבאמת, מהכאב הכי קשה קמה ועשתה מעשה, מעשה של תיקון

נעמה לזימי:  אפילו בתיקון הזה – קיצצו

נעמה לזימי:  הייצוג שלנו בכנסת ובממשלה הורע

נעמה לזימי:  הייצוג שלנו בעמדות מפתח צנח

נעמה לזימי:  הנוכחות שלנו בחדרי קבלת החלטות, הועלמה

נעמה לזימי:  דווקא בעת הזו, בעת של מלחמה, בעת שבה צריך גם נוכחות של נשים בשולחן קבלת ההחלטות, דווקא עכשיו העלימו אותנו

נעמה לזימי:      אבל ישראל היא מדינה שנוסדה עם זכות ההצבעה לנשים

נעמה לזימי:  זה משפט שהייתי אומרת בכל הפגנה נגד ההפיכה המשטרית, בכל מוצ"ש, כדי להסביר עד כמה הנס הגדול הזה של ישראל כמדינת לאום לעם היהודי הוא נס שנוצר גם בזכות הנשים, שהיו חלק מבניינה וכינונה של הארץ הזו

נעמה לזימי:  ולא סתם המדינה הזו נוסדה עם הזכות החשובה הזו

נעמה לזימי:  על כן גם תקומתה של מדינת ישראל תלויה בנשים של המקום הזה

נעמה לזימי:  המדינה הזו כפי שאנו חולמות וחולמים אותה, תלויה בשוויון המגדרי והתיקון העמוק שיש לעשות פה

נעמה לזימי:       אני רוצה גם להגיד משהו כאן: את התקומה שלנו ואת התיקון והריפוי שלנו לא נוכל לעשות בלא החזרת החטופים והחטופות שלנו

נעמה לזימי:  והייתי רוצה שתהיה פה ממשלה, ויותר נכון – הנהגה, שתילחם הרבה יותר למען החזרת החטופים והחטופות מאשר להילחם בחוק גיוס שוויוני

נעמה לזימי:  הייתי רוצה הרבה יותר מוסר וערכים, ולזכור על מה קם המקום הזה

נעמה לזימי:      אסיים בשירה של מיה טבת דיין "והגדת לבתך": "אינך צריכה לדעת כלום בשום שלב / לא מה תהיי כשתהיי גדולה / לא מה תהיי עכשיו / לא אם הוא הגבר הנכון, / לא אם הוא יאהב או לא יאהב

נעמה לזימי:  / אינך צריכה לדעת מה ללבוש / לא מה לומר / האם היום מכין נכון את המחר

נעמה לזימי:  / ואל תתבלבלי מכל מי / שנראית לך בטוחה / יודעת, מתוכננת או יותר שמחה

נעמה לזימי:  / את נצר לשושלת של נשים שלא ידעו / אבל הרגישו בליבן גם כשכולם טעו / שושלת של נשים חסרות / ארגון וסדר ותוכנית / כאלה שבכל חניון תמיד / איבדו את המכונית / היי כמוהן, אל תפחדי לכעוס או לאבד / ותני ללב שלך לומר / מתי הוא באמת רוקד / היי לבד, היי ביחד / תמיד את עם עצמך / זכרי שאין מה להפסיד: / קולך הוא מקומך / תלדי שירים או ילדים ונודי בעולם / האוהבים אותך לא ימשכו אף פעם / את אהבתם

נעמה לזימי:  / בתי, / אינך צריכה לדעת כלום בשום שלב / כוחך טמון באהבה / ויש לך לב זהב

נעמה לזימי:   	 	אני מקדישה את זה לבת הבכורה שלי, לרונה אסתר

נעמה לזימי:  מי ייתן ונעשה כאן עבור הבנות שלנו והילדים שלנו מקום טוב יותר, בריא יותר, שוויוני יותר

נעמה לזימי:  תודה

ניסים ואטורי: תודה רבה

ניסים ואטורי:  אני מבקש לכבוד יום האישה הבין-לאומי להגביר את הטמפרטורה במזגן, יש כאן נשים שמתלוננות

ניסים ואטורי:  שתי מעלות למעלה לפחות

מאי גולן: נשים קופאות

מאי גולן:  זה ההתחלה של מה שצריך להיות ביום האישה

ניסים ואטורי: אני מתכבד להזמין את חברת הכנסת מאי גולן, השרה לקידום מעמד האישה ולשוויון חברתי, והבת של פלורה

מאי גולן: פלורה זה השם שלי, אני הבת של - - -     

ניסים ואטורי: סליחה

מאי גולן: אדוני היושב בראש היקר והנכבד, חבריי, נשים נכבדות, חברותיי, אימא שלי היקרה, שאת, את הדמות שלי לעוצמה נשית מהי – בזכותך ובשבילך אני עומדת כאן היום בסגירת מעגל ביום האישה הבין-לאומי; מירב, המנכ"לית שלי, היקרה שלי, שהולכת איתי מהרגע שהקמנו את המשרד הזה, ומוציאה לפועל חזון אמיתי של העצמת נשים באשר הן, בכל צורה שהיא, עם חזון מדהים של קהילות – אני כל כך גאה שאת מנהלת את המשרד הזה, אין גאה ממני, אין ראויה ממך, תודה על כל מה שאת ומי שאת ומה שאת עושה

מאי גולן:  אם אני לא אומרת לך את זה מספיק, אני אומרת את זה עכשיו

מאי גולן:  ואני אנצל גם את ההזדמנות לומר לעדי שלי, עדי חודפי, שהולכת איתי כבר שלוש שנים ונמצאת איתי כאן היום

מאי גולן:  מהרגע שעברנו פריימריז עד לעכשיו – יד ימיני, מנהלת לשכתי, היועצת שלי, אין הגדרה מספיק טובה

מאי גולן:  השם ישמור אותך, יש לי משרד מלא נשים מדהימות

מאי גולן:  יושבת-ראש הוועדה לקידום מעמד האישה חברת הכנסת פנינה תמנו שטה, באמת דוגמה לאישה פורצת דרך

מאי גולן:  גם אם אנחנו חלוקות בדעותינו, אני מעריכה אותך מאוד על כל הווייתך, פועלך, מי שאת ומה שאת

מאי גולן:      כנסת נכבדה, 75 שנים שמדינת ישראל הרשמית היא תלמידה מצטיינת לשוויון מגדרי:  פורצת דרך בחקיקה מגדרית ובהגנה על זכויות נשים, בודקת את עצמה אל מול האומות, מדווחת לארגונים גלובליים על מעמד האישה וייצוג נשים, מעבירה נתונים לכל מיני מדדים של ארגונים, שמעמידים סטנדרטים, נותנים לנו ציונים ומדרגים אותנו בגרפים צבעוניים ומעוצבים יפה

מאי גולן:      152 ימים 14 נשים חטופות בעזה, חשופות לכל אפשרות מזוויעה שאפשר להעלות על הדעת וכאלה שאנחנו גם לא רוצות להעלות על הדעת, ונשאלת השאלה, חברתי היקרה חברת הכנסת לימור סון הר מלך, שגם את בעיניי דמות מופת והשראה: היכן הן? ואת אמרת את זה כל כך יפה: היכן הן נשות העולם? היכן אתן? היכן ארגוני הנשים? היכן כל הדוברות הגדולות של זכויות הנשים ומובילות דעת הקהל? מי שמבקשות ומבקשים להיות סמכות לענייני נשים וזכויותיהן כדאי שיקפידו על זכויותיהן של כל הנשים, גם אם הן יהודיות או ישראליות

מאי גולן:       מאז 7 באוקטובר אני עושה מאמצים רבים להשמיע את הקול של הנפגעות ואת קולן של החטופות גם מול ארגונים וגופים רשמיים, בפניות רשמיות שהוצאנו וגם בתקשורת העולמית, כמעט ללא הרף וכמעט ללא מענה

מאי גולן:  התראיינתי להרבה מאוד כלי תקשורת בעולם, ואני בכל פעם מחדש נדהמת מהעובדה שאני צריכה להיאבק על העובדות הבסיסיות ביותר

מאי גולן:  עיתונאים של גופי תקשורת מרכזיים בעולם מעבירים אותי חקירות נגדיות באיזשהו ניסיון קפקאי להטיל ספק בעובדות ששודרו – איפה? שודרו בלייב בפייסבוק לכל העולם במצלמות ה-GoPro של הנאצים בחמאס

מאי גולן:  הגדילה אפילו לעשות עיתונאית במסגרת פרויקט מיוחד של ה-BBC שאליו התראיינתי שעות ארוכות על 7 באוקטובר, ומה היא ביקשה ממני? היא ביקשה ממני ראיות פורנזיות למעשי האונס, ראית פורנזיות

מאי גולן:  עכשיו, למה אנחנו צריכות וצריכים להציג ראיות פורנזיות למעשי האונס של האחיות שלנו? מתי בהיסטוריה של פשעי המלחמה בעולם, בכל העולם, עיתונאיות ביקשו ראיות פורנזיות למעשי אונס? אני אענה לכם ואגיד לכם שמעולם זה לא קרה

מאי גולן:      לצערנו הרב, התגובה הרווחת בעולם היא קריאת תיגר על העובדות או התעלמות מהן, מתוך עיסוק באספקטים אחרים של המלחמה שנפתחה בעקבות ההתקפה, לצד הימנעות מלנקוט את הצעד האלמנטרי והמתבקש כל כך של דרישה נחרצת, מפורשת ורחבה לשחרור מיידי ללא כל דיחוי של כל החטופות – כל החטופות

מאי גולן:      כעת, ברצוני ביום הזה לתת לכם, חברי הבית הזה, ולכן במיוחד, האזרחיות של מדינת ישראל, סקירה חלקית על מה שעשינו למען נשות ישראל במהלך השנה האחרונה, שכן לצערי לא יגידו לכם את זה: לא כאן ולא בשום אולפן או בשום עיתון כתוב כזה או אחר או בשום אתר כזה או אחר

מאי גולן:  אז כך: קידום תוכניות בעקבות עת החירום – המשרד לקידום מעמד האישה, טרם איחודו עם המשרד לשוויון חברתי, יצא יחד עם משרד העבודה בתוכנית פרויקט שחר נשי, שמטרתה עידוד תעסוקת נשים שפונו או התפנו ממקום מגוריהן בעקבות המלחמה

מאי גולן:  תוכנית נוספת בשיתוף משרד הנגב והגליל והחוסן הלאומי צפויה לסייע לאלפי צעירות שחוות קשיים פיזיים ונפשיים ובעיות התמכרויות שונות בעקבות אירועי המלחמה, ותיבנה מעטפת כוללת באמצעות מתן כלים וטיפול על ידי צוותים מקצועיים שיפעלו להקלת המצוקה של הצעירים והצעירות ובניית חוסן אישי

מאי גולן:  התוכנית מיועדת לשני המינים, כאשר המשרד והרשות שמים את התקציב והמשקל על מנת לתת מעטפת מותאמת לצעירות במסגרת הפרויקט

מאי גולן:  אני רוצה לנצל את ההזדמנות ולומר תודה לשר העבודה ולשר הנגב והגליל על שיתוף הפעולה הפורה – ולכלל השרים ששיתפו פעולה עם המשרד לקידום מעמד האישה, דבר שלא קרה קודם

מאי גולן:  אני מודה ומברכת על כך

מאי גולן:      תוכנית המנהיגות קדימה, אחרייך! שהרשות לקידום מעמד האישה הובילה בשנה החולפת, גם מתוך המשרד לקידום מעמד האישה וגם עכשיו ברשות, היא תוכנית הכשרה לקידום מנהיגות נשים במרחב הציבורי ובהפעלה של עמותת כ"ן – כוח נשים, שנפתחה בספטמבר האחרון ב-13 רשויות ברחבי הארץ

מאי גולן:  התוכנית כללה מגוון רחב של הכשרות מעמיקות, כלים תיאורטיים ומעשיים, קורסי בחירה בזום, ליווי ומנטורים

מאי גולן:  הבוגרות קיבלו במהלך ההכשרה גם כלים שיסייעו להן להיות כוח מוביל בקהילות שלהן ולבסס מנהיגות נשית, ובימים אלה ממש נעשית למידה של תוצרי התוכנית כדי להפיק לקחים ולהמשיך אותה בצורה הטובה ביותר

מאי גולן:      פרויקט הקורא לאיזון בית ומשפחה, שאנחנו במשרד מאוד מאמינות בו, על מנת לקדם את התאמת שוק התעסוקה למען העצמת נשים, לחיי משפחה כוללים – יצאנו בתוכנית ייחודית אשר כוללת ייעוץ לתאגידים גדולים במשק לשם אימוץ עקרונות תומכי בית ומשפחה

מאי גולן:  התוכנית תפעל עם ארבעה תאגידים ובחטיבת החקירות במשטרה

מאי גולן:  התאמת שוק התעסוקה לחיי משפחה היא כלי משמעותי ביותר לקידום שוויון, להכנסת הגברים למשוואה המשפחתית וצמצום מה שנקרא היום בשפתנו "קנס האימהות"

מאי גולן:      קול קורא לחברות הייטק לחיזוק השוויון בחברה – מתן סיוע לחברות באמצעות מתן ייעוץ על ידי יועצים בכירים בעלי ניסיון בתחום

מאי גולן:  מטרת התוכנית היא קידום וגיוון ההון האנושי באמצעות העלאת ייצוגן של נשים בחברות ההייטק הישראליות, וזאת לצד שיפור תנאי העסקתן ושכרן

מאי גולן:  התוכנית המוצעת מבקשת לסייע לחברות הייטק לבחון את המדיניות הארגונית והתהליכים השונים הנהוגים בחברה והאם הם מובילים לקידום השוויון בחברה, ולהעמיד לחברה מסמך המלצות שמפרט פעולות מעשיות לקידום התחום

מאי גולן:      עוד נושא שחשוב לנו: לוח מחוון אלימות מגדרית

מאי גולן:  בשיתוף פעולה עם הלשכה המרכזית לסטטיסטיקה בימים אלו ממש אנחנו פועלות לגיבוש לוח מחוונים שיאגם נתונים בתחום האלימות המגדרית באופן מונגש לכלל הציבור – לא בצורה מינורית למקום אחד – כזה שיהיה זמין לעוסקים בתחום ויאפשר תכנון, קביעה ומעקב אחרי המדיניות

מאי גולן:  יצירת לוח המחוונים המקיף הזה בנושא אלימות מגדרית תקדם תמונת מצב אותנטית ואמיתית, תסייע לתכלול הבנה מעמיקה בנושא בין הגופים שפועלים בתחום מניעת האלימות ותהווה עוגן אמיתי וממשי ליצירת מדיניות מבוססת נתונים

מאי גולן:      קול קורא: נאבקות באלימות – כבר לפני שנה הופץ קול קורא לרשויות המקומיות לביצוע מיזם נאבקות באלימות

מאי גולן:  מטרת המיזם החשוב הזה הייתה ביצוע פעולות הסברה, הכשרות והדרכות בתחום מניעת האלימות נגד נשים בקרב התושבים ברשות המקומית, בשיתוף פעולה עם אגף הרווחה המקומי

מאי גולן:  מטרת התוכנית הייתה חיזוק החוסן האישי והקהילתי של תושבי הרשות המקומית ובפרט הנשים, וזאת באמצעות קידום פעולות הסברה, העלאת מודעות, קורסי הכשרה והדרכה בתחום מניעת אלימות כלפי נשים והעצמה אישית

מאי גולן:  בין הפעולות שהוצעו במסגרת הסל בקול הקורא לבחירת הרשויות המקומיות – סדנה לזיהוי נורות אזהרה, סדנה להגנה עצמית לנשים, סדנה לגברים בנושא מבט לעולם הגבריות המודרנית והאבהות ועוד

מאי גולן:  תוכנית זו, בעזרת השם, תמשיך גם עכשיו לפעול ברשויות

מאי גולן:      העצמת מאגר נשים מומחיות – על מנת להגביר את נוכחותן של נשים בתפקידים בכירים ומוקדי קבלת החלטות מופעל מאגר נשים מומחיות שמטרתו היא הגדלת ייצוג נשים, והוא משמש כלי סיוע לגופים באיתור נשים מומחיות בעלות כישורים רלוונטיים לתפקידים בכירים, לוועדות מקצועיות, לפורומים שונים וכנסים

מאי גולן:  המאגר מכיל נשים מכלל המגזרים, נשים בעלות הכשרה וידע בתחומים שונים

מאי גולן:  בימים אלה – רציתי להגיד ברוך השם, כי באמת לקח לנו זמן להגיע לזה – מצוי המאגר בתהליך פיתוח שמטרתו לאפשר עדכון פרטי הנשים הקיימות במאגר, וכן היערכות לעדכון המאגר באמצעות יציאה בקול קורא נוסף לנשים כדי שיוכלו להגיש בקשה להיכלל במאגר

מאי גולן:      תוכנית נוספת שלנו – מאמץ למיצוב תפקיד היועצת לקידום מעמד האישה ברשות המקומית

מאי גולן:  אני רוצה לומר, גם בשמי וגם בשם כל המשרד שלי, שאנו רואות בתפקיד היועצת לקידום מעמד האישה סוכנת אמיתית לשינוי וקידום שוויון בשטח, ומחוללת שינוי אמיתית ומגמות בחברה

מאי גולן:  ולכן אנחנו פועלות למיצוב תפקיד היועצות ברשות המקומית, באמצעות מתן הדרכות, הכשרות, ובאמצעות מעקב ובקרה אחר הפעילות והמשאבים העומדים לרשות היועצת ויצירת ממשקים מול גופים ממשלתיים שיש בהם בכדי להשפיע על פעילותן

מאי גולן:       ממשל ומדיניות – בדרך קבע פועלת הרשות להגשת חוות דעת המשלבות היבטים שוויוניים ופרספקטיבה רגישת-מגדר לתסקירי חוק והחלטות ממשלה

מאי גולן:  כמו כן, אנחנו פועלות לדיאלוג אמיתי כן ואותנטי, מה שנקרא, מול אגפים במשרדי הממשלה האמונים על הנגשת זכויות, ופועלות בשיתוף מלא עימם למען טיוב ושיפור אופן מימוש הזכויות לנשים באוכלוסיות שונות בישראל, עד כמה שניתן

מאי גולן:  כמו כן, אנחנו ממשיכות לערוך מעקב ובקרה באופן שוטף מול ועדות הכנסת בתחומי כלכלה, עבודה, רווחה, בריאות ועוד

מאי גולן:       כל אלה מעלים אתגרים במענים ממשלתיים לציבור, וזאת במטרה לחזק חיבורים וממשקים בין גופים ציבוריים האמונים על תחומי פעילות הרשות לקידום מעמד האישה

מאי גולן:  לצד זה כמובן נמשיך לפעול ביתר שאת כדי שהרשות תשקיע מאמצים לזיהוי מגמות בתחומי פעילותה, וזאת באמצעות איסוף מידע מגופים ציבוריים ומכוני מחקר, מה שהתגלה גם בזמן אמת וגם בדיעבד כדבר חשוב ומהותי ביותר

מאי גולן:      כעת נשאלת השאלה המהותית באמת בכל הסיפור: לאן פנינו מועדות? וזו שאלה שאני חושבת שחשוב שתישאל וגם חשוב שתיענה

מאי גולן:  ואני עונה עליה במיוחד מפה, ממקום שאי-אפשר לערוך ואי-אפשר לצמצם, ואי-אפשר, אתה יודע, להוציא בצורה פופוליסטית או דמגוגית, אלא בצורה כנה, אמיתית ואותנטית לכל מי שירצה תשובה שהיא אמיתית, ולא שקר כלשהו באיזשהו אולפן כזה או אחר

מאי גולן:  אז כך, לאן פנינו מועדות? אז לראשונה במדינת ישראל משרדנו עמל על תוכנית חומש לאומית לקידום נשים ושוויון הזדמנויות

מאי גולן:  יעדי התוכנית הם, בין היתר, בחינת מסלול חייה של האישה, שיחקור ויאפיין את נקודות הציון במסלול החיים שלה, שבהן ניתן באמת לעשות את השינוי האמיתי והאפקטיבי ביותר

מאי גולן:  חלק משינוי התודעה אומר בעצם מה זה עבור אזרח או אזרחית במדינת ישראל לחיות את החיים בתודעה שוויונית

מאי גולן:  איך אנחנו חווים את החיים? דרך קבלת ההחלטות, האופן שבו אנחנו בוחרים לחנך את ילדינו

מאי גולן:  למשל, ניתן לחנך את ילדינו באופן שבו גדלנו אנחנו, והוא יהיה פחות שוויוני

מאי גולן:  אבל אפשר להנחיל חיי משפחה, ערכים, וחוויות שכן מביאות לידי ביטוי את שוויון ההזדמנויות האמיתי על פי האמונה שלנו ועל פי הצורה שאנחנו בוחרים לנכון, בלי כפייה כזו או אחרת

מאי גולן:      התוכנית, בעזרת השם, תיתן מענה לנשים מכלל האוכלוסיות ומכלל המגזרים

מאי גולן:  זו הייתה השאיפה שלי מהרגע שהוקם המשרד הזה, וזו תהיה השאיפה שלי לכל רגע שבו אמשיך לנהל את המשרד הזה

מאי גולן:      מרגע כניסתי למשרד וגיבוש המדיניות באופן מדויק יותר היה לי ברור שהמשרד בראשותי יפנה לכל אזרחיות ישראל

מאי גולן:  המשרד ייתן מענה לכל אוכלוסייה מתוך הכלה, הבנה והתאמה ייחודית המתאימה לו, לא שמתאימה לו מכוח דעתו של האחר

מאי גולן:  לשם כך הוקמו שולחנות עגולים, שבהם השתתפו למעלה מ-200 נשים ממשרדי הממשלה, השלטון המקומי, המגזר העסקי, החברה האזרחית ומכל האוכלוסיות – ערביות, חרדיות, בדואיות, נוצריות, דרוזיות והחברה הכללית כולה

מאי גולן:  שמענו מהן – מהן, לא ממישהו אחר האמון עליהן – את האתגרים הייחודיים של כל מגזר ומגזר

מאי גולן:  וכל החומרים האלו התרכזו לשישה תחומים עיקריים שבהם עסקנו ונמשיך לעסוק: רווחה, מניעת אלימות כלפי נשים, בריאות האישה, כלכלה ותעסוקה, חינוך, הסברה ותודעה

מאי גולן:  בעקבות שטף המידע הבאמת-מדהים הזה אנו פועלות מול כלל משרדי הממשלה כדי להציף את המידע, ולאחר מכן כדי לבצע מעקב סדיר כדי לראות שהדברים באמת באמת מגיעים לכדי מימוש

מאי גולן:      מייד עם הקמת המשרד לקידום מעמד האישה, שכעת, בעזרת השם, ימשיך את פעילותו במלוא העוצמה במשרד לשוויון חברתי וקידום מעמד האישה – כשלראשונה הוקם משרד ממשלתי כחלק מראייה רחבה ואסטרטגית גם של ראש הממשלה, גם של המשרדים, גם של כלל השרים, אני אומרת לכם את זה באחריות, כחלק מראייה אסטרטגית ארוכת טווח – החלטנו להשקיע בהקמת קהילות נשים ברשויות ובמועצות המקומיות והאזוריות, קהילות נשים סביב מכנה משותף רחב, כמו נשים לאחר הלידה, פרלמנט נערות, פורום מנהלות בכירות, סבתות, נשים בעלות עסק עצמאי, נשים בהייטק, שומרות סף למניעת אלימות, אורח חיים בריא, בנות זוג של משרתי קבע ומילואים ועוד ועוד

מאי גולן:  המטרה של הקהילות היא יצירת חוסן אישי נשי, חוסן קהילתי נשי, ועל ידי כך בעצם בפועל חיזוק האוכלוסייה כולה, כל החברה הישראלית

מאי גולן:       באמצעות הקהילה הגענו למסקנה, הן מהשטח והן מחקרית, כי בעקבות כך מתפתחת אצל הנשים תחושת המסוגלות, הביטחון העצמי עולה, יש תחושת שייכות, חוסן נפשי, ואפילו, אפילו קבלת השראה מנשים אחרות, כשבמקביל הן מהוות השראה עבורן

מאי גולן:  אין תקדים לזה, תאמינו לי

מאי גולן:  בעצם אנחנו מייצרות את מסלול ההתפתחות האישי והמקצועי של כל אחת ואחת מנשות מדינת ישראל שבוחרת לעשות כך בשל אמונתה ובחירתה האישית שלה

מאי גולן:      באמצעות הקהילה הזאת שאנו, בעזרת השם, שואפות לבנות, האישה יכולה לזהות סיטואציות או מצוקות אצל חברותיה, או אפילו באמצעות מה שהיא רואה אצל חברתה לזהות אותן על עצמה

מאי גולן:  בזכות הקהילה והעשייה נשים מייצרות השפעה על הבית האישי והסביבה שלהן

מאי גולן:  באמצעות הקהילה ישנו פיתוח מנהיגות נשית מקומית, מעורבות והשפעה על מקבלי ההחלטות, שיוצרים בסיכומו של דבר קהילה חזקה שתחייב, תחייב אוזן קשבת אצל מקבלי ההחלטות, הן ברשות והן במועצה המקומית

מאי גולן:      חברות וחברים, נשים הן כוח

מאי גולן:  זה כבר לא משהו שצריך לומר, זה משהו שהוא מובן מאליו ובסיסי

מאי גולן:  נשים הן כוח עצום, בלתי מתפשר, חזק, אמיתי, אותנטי

מאי גולן:  והגיע הזמן, הגיע הזמן שהכוח הזה יקבל את מעמדו ומקומו בזכות ולא בחסד

מאי גולן:  וזה יקרה, בעזרת השם, על ידי קהילת נשים חזקה, שם תוכלנה הנשים למקסם את זכויותיהן, את שאיפותיהן, את החלומות שלהן בהנהגה המקומית, ומשם לפרוץ ולהגיע לאן שליבן יחפוץ

מאי גולן:       במדינת ישראל ישנן 258 רשויות, מתוכן יש 240 יועצות לקידום מעמד האישה

מאי גולן:  המשרד בראשותי רואה את היועצת לקידום מעמד האישה המקומית כזרוע הביצועית של המשרד

מאי גולן:  היא זו שמכירה את הנשים ברשות ובמועצה, והיא זו שבעזרת השם תקים את קהילות הנשים המקומיות, שיהוו קהילות פורצות דרך בכל נושא, בכל עיר, בכל אוכלוסייה

מאי גולן:  לכל קהילה יש את הגוונים והצרכים האישיים והספציפיים והמדויקים שלה, ולכן עלינו לגשת לכל קהילה באופן רגיש לדרך שלה, לתפיסות העולם שלה, לא למדוד אותה בעיניים חיצוניות

מאי גולן:      כאן אני מבקשת לפתוח סוגריים, ולפנות דווקא לכל חברי הבית, ובמיוחד לכם, מנהיגי האופוזיציה

מאי גולן:  מה ששמעתם כעת הוא תוצאה של שיח מעמיק ומכבד של כלל חלקי החברה, שהרי אנחנו הבנו שעל מנת לגייס את כלל חלקי החברה, באוכלוסייה הכל-כך מגוונת והמיוחדת הזאת שלנו, נהיה חייבים להתאים את התוכניות אליהם, כי מה לעשות, אתגרי קהילת הנשים של אלעד הם לא אתגרי קהילת הנשים של תל אביב

מאי גולן:  זו עובדה

מאי גולן:  כך גם באתגרים העומדים לפתחנו, הקורעים מבפנים את החברה היום

מאי גולן:       בואו לא ננסה לכפות בכוח, בואו לא ננסה לחנך או לזלזל איש בערכי האחר

מאי גולן:  בואו נתאים את עצמנו ונקבל איש את רעהו

מאי גולן:  לדוגמה, הבנו ממש לאחרונה שעל מנת לעודד עוד נשים – מוסלמיות או חרדיות, לצורך העניין – לצאת לשוק העבודה, המעסיק הוא זה שיהיה חייב להתאים את תנאי מקום העבודה כדי לאפשר להן לעבוד על פי צו מצפונן והשקפתן הדתית

מאי גולן:       גם בסוגיית הגיוס, למשל, אין דרך אחרת

מאי גולן:  ניתן לקחת את המודל שעשינו כאן, במשרד לקידום מעמד האישה והשוויון החברתי, וליישם אותו בסוגיה הסבוכה הזו – להקים שולחנות עגולים, לזהות את הצרכים והקשיים האמיתיים, והכי חשוב, הכי חשוב, גם להתאים את עצמנו

מאי גולן:  כן, להתאים את עצמנו; כי אם כמו שדיברנו על קהילה ייחודית לאוכלוסיות, אז גם כאן – להתאים יחידות, בסיסים, מקצועות, על פי אמונתם ואורח חייהם

מאי גולן:  מי שמכיר את אחינו החרדים מבין עד כמה חוכמה יש שם, עד כמה בינה יש שם, כמה שליחות ומסירות; יכולת הלמידה היוצאת דופן, היושרה, האמונה בצדקת הדרך

מאי גולן:  זו תהיה המתנה של כולנו, בעזרת השם

מאי גולן:       7 באוקטובר והצורך בתיקון שבא בעקבותיו הבהירו לכולנו שאנחנו כולנו יחד בסיפור הזה

מאי גולן:  כמו שאת מדינת ישראל לא נצליח להבריא מבלי לגשר על פילוג ומבלי למצוא את המאחד, גם מול האתגרים של קידום נשים בישראל נצטרך להתייצב יחד, קהילת הנשים הישראלית והיהודית כולה בעם ישראל

מאי גולן:      אנחנו עומדים היום לפני שני מועדים שבהם הגאולה הגיעה באמצעות נשים

מאי גולן:  הראשון, אסתר המלכה, שניצבה מול הכרזת השמד של המן הרשע, ומרים הנביאה, שבזכותה בא לעולם וגם ניצל מושיעם של ישראל, משה רבנו, זכותו תגן עלינו ועל כל עם ישראל, בעזרת השם

מאי גולן:      הרבי מלובביץ' הדגיש לא פעם את קדימות הנשים לאנשים בעניינים של כלל ישראל

מאי גולן:  כפי שלמדים, הקדמת "בית יעקב" – אלו הנשים; ו"לבני ישראל" – אלה הגברים במתן תורה; אמר על הגאולה השלמה שאז "נקבה תסובב גבר", כלומר שאופן העבודה הרוחנית של האישה יתעלה על זה של הגבר

מאי גולן:      התגברות השפעתן של נשים בדור האחרון – נובעת מאיפה? היא נובעת מהיותנו קרובים מאוד לעידן חדש, שבו תיגלה עליונותה הרוחנית של האישה בלי הסתר וללא כל ספק

מאי גולן:  אם בכל הגאולות הנשים היו כעזר – בגאולה העתידה, בעזרת השם, נשים יובילו

מאי גולן:       אז כמו שכתב רוטבליט, בהקשר אחר לגמרי, "אל תגידו יום יבוא, הביאו את היום"

מאי גולן:  בעזרת השם, יחד נעשה ויחד ננצח

מאי גולן:  תודה רבה

ניסים ואטורי: תודה רבה לשרה מאי גולן

ניסים ואטורי: חבריי חברי הכנסת, נעבור לנושא הבא על סדר-היום: ציון היום הלאומי לתרומתה ולפועלה של העדה הדרוזית

ניסים ואטורי:  אנחנו נעשה שינוי

ניסים ואטורי:  אני מזמין את חבר הכנסת יואב סגלוביץ'

ניסים ואטורי:  האם אתה מוכן? חמש דקות לרשותך, בבקשה

יואב סגלוביץ': אדוני היושב-ראש, חבריי חברי הכנסת, המלחמה הנוראה שנכפתה עלינו גבתה מאיתנו חיי אדם של חיילים רבים, ובהם בני העדה הדרוזית: סא"ל עלים עבדאללה סעד, בן 41, מיאנוח ג'ת, סמח"ט 300, נפל בגבול הצפון; רס"ל ג'ואד עאמר, בן 23 מחורפיש, נפל בהיתקלות עם מחבלים בגבול הצפון; סא"ל סלמאן עמאד חבקה, בן 33 מיאנוח ג'ת, מג"ד 53 בשריון, נפל ברצועת עזה; רס"ן ג'מאל עבאס, בן 23 מפקיעין, מ"פ בצנחנים, נפל ברצועת עזה; סמ"ר עדי מאלכ חרב, בן 19 מבית ג'ן, לוחם בסיירת הנח"ל, נפל ברצועת עזה; סמ"ר סופיאן ח'אלד דגש, בן 21 ממר'אר, לוחם בהנדסה קרבית, נפל ברצועת עזה; סמ"ר דניאל ראשד, בן 19 משפרעם, נפל ברצועת עזה; רס"ר במילואים אנואר סרחאן, בן 26 מחורפיש, נפל בתאונת דרכים מבצעית במרכז הארץ

יואב סגלוביץ':  יהי זכרם ברוך

יואב סגלוביץ':       ב-7 באוקטובר מדינת ישראל חוותה זעזוע ביטחוני קשה מנשוא, חסר תקדים

יואב סגלוביץ':  באותו יום נורא האויב לא הבחין בין אזרח מדינת ישראל היהודי, לדרוזי, צ'רקסי, מוסלמי, נוצרי

יואב סגלוביץ':  הקשר ההיסטורי האמוני בין דרוזים ליהודים הולך הרחק אחורה בזמן לקשר שבין משה רבנו לנביא יתרו

יואב סגלוביץ':  טרם הקמת מדינת ישראל סייעו בני העדה הדרוזית בדרכים שונות ומגוונות, ואף במקומות מסוימים הצטרפו ללחימה במלחמת העצמאות

יואב סגלוביץ':  ב-7 באוקטובר התגייסו בני העדה הדרוזית במטרה להגן על מדינת ישראל ועל אזרחיה; רבים מהם נלחמו ונלחמים בשעה זו ומסכנים את חייהם עבור ביטחון המדינה – בצפון ובדרום, חיילים לוחמים בסדיר ובמילואים, רבים מהם קצינים

יואב סגלוביץ':      גם בתקופה קשה זו חייבים להרים את הראש מעל המים הסוערים וליצור תמונת עתיד

יואב סגלוביץ':  אם לא נראה את הימים הקשים האלה כהזדמנות, כפתח לשינוי חברתי עמוק, לא ייסלח לנו וגם לא אסלח לעצמי

יואב סגלוביץ':  אם לא נראה את הימים האלה כשלב בדרך ליצירה של חיים משותפים טובים יותר, הוגנים יותר, זו תהיה החמצה אדירה

יואב סגלוביץ':  אם לא נראה את הימים האלה כקריאת כיוון לעתיד של שוויון, שותפות בחובות ובזכויות, איזה עתיד אנחנו בונים לדורות הבאים? עבור חלק מבני העדה שנלחמים בשעות אלה על הבית של כולנו, מחכה בבית הפרטי שלהם צו הריסה או קנס, וזאת למרות העובדה שכבר שנים רבות אין הסדרת תכנון בכפרים

יואב סגלוביץ':  האין זה הזמן לתקן?      זה הזמן לעשות תיקון ושינוי

יואב סגלוביץ':  זה הזמן לתקן את חוק הלאום, שפגע שלא בצדק וללא הכרח אמיתי בשייכות ובתחושת השייכות

יואב סגלוביץ':  האירועים הנוראים של 7 באוקטובר והמלחמה הקשה, שהיא מנת חלקנו מאז, הציבו אותנו בצומת החלטה

יואב סגלוביץ':  ולא רק שאין מנוס מהבחירה שאנחנו חייבים לעשות, יש לנו חובה ערכית

יואב סגלוביץ':  החובה הערכית היא לבחור בשינוי ולעשות את התיקון

יואב סגלוביץ':  והתיקונים – כולנו יודעים אותם; יודעים אותם, מדברים עליהם, אך נמנעים מלעשות אותם

יואב סגלוביץ':      כיצד אנחנו רוצים לחיות את החיים במדינת ישראל של השנים הבאות? האם במדינה שמתעדפת קהילה מסוימת בקרקעות, במענקים, ביחס – בגלל זהות, בגלל דת, בגלל מנהגים – או במדינה שרואה את אזרחיה שווים?     אין שאלה ולא נשאלה מעולם שאלת הגדרתה של מדינת ישראל כמדינת הלאום של העם היהודי על ידי העדה הדרוזית

יואב סגלוביץ':  מעולם לא נשאלה השאלה הזאת

יואב סגלוביץ':  ולמרות העובדה הזאת, חוקק חוק הלאום, כאילו אצבע בעין – וכן, כן, אצבע בעין, אין מילה אחרת – כאשר מדינה הופכת את העניין הלאומי לעניין לאומני, ומהחשש ומהפחד מעצמה היא מייצרת לעצמה כאילו איזשהם שלייקעס; להגיד הינה אנחנו

יואב סגלוביץ':      אנחנו צריכים לעשות את השינוי הזה

יואב סגלוביץ':  חוק הלאום – ואני אומר את זה מתוך הערכים היהודיים, שחל בהם שיבוש עמוק

יואב סגלוביץ':  כן, כן, שיבוש עמוק בבית הזה, במפלגות השלטון, גם במפלגת השלטון הזו

יואב סגלוביץ':  שיבוש עמוק, ואז חקיקתו של חוק זה

יואב סגלוביץ':  שיבוש שבין לאומי ללאומני

יואב סגלוביץ':       שוויון אזרחי לאזרחים כולם הוא נשמת אפה של דמוקרטיה

יואב סגלוביץ':  חוק הלאום פוגע בה

יואב סגלוביץ':  הרגישות לקבוצות מיעוט קיימת בכל דמוקרטיה, ובמיוחד במדינות לאום אתניות; אלה אשר מבטיחות בחוקתן שוויון זכויות לכלל האזרחים

יואב סגלוביץ':  ערך השוויון מהווה חלק חשוב מתעודת הזהות הערכית של המדינה, שעליה צריך לשמור מכל משמר

יואב סגלוביץ':  יש לשמור על ישראל כמדינה שוויונית ודמוקרטית, ברוח חזונם של נביאי ישראל וברוח מגילת העצמאות

ניסים ואטורי: חבר הכנסת אלון שוסטר

אלון שוסטר: אדוני היושב-ראש, חברות וחברי הכנסת, תת-אלוף במיל' אמל אסעד נפגש איתי, אני נפגשתי איתו – זוטר ממנו בצנחנים, באמצע שנות השבעים

אלון שוסטר:  הוא היה מהקצינים הראשונים בצנחנים

אלון שוסטר:  זכור לי – עברנו את יום האישה, ואני אגיד: יום הגבר

אלון שוסטר:  ראיתי בו גבר יפה, קודם כול, חזק, נמרץ – קצין וג'נטלמן ובעל מקצוע ודרוזי

אלון שוסטר:  בעצם פגשתי פעם ראשונה דרוזי במערך הלוחם, איש משכמו ומעלה תרתי משמע

אלון שוסטר:       בהמשך, כעבור כמה שנים, כשהייתי מזכיר הקיבוץ שלי, מפלסים, ומפקד החטיבה הצפונית של רצועת עזה היה אלוף משנה נביה מרעי – הוא היה ראשון הדרוזים שהתנדב לצנחנים

אלון שוסטר:  הוא היה לוחם, מאגיסט מהולל ב-73' בפלוגה של דורון אלמוג

אלון שוסטר:  הוא התקדם בצבא והיה מפקד החטיבה הצפונית

אלון שוסטר:  נפגשנו באירועים צבאיים

אלון שוסטר:  כידוע, ממש ביום הכניסה שלו, ביום החפיפה כסגן מפקד אוגדת עזה, שמוכרת עכשיו כל כך, הוא נפל עם המאג ביד כאשר עלה לעמדת התצפית בציר פילדלפי והחליף את החייל שהיה בעמדה בגבורה ובמקצוענות, וחטף כדור שהרג אותו במקום

אלון שוסטר:       אנחנו מדברים הרבה על קשר הדם, ואנחנו מייד אומרים: בואו נדבר על קשר החיים

אלון שוסטר:  אבל כדי ליישם את קשר החיים, אדוני היושב-ראש, אנחנו צריכים לעשות את כל הדברים ששמענו קודם מחבר הכנסת יואב סגלוביץ', ונשמע, אני מניח, בהמשך; אנחנו צריכים לתת לדרוזים ולכל העדות והמגזרים במרחבים הלא-יהודיים לחיות בארץ הזאת בכבוד; לתת אפשרות – קודם כול, להאיץ את תוכניות המתאר, שאני מבין שיש התקדמות, אבל צריך להאיץ אותן עוד ועוד ועוד, משום שבמשך שלושה דורות אנחנו חטאנו להן כי מצד אחד אמרנו: אתם לא רשאים – ואני מבין את זה – לבנות שלא כחוק, ומצד שני לא נתנו את הכלים

אלון שוסטר:       אנחנו צריכים לעודד יזמויות כלכליות, אנחנו צריכים לקדם את שיפור התשתיות – זאת המשימה שלנו

אלון שוסטר:  המשימה שלנו במדינת היהודים היא לתת למיעוטים – וכעת אנחנו עוסקים במיעוט שקשר את גורלו בגורל העם היהודי השב לארצו – העדה הדרוזית; לתת לבני העדה ולבנות העדה את התחושה שבבית הלאומי היהודי הם מרגישים בבית

אלון שוסטר:  זה הסיפור

אלון שוסטר:  איך מרגישים בבית? מרגישים; האם הם מרגישים בבית? לא

אלון שוסטר:  לא כמו שהיינו רוצים שיקרה

שקלים: אני אתקן אותך, זה הבית בשבילם

אלון שוסטר: בוודאי שזה הבית

אלון שוסטר:  אבל רבים מדי מהם בקטעים קשים מדי בחיים, בצמתים חשובים, לא מרגישים

אלון שוסטר:  הדוגמה הקלסית היא חוק הלאום, שיש בו יסודות אמת – ודאי

אלון שוסטר:  מדינת ישראל היא מדינתו של העם היהודי – אין ספק, אמרתי

אלון שוסטר:  רק רכיב השוויון שצריך להופיע בו חסר

אלון שוסטר:  ואנחנו מצווים לעשות את זה בהסכמה רחבה כדבר מובן מאליו – לא במקום האמירה, אלא בדיוק במדינתו של העם היהודי

אלון שוסטר:  אזרחיה הלא-יהודים הם שווי זכויות

אלון שוסטר:  ואנחנו צריכים לאזן

אלון שוסטר:       אני הייתי בין העותרים נגד החוק, יחד עם כל משפחתי, בשם סבי וסבותיי שחשבו שאנחנו באים למדינה שבה האזרחים הלא-יהודים ירגישו בבית, שלא כמונו בגולה

אלון שוסטר:  האזרחים הדרוזים נאמנים למולדתם

אלון שוסטר:  האסוציאציה – ואני מבקש לא לגלוש לעשורים מאוחרים – היא שסבא שלי וארבעה מאחיו היו חיילים בצבא של הקיסר הגרמני במלחמת העולם הראשונה, והם הסתובבו עם מדליה שלא עזרה להם בהמשך

אלון שוסטר:  הם היו כל כך גאים

אלון שוסטר:  זאת הייתה אחת הדרכים להיות חלק, חוץ מאזרחים מועילים כלכלית וכו'

אלון שוסטר:  אנחנו צריכים לחזק את התחושה הזאת לא רק של חיילים – לא כולם חיילים

אלון שוסטר:  האזרחים הדרוזים זכאים לחוש כאן כמו בבית

אלון שוסטר:       אני מסיים ורוצה להזכיר את חברי לסיעה שהוא לא חבר כנסת כרגע – מופיד, אחיו של נביה, שגם הוא אלוף משנה בצבא, וגם הוא כמוני היה ראש רשות

אלון שוסטר:  הוא זכאי כמו עשרות אלפי הדרוזים לתחושה של שוויון מלא

אלון שוסטר:  אנחנו כיהודים, והם כדרוזים

אלון שוסטר:  תודה רבה

ניסים ואטורי: תודה רבה

ניסים ואטורי:  חבר הכנסת חמד עמאר, בבקשה

חמד עמאר: אדוני היושב-ראש, חבריי חברי הכנסת, כבוד השרה, אני חוקקתי את החוק הזה, של ציון היום הלאומי לתרומתה ולפועלה של העדה הדרוזית במדינת ישראל

חמד עמאר:  חוקקתי אותו בשנת 2018

חמד עמאר:  להגיד לכם את האמת? אם הייתי יודע שחוק הלאום יחוקק אחרי זה, לא הייתי מחוקק את היום הזה

חמד עמאר:  אני שמעתי שני חברי כנסת שאני מאוד אוהב ומעריך אותם שאמרו: לחוש כמו בבית, תחושת הבית

חמד עמאר:  לא, זה הבית שלי – אין לי בית אחר

אלון שוסטר: אתה צודק

חמד עמאר: תבינו – אני לא מצליח להבין אתכם, באמת – שאין לנו בית אחר

חמד עמאר:  זאת המדינה שלנו

חמד עמאר:  אין לנו מדינה אחרת

חמד עמאר:  נולדנו כאן, נמות כאן, נילחם למען ביטחונה של מדינת ישראל, ונעשה הכול למען מדינת ישראל

חמד עמאר:       אני רוצה להגיד לכם – יש לנו קצינים מעולים

חמד עמאר:  שמעתי אתכם מזכירים את הקצינים שלנו, יש לנו נגדים מעולים, יש לנו חיילים מעולים

חמד עמאר:  אבל יש לנו גם דברים אחרים: יש לנו מנהלי בתי חולים היום – שני מנהלי בתי חולים יש לנו; יש לנו רופאים מעולים, יש לנו חוקרים מובילים במדינת ישראל, יש לנו אנשי הייטק, יש לנו מהנדסים, יש לנו עורכי דין, יש לנו שופטים במדינת ישראל, גם במחוזי

חמד עמאר:  ואני מתכוון שנגיע גם לבית המשפט העליון

חמד עמאר:  העדה הדרוזית היא חלק ממדינת ישראל

חמד עמאר:  אנחנו לא כאן בתחושה שזה הבית – זה הבית, ולא יהיה לי בית אחר

חמד עמאר:       אני רוצה להגיד לכם – תשמעו, חוקק חוק הלאום, ואמרתי את זה יותר מפעם, שאין לי בעיה עם מדינה יהודית

חמד עמאר:  לא רק שאין לי בעיה – אני גאה לחיות במדינה יהודית ולהיות חלק מהמדינה היהודית

חמד עמאר:  אבל אני רוצה את השוויון שלי, את המקום שלי, את התחושה של אותו פצוע צה"ל עכשיו שמשתקם עם שתי רגליים קטועות, לחוש את השוויון שלו במדינה שלו

חמד עמאר:  זה מה שאני רוצה

חמד עמאר:      אני רוצה שאותה בחורה צעירה שאיבדה את בעלה, עם תינוק בבית – שאותו תינוק ואותה אישה יחושו שזה הבית שלהם, שזו המדינה שלהם, שזו המדינה שנותנת להם את הכול ושהם חלק מהמדינה

חמד עמאר:  וחוק הלאום פגע

חמד עמאר:      יכול להיות שאתם לא מרגישים את זה ואתם לא חשים את זה, כי אתם הרוב ואתם המחליטים

חמד עמאר:  שמעתי הרבה חברי כנסת אומרים: תשמע, זו המדינה של העם היהודי

חמד עמאר:  אמרתי להם: אין לי בעיה, ואני אמשיך להגיד שאין לי בעיה לחיות במדינה יהודית

חמד עמאר:  אבל תנו לי את השוויון שלי, את המקום שלי, את ההרגשה שאני באמת חלק מהמדינה הזאת, שאני מוכן לתת לה את הכול ולהיות חלק ממנה

חמד עמאר:      מי שדוחה אותי זה אתם, הרוב

חמד עמאר:  אומרים לי: תשמע, עד גבול מסוים זה המדינה שלך, ומעבר לזה אתה צריך להיות במקום אחר ולחוש אחרת

חמד עמאר:  זה מאוד קשה

חמד עמאר:  זה פוגע מאוד בצעירים

חמד עמאר:  אני זוכר שכשחוקק חוק הלאום הרבה צעירים באו אליי ואמרו: מה אנחנו עושים עכשיו? מה המקום שלנו? אנחנו צריכים לחפש מקום אחר? להגר? אמרתי להם: לא, חבר'ה, מי שמחוקק חוק כזה הוא פוגע בעצמו – לא פוגע בך; כי זו המדינה שלך וזה המקום שלך, ואתה לעולם לא תרגיש סוג ב' – כי הם הרגישו סוג ב'

חמד עמאר:  מי שחוקק את החוק הזה הוא סוג ב'

חמד עמאר:  לא אני

חמד עמאר:  אני סוג א'

חמד עמאר:  אני אזרח נאמן למדינה שאני חי בה

שקלים: א' פלוס

חמד עמאר: אני חי במדינה הזאת ואני גאה להיות ישראלי – דרוזי ישראלי גאה

חמד עמאר:      אני בעצמי ייסדתי את תנועת הנוער הדרוזית, שעובדת מאוד קשה עם הנוער הדרוזי; מחנכת אותו לנתינה, לתרומה, לגיוס לצה"ל, לעזרה לזולת, ואני תמיד אומר להם: אתם תחושו, ותרגישו ותחיו כדרוזי ישראלי; גאה בהיותו דרוזי, גאה בהיותו ישראלי, גאה בהיותו איש שנותן הכול למען המדינה שהוא חי בה

חמד עמאר:  זה מה שאני מחנך וזה מה שאני מלמד את הנוער שלי, וזה מה שאני רוצה שהנוער שלי יהיה

חמד עמאר:      אבל אני רוצה שתזכרו את הדרוזי לא רק בשעת צרה, לא רק בשעות מלחמה, לא רק כשנופל חייל או נופל קצין

חמד עמאר:  אני רוצה שתזכרו את הדרוזים – זו הייתה מטרת החוק – ושתדעו מה זה דרוזי שקשר את גורלו לפני שהעם היהודי היה חזק

חמד עמאר:  חבר'ה, אל תחשבו שהדרוזים קשרו את גורלם עם היהודים כשהיהודים היו כאן במדינת ישראל 10 מיליון או 8 מיליון, או 9 מיליון, או 6 מיליון יהודים

חמד עמאר:  היו 600,000, ואנחנו היינו 14,000, והחלטנו ללכת ביחד

חמד עמאר:  ללכת ביחד זה אומר ללכת ביחד בכול, וגם להיות חלק מהמדינה הזאת

חמד עמאר:      אני רוצה להודות לכל מי שתרם לקיום היום הזה

חמד עמאר:  אני רציתי לקיים גם דיונים בוועדות ולא התאפשר, כי מי שהוביל את זה הוא לא אני

חמד עמאר:  לקחו את ההובלה של היום הזה

חמד עמאר:  רציתי גם להביא את המשפחות השכולות של העדה הדרוזית, רציתי להביא את ההנהגה של העדה הדרוזית

חמד עמאר:  אבל מי שלקחו את ההובלה של היום הזה היו מהליכוד, ובליכוד החליטו לעשות מה שעשו, ולקחו את היום, וגם לא הגיעו לדבר

חמד עמאר:  לא אני לקחתי את היום הזה

חמד עמאר:  על זה אני מאוד מצטער

חמד עמאר:      אבל אני רוצה לסיים בזה שידינו תהיה על העליונה בסיום המלחמה, וכל החטופים ישובו הביתה

ניסים ואטורי: תודה רבה

ניסים ואטורי:  חבר הכנסת מנסור עבאס – אינו נוכח; חבר הכנסת אחמד טיבי – אינו נוכח; חברת הכנסת נעמה לזימי – אינה נוכחת

ניסים ואטורי:  חבר כנסת אבי מעוז, בבקשה

ניסים ואטורי:      כחבר ליכוד אני חייב להגיד לך, חבר הכנסת חמד עמאר, לא לקחנו כלום

ניסים ואטורי:  ואם היית אומר, אני מאמין שהיושב-ראש היה מזמין לפה את כל העדה הדרוזית, שהיא קרובה גם לליכוד, לליבנו - - -     

חמד עמאר: לא, יש אחראי ליום לאומי ויש מי שלוקח את האחריות

חמד עמאר:  מי שלקח אותו הוא מישהו מהליכוד

ניסים ואטורי: רגע, תשמע מה אני רוצה להגיד

חמד עמאר: אני ביקשתי לקבל אותו בחזרה, ולא הסכימו

ניסים ואטורי: אני חושב שהיה אפשר לעשות בשיתוף פעולה

ניסים ואטורי:  זה לא משנה מי מוביל

ניסים ואטורי:  העיקר שאנחנו מוקירים את העדה הדרוזית ונמשיך להוקיר אותה

חמד עמאר: העיקר שהיום הזה מתקיים כאן, במליאה

חמד עמאר:  זה מה שחשוב

ניסים ואטורי: בפעם הבאה תגיד ואני אזמין באופן אישי את מי שאתה רוצה מהעדה, שאני נבחרתי על ידה, דרך אגב

אבי מעוז: אדוני היושב-ראש, כנסת נכבדה, כבוד השרה, מכובדי חבר הכנסת חמד עמאר, כאשר עם ישראל יצא ממצרים הוא הותקף על ידי עמלק ללא סיבה, רק בשל השנאה התהומית של עמלק לעם ישראל ולכל מה שהוא מייצג

אבי מעוז:  מייד לאחר המלחמה עם עמלק והציווי למחות את זכרם, מגיע יתרו, כהן מדיין, חותן משה, שבוחר להידבק בעם ישראל מתוך הכרה של ערכם ושל ההשגחה האלוקית שמלווה ומובילה אותם

אבי מעוז:  אלה שני הקצוות של התייחסות אומות העולם כלפי עם ישראל

אבי מעוז:      מאות שנים לאחר מכן, כאשר שאול מלך ישראל יוצא לממש את הציווי להכרית את זרעו של עמלק, הוא פונה לקיני, צאצאיו של יתרו, במטרה לנתק אותם מהעמלקים כדי שלא ייפגעו במלחמה, וזאת בשל החסד שהם עשו עם ישראל בצאתם ממצרים

אבי מעוז:      גם בתהליך שיבת ציון שבו אנחנו נמצאים מופיעים שני הקצוות הללו

אבי מעוז:  מצד אחד, מופיע עמלק המודרני בדמותו של הצורר הנאצי, ובמקביל, האויב הערבי שמשתף איתו פעולה; החל מהמופתי הניאו-נאצי שעשה ככל שיכל במטרה לסייע לנאצים לממש את שאיפתם לחסל את העם היהודי, ועד לאסלאם הנאצי מעזה, שביקשו בשמחת תורה להשמיד, להרוג ולאבד את היהודים, וגם את הדרוזים וגם הלא-יהודים הנוספים, מנער ועד זקן, טף ונשים, ביום אחד

אבי מעוז:  ומצד שני, העדה הדרוזית בישראל – זו שבמסורת שלה יש מקום נכבד ביותר ליתרו, ושבחרה לקשור את גורלה עם העם היהודי ומדינתו עד כדי הקרבה ומסירות מופלאים שבאו לידי ביטוי כואב ביותר בבתי הקברות

אבי מעוז:  ברית דמים

אבי מעוז:      בתווך נמצאים כל עמי העולם שבוחרים היכן להתמקם על הסקאלה שבין עמלק המקורי והמודרני לבין משפחת יתרו והעדה הדרוזית

אבי מעוז:  מדינת ישראל קמה כמדינה יהודית וכמדינתו של העם היהודי, ודווקא משום כך, ולא למרות זאת, אנחנו חייבים למצות את כל הדרכים שבהן תבוא לידי ביטוי ההכרה בערך של ברית הדמים הזאת, ושל נאמנותה ומסירותה של העדה הדרוזית למדינת ישראל ולכל מה שהיא מייצגת, גם בתור הבית של העדה הדרוזית

אבי מעוז:  מי שנושאים איתנו בנטל לאורך שנות קיומה של המדינה צריכים לקבל את הזכויות במלואן

אבי מעוז:      אומות העולם יכירו וידעו מהו יחסנו הנחרץ, התקיף והנחוש לנציגי הרשעה והרוע שקמים עלינו להשמידנו, ומהי הכרת הטוב שאנו מתנהגים על פיה כלפי מי ששותפים איתנו כתף אל כתף, ובזכות קונים את זכויותיהם

אבי מעוז:  ובעזרת השם, תתקיים בשני הקצוות הללו של עמי העולם ברכתו של יצחק אבינו ליעקב: "ארריך ארור", כלפי האסלאם או הנאצים וכלפי עמלק, "ומברכיך ברוך" כלפי יתרו ומשפחתו, והעדה הדרוזית פה בישראל

אבי מעוז:  ברוכים תהיו, העדה הדרוזית

ניסים ואטורי: חבר הכנסת יצחק קרויזר, בבקשה

יצחק קרויזר: כבוד היושב-ראש, גברתי השרה, חבריי חברי הכנסת, זהו יום השנה להוקרה לאחינו בני העדה הדרוזית, ואני עולה לנאום – הכבוד והערכה שאני באופן אישי רוחש לבני העדה הדרוזית, וכך אשתדל לנהוג גם בכל שנותיי, ככל שיהיו, בכנסת ישראל

יצחק קרויזר:  היום נציין את יום ההצדעה לאחינו בני העדה הדרוזית – ברית אחים שנכרתה עוד בתקופת יתרו ומשה רבנו, צמחה בעיקר בימיה הראשונים של המלחמה על חירותנו, עוד לפני קום המדינה, במלחמת העצמאות, שבה השתלבו מספר כפרים דרוזיים בלחימה לצידם של בני היישוב היהודי

יצחק קרויזר:      כשהמזרח התיכון עוד היה הרבה פחות ידידותי לעם היהודי קמה קבוצת מנהיגים בני העדה הדרוזית והושיטה יד אמיצה להנהגת המדינה שבדרך, מדינת ישראל

יצחק קרויזר:  בעוד מנהיגי מדינות ערב השכנות קיוו לשיתוף פעולה של העדה הדרוזית, אך דווקא הימנעותם של בני העדה מלהירתם למלחמה נגד המדינה שזה עתה קמה היוותה תחילתה של שותפות נפלאה המלווה אותנו מאז ולתמיד

יצחק קרויזר:       יד של שותפות גורל, יד אחים, יד של שותפות ואחווה; ברית ללא תנאים, בלי אם, בלי אולי, בלי לבקש

יצחק קרויזר:  במשך כל שנות קיומה של המדינה שירתו בני העדה ובחרו להתנדב לשרת בכול – בכל החטיבות הלוחמות, בכל הדרגות, בכל היחידות

יצחק קרויזר:  לוחמים וקצינים גיבורים עזי נפש שחירפו, ומחרפים, את נפשם בשדה הקרב והם מופת וסמל להקרבה, לשותפות ולנאמנות שאין להן סייג ואין להן אח ורע

יצחק קרויזר:      יום זה הוא יום משמעותי בכל שנה, אך השנה יותר מתמיד, כאשר למדנו להבחין באמת מי אויב ומי אוהב

יצחק קרויזר:  ואתם, אחינו היקרים בני העדה הדרוזית, אחים אוהבים ואהובים, שיחד, בחודשים האחרונים בפרט, נלחמים איתנו כתף אל כתף, שכם אל שכם, למען חירותנו באחוות אחים נדירה השמורה רק לאחים באמת, מטבע הדברים, בתוך משפחה

יצחק קרויזר:      אך כמו במשפחה, לפעמים יש דברים שנלקחים כמובנים מאליהם ולא תמיד זוכרים לעצור, להכיר ולהגיד תודה, או שלא אומרים גם במהלך הדרך מספיק תודה

יצחק קרויזר:  אני זוכר בנאום בשנה שעברה שדווקא אמרתי, והתמקדתי בכך שביחסים של בני העדה הדרוזית והעדה היהודית כל פעם מדברים על הצבא ועל שותפות ביטחונית

יצחק קרויזר:  ושנה שעברה התפללתי שאנחנו נראה יותר שותפות של המדינה בהכנסה של בני העדה הדרוזית לתעשייה, להשכלה הגבוהה, למערכת בתי המשפט, להנהגת המדינה, ולשאר הקטרים שלנו במדינת ישראל, ולא כל פעם לכוון את השיח על בני העדה דווקא לנושא הצבאי

יצחק קרויזר:  גם בנושא הפיתוח של החברה הדרוזית

יצחק קרויזר:       אני יודע שאתה, חבר הכנסת חמד עמאר, בוועדת הכספים עומד כמו חומה בצורה בכל פעם שנושא כזה עולה, ודוחף למען העדה הדרוזית בפיתוח, בתשתיות, בחינוך, ובכל מה שנדרש, ויש עוד הרבה עבודה – להשלים את הפערים האלו כלפי העדה

יצחק קרויזר:      לדאבון הלב, יש תרומה אדירה של בני העדה לביצור ביטחונה של מדינת ישראל גם במערכה האחרונה; מחירים כבדים שבני העדה שילמו, ועדיין משלמים מדי יום – המחיר הכבד של אובדן הלוחמים בני העדה בקרבות, גם ברצועת עזה, וגם בצפון, וכמובן ביהודה ושומרון

יצחק קרויזר:  אך ברית החיים גדולה יותר וחשובה יותר מברית הדמים, ואתם חלק בלתי נפרד מחיי הארץ הזאת

יצחק קרויזר:       השותפות עם אחינו בני העדה הדרוזית היא גם בחיי היום-יום בבניין הארץ, ובבניין הם שותפים מלאים בכל מרקם החיים בארץ ומהווים חלק בלתי נפרד מהעשייה הביטחונית והאזרחית בישראל

יצחק קרויזר:  שותפים בחינוך, בחברה, בכלכלה וגם בפוליטיקה

יצחק קרויזר:  שותפים אבל לא מספיק

יצחק קרויזר:  כפי שאמרתי קודם, לצערנו נעשו טעויות עבר, ועלינו לפעול לתקנן ולדאוג לשוויון ולשילוב מלא של כל בני העדה בכל מרקם החיים בישראל

יצחק קרויזר:      מוטלת עלינו האחריות להודות לכם ולהוקיר את תרומתכם על היותכם שותפים נאמנים וידידים, אך עלינו להביא את זה לידי ביטוי מעשי, את המחויבות העזה ואת ההערכה הרבה, ארוכת השנים, שאנו רוחשים לכם על בניית מרקם החיים הפורח בתחומי העשייה הרבים

יצחק קרויזר:  זאת החובה שלנו וחובת ההוכחה היא עלינו כנבחרי הציבור

יצחק קרויזר:      החובה הזאת לחבר ולחזק את היסודות המשותפים שלנו, את יסודות הבית, בתעסוקה, וגם לדאוג ליצירת עתיד טוב יותר לדורות הנוכחיים, ובטח שגם לדורות הבאים של כולנו; לחיות בשותפות, באחווה, ולפעול לכך שהדור הבא ימשיך את השותפות ויצליח לבנות כאן את ביתו ועתידו בשלום ובשלווה; לפרוח ולהצליח במדינת ישראל הצומחת, המתפתחת והמשגשגת

יצחק קרויזר:  תודה רבה

ניסים ואטורי: תודה רבה

ניסים ואטורי:  אני מזמין את השרה, שרת המודיעין, חברת הכנסת גילה גמליאל, בבקשה, לסכם

גילה גמליאל: אדוני היושב-ראש, חברות וחברי הכנסת – חברי הכנסת בעיקר נמצאים פה היום – הכנסת מציינת היום את היום הלאומי לתרומתה ופועלה של החברה הדרוזית

גילה גמליאל:  עוד מימי טרום קום המדינה קשרו בני העדה הדרוזית את גורלם בגורלנו כאשר עמדו מנהיגי הדרוזים בגליל ובכרמל בקשר עם מנהיגי היישוב והחלה השתלבותם של לוחמים דרוזים בכוח המגן היהודי בארץ ישראל

גילה גמליאל:  אותם לוחמים כבר אז היו לחלק בלתי נפרד מעוצמתו של צה"ל וכולם יחד פעלו במטרה אחת להבטיח את ביטחונה של המדינה מתוך תחושת שליחות גדולה בהגנתה של מדינתנו

גילה גמליאל:      בשנת 1956 מוסד הקשר והוחל חוק שירות חובה של דרוזים בצה"ל

גילה גמליאל:  כיום 850 צעירים דרוזים מתגייסים לצה"ל מדי שנה

גילה גמליאל:  בצה"ל ובמערכת הביטחון משרתים כיום 3,201 מבני העדה בשירות סדיר וקבע, 25% מהם משרתים בתפקידי לחימה ומאופיינים במוטיבציה גבוהה במיוחד

גילה גמליאל:  נוסף על כך, בקרב העדה משרתים קצינים רבים בתפקידי פיקוד ומטה בדרגות גבוהות

גילה גמליאל:       לצד אלה, בשנים האחרונות ניתן לראות גם עלייה בגיוס ליחידות טכנולוגיות, מודיעיניות, טיס וחובלים

גילה גמליאל:  וראוי לציין כי מעבר להצלחתם כבירה במערכת הביטחון הישראלית, בני העדה פורצי דרך בכל תחומי החיים – באקדמיה, בכלכלה, במגזר העסקי ובמגזר הציבורי במדינה

גילה גמליאל:  צה"ל והאגף הביטחוני-חברתי במשרד הביטחון מחויבים להמשך שילוב בני העדה באופן גדל והולך בכלל ובמערכים בצה"ל, ופועלים כל העת על מנת לאפשר להם למצות את כישוריהם

גילה גמליאל:      לאורך השליחות הציבורית שלי גם באופן אישי זכיתי ללכת יד ביד עם העדה הדרוזית ולהוביל מיזמים למען שילוב בניה ובנותיה בחברה הישראלית

גילה גמליאל:  כבר בשנת 2017, יחד עם נשיא המדינה דאז, השיח' מוואפק טריף ויו"ר י"ד לבנים הדרוזים, חתמנו על אמנה של שותפות גורל

גילה גמליאל:  המסר שהעברנו יחד עם בכירי העדה ורבים ממערכת הביטחון נגע לכך שאנו אחים גם לחלומות ולתקוות

גילה גמליאל:       אני רוצה להודות לחברי, לשעבר יו"ר בית י"ד לבנים הדרוזים, אמל נסראלדין, על הדרך המשותפת, הקשר הקרוב, שיתופי הפעולה שאנחנו ממשיכים להוביל יחד

גילה גמליאל:  ואני רוצה לומר שבהקשר הזה, לא רק בנושא הצבאי – אני אומרת את זה גם כאן לחברי, על כל הנושא שדיברת עליו קודם, שאין ספק שהתובנה הזאת צריכה להיות ברורה לכולם

גילה גמליאל:  אנחנו כאן, גם כעם היהודי וגם הדרוזים, חובקים את הבית המשותף לנו יחדיו

גילה גמליאל:       האגף הביטחוני-חברתי מקיים מגוון רחב של פעילויות ערכיות וחינוכיות שמחברות את כלל חלקי החברה הישראלית, מהדקות את הקשר גם בין המגזר העסקי היהודי למגזר הדרוזי

גילה גמליאל:  כך למשל, הוא מקיים פעילות לבני נוער מלש"בים תוך חיבור בין בתי ספר יהודים ודרוזים בפעילות משותפת

גילה גמליאל:  כמו כן, האגף מלווה את הקמת בית המורשת ללוחם הדרוזי

גילה גמליאל:       יש את התוכניות גם בשיתוף של המשרד שלי

גילה גמליאל:  תוכניות של סטארטק, שבהן אנחנו בפעם הראשונה פתחנו גם כן כיתות לימוד לסייבר בישובים הדרוזיים וגם תוכניות שמקדמות את כל ההיבט הטכנולוגי, ומציעים לתלמידי חטיבות הביניים גם הזדמנות להיחשף לקורסים בתחומי ההייטק והטכנולוגיה

גילה גמליאל:       מטרת התוכניות הללו היא בדיוק לצמצם את הפערים כדי לפתוח את האפשרויות של הבחירה, להגדיל את ההשתלבות של הדרוזים בעולם התעסוקה העתידי, בהייטק, בטכנולוגיה, ואנחנו מצליחים ביחד להפוך חזון למציאות

גילה גמליאל:  לא צריך לדבר רק על ברית דמים, צריך ליישם את ברית החיים, ואלה דברים שאנחנו רואים, גם לצערנו, בברית הדמים במלחמה הנוכחית

גילה גמליאל:  במלחמת חרבות ברזל נפלו שמונה מבני העדה הדרוזית ונפצעו בפציעות שונות 53 מבני העדה

גילה גמליאל:  מעל במה זו אני מבקשת להשתתף בצער המשפחות ולחזק אותן בשעתן הקשה מכול

גילה גמליאל:  משרד הביטחון וצה"ל ימשיכו ללוותן ואנחנו כאן חייבים להצדיע לחברה הדרוזית

גילה גמליאל:  אנחנו חייבים לתת – לא חייבים לתת את ההרגשה, כי עם כל הכבוד לנו, ההרגשה הזאת היא הרגשה מובנית של השייכות למדינה הזאת; כפי שאנחנו, העם היהודי, כך גם העם הדרוזי, באותה שייכות לעם הזה ולמדינה הזאת

גילה גמליאל:  ראוי ונכון להוקיר את הפעילות הענפה, את התרומה האדירה, את התמיכה שהייתה עוד טרם קום המדינה ועד היום הזה בחברה הישראלית כולה

גילה גמליאל:  אוהבים את העדה, אנחנו משפחה אחת גדולה

גילה גמליאל:  תודה רבה

ניסים ואטורי: תודה

ניסים ואטורי: [מס' כ/990; דברי הכנסת, חוב' י"ז, ישיבה 144; נספחות

ניסים ואטורי: ] 

ניסים ואטורי: חברי הכנסת, הנושא הבא על סדר-היום: הצעת חוק מטעם הכנסת בקריאה השנייה והשלישית

ניסים ואטורי:  הצעת החוק הראשונה שנדון בה: הצעת חוק פיקוח על בתי הספר (תיקון מס' 11), התשפ"ד–2024

ניסים ואטורי:  אני מזמין את חבר הכנסת ישראל אייכלר, יושב-ראש ועדת העבודה והרווחה, להציג את החוק

ניסים ואטורי:  רק אל תריבו, אחד-אחד, בסדר? זה פשוט יום דינמי, דברים משתנים כל רגע

ועדת העבודה והרווחה): אדוני היושב-ראש, אתה לא צריך להגיד "אל תריבו", כי מה שהיה היה בדיוק הפוך

ועדת העבודה והרווחה):  אני אמרתי לו: לך אתה קדימה, למרות שהייתי בסדר-היום קדימה

ועדת העבודה והרווחה):  והוא אמר לי: לך אתה קדימה

ניסים ואטורי: התבדחתי

ניסים ואטורי:  כולם פה חברים, אתה יודע

ועדת העבודה והרווחה): בכל אופן, הכול בא על מקומו בשלום

ועדת העבודה והרווחה):       אדוני היושב-ראש, אנחנו עוסקים בהצעת חוק פיקוח על בתי הספר (תיקון מס' 11), ואנחנו מדברים על נושא ספציפי, נושא של פיקוח תברואן

ועדת העבודה והרווחה):  אדוני היושב-ראש, אני מתכבד להביא בפני הכנסת, לקריאה השנייה ולקריאה השלישית, את הצעת חוק פיקוח על בתי ספר, התשפ"ד, שהגשתי

ועדת העבודה והרווחה):  חוק פיקוח על בתי הספר, התשכ"ט–1969, קובע כי מתן רישיון או חידוש רישיון לבית ספר או גן ילדים וכל מוסד אחר שנכלל תחת חוק פיקוח על בתי ספר מותנה בקבלת אישור מרשות הבריאות

ועדת העבודה והרווחה):  היא מאשרת כי היא אינה מתנגדת לבקשה לרישיון מבחינת התברואה ומבחינת עמידה בדרישות חוק החזקת תכשיר אפינפרין, שמוכר כמזרק אפיפן

ועדת העבודה והרווחה):  שניהם

ועדת העבודה והרווחה):  מדובר בחוק החזקת תכשיר אפינפרין במוסדות חינוך ובמקומות ציבוריים, התשע"ח–2018

ועדת העבודה והרווחה):  רשות הבריאות נדרשת להחליט בבקשה בתוך חודשיים

ועדת העבודה והרווחה):       בשנים האחרונות חלו עיכובים במתן אישור רשות הבריאות, והדבר מנע קבלת רישיון ופגע במוסדות החינוך ובתלמידיהם, כי היו מתנים את מתן הרישיון ומתן התקצוב לפי האפינפרין או האפיפן

ועדת העבודה והרווחה):  כדי למנוע עיכובים במתן הרישיון לבתי הספר מוצע לקבוע לעניין אישורי התברואה והבריאות שני מסלולים: במסלול אחד מדובר במתן רישיון ראשוני, בית ספר שרוצה רישיון חדש, בניין חדש, או לאחר שינויים מהותיים במבנה – גם זה נקרא חדש כי צריך לבדוק טוב אם כל התברואה בסדר; ויש מסלול נפרד לחידוש רישיון סטנדרטי

ועדת העבודה והרווחה):  לגבי מתן רישיון לראשונה או לאחר שינויים מהותיים במבנה יישאר ההסדר הדורש את אישור רשות הבריאות

ועדת העבודה והרווחה):  מוצע לקבוע כי אם רשות הבריאות לא נתנה את החלטתה בתוך חודשיים, יעביר מנכ"ל משרד החינוך את הבקשה לעובד משרד החינוך שהוא בעל כשירות של עובד בריאות הסביבה – יש דבר כזה, עובד בריאות הסביבה –  שייתן את החלטתו בתוך 30 יום

ועדת העבודה והרווחה):  אם הוא קבע כי אין מניעה לאשר את הבקשה מבחינת התברואה ודרישות חוק האפינפרין, יוכל מנכ"ל משרד החינוך לתת רישיון זמני לשנה אחת

ועדת העבודה והרווחה):  לעומת זאת, בקשות לחידוש רישיון יועברו לעובד בריאות הסביבה של משרד החינוך, והעתק מהן יועבר לרשות הבריאות

ועדת העבודה והרווחה):  אם במהלך 18 החודשים הקודמים נערכה ביקורת וניתן אישור של רשות הבריאות או של עובד בריאות הסביבה כי ישנה רמה נאותה מבחינת תברואה, מבחינת דרישות חוק האפינפרין, יוכל מנכ"ל משרד החינוך לחדש את הרישיון באופן רגיל על סמך האישור האמור

ועדת העבודה והרווחה):  ואולם, אם לא נערכה ביקורת במהלך 18 החודשים הקודמים, יוכל מנכ"ל המשרד לחדש את הרישיון לתקופה של שנה על סמך הצהרת מגיש הבקשה כי ישנה רמה נאותה מבחינת תברואה ומבחינת דרישות חוק האפינפרין, ובסוף אותה שנה יוכל לחדש את הרישיון לפי התקיימות התנאים באחת מהדרכים האמורות

ועדת העבודה והרווחה):  בכל מקרה, נקבע לעניין חידוש רישיון כי אם ברישיון הקודם נכללו תנאים מיוחדים לעניין תברואה, כמו התנאים הנדרשים לקיומו של מטבח מבשל, ייכללו תנאים אלה גם ברישיון המחודש

ועדת העבודה והרווחה):  עוד מוצע לקבוע כי התברואה בבית הספר ודרישות חוק האפינפרין יהיו מהתנאים למתן רישיון לבית הספר

ועדת העבודה והרווחה):       מאחר שהצעת החוק דורשת היערכות של משרד החינוך, קבענו את תחולת החוק בשני זמנים

ועדת העבודה והרווחה):  מוצע לקבוע את תחולת החוק כך: לבקשות חדשות, כפי שפירטתי לעיל – החל מבקשות שיוגשו מ-1 במאי 2024 המתייחסות לבקשות חריגות לשנת הלימודים תשפ"ה ואילך; בקשות רגילות מוגשות עד סוף חודש מרץ

ועדת העבודה והרווחה):  לבקשות חידוש רישיון, כפי שפירטתי קודם – החל מהבקשות שיוגשו לשנת הלימודים תשפ"ו ואילך, המוגשות מינואר 2025

ועדת העבודה והרווחה):       הצעת החוק נועדה לבטל ביורוקרטיה מיותרת ולהסדיר אחת ולתמיד את נושא ביקורות התברואנים במוסדות לימוד, המותנה בקבלת רישיון משרד הבריאות

ועדת העבודה והרווחה):  אני חייב להבהיר מה שחזרנו ואמרנו משך כל הדיון

ועדת העבודה והרווחה):  בראש וראשונה, אנחנו דואגים לבריאותם ורווחתם של התלמידים והמורים

ועדת העבודה והרווחה):  אנחנו לא מוכנים להקל בשום דבר שנוגע לתברואה

ועדת העבודה והרווחה):  לכן, בית ספר שאין בו תנאי תברואה נאותים לא יוכל לקבל רישיון ואף ייכנס להליך של ביטול הרישיון

ועדת העבודה והרווחה):  ההצעה הזאת, המדוברת עכשיו, נועדה להסדיר את הביקורות של המשרדים השונים ולחייב אותם להגיע לביקורות בזמן

ועדת העבודה והרווחה):  לא ייתכן שמנהל בית ספר יהיה עסוק בביורוקרטיה מיותרת ולא יתוקצב בגלל רשלנות של משרד כזה או אחר

ועדת העבודה והרווחה):       במסגרת התיקונים, דבר ראשון, ביטלנו את נטל הבאת התברואן על מנהל המוסד והעברנו אותו לרשויות המוסמכות

ועדת העבודה והרווחה):  בנוסף, הורדנו למינימום את מעורבותו של משרד הבריאות, שאין לו מספיק כוח אדם ואינו מבין את משמעויות היעדר האישור, השולל את הרישיון ומבטל את תקציב המוסד כולו

ועדת העבודה והרווחה):       אדוני היושב-ראש, עד היום עלול היה מנהל בית הספר להמתין חצי שנה ואף שנה לקראת האישור של משרד הבריאות, ובינתיים להתנהל בלי תקציב

ועדת העבודה והרווחה):  לאחר אישור החוק, נטל ניהול הביקורות יועבר לאחריות משרד החינוך, שכבר נמצא בהליך של מכרז לקליטת כוח אדם מספיק וניהול ממוחשב של הביקורות, כפי שהוא עושה בנושאי הפדגוגיה והבטיחות

ועדת העבודה והרווחה):       גם המעורבות של משרד הבריאות, שנותרה עדיין בחלק מהמקרים, כפי שפירטתי, תותנה בזמן קבוע, ואם הם לא יגישו את המלצתם תוך 60 יום, יועבר הטיפול למשרד החינוך, שיוכל לאשר רישיון זמני גם אם משרד הבריאות טרם הספיק להגיע לביקורת

ועדת העבודה והרווחה):  אגב, אדוני היושב-ראש, בכל עת ובכל זמן יש סמכות למשרד הבריאות ולמשרד החינוך להיכנס לכל בית ספר, לבדוק את נושא התברואה

ועדת העבודה והרווחה):      בנוסף, מוסד שכבר היה לו רישיון בעבר ורק צריך לחדש את רישיונו אך משרד החינוך – לפי ההסדר החדש – לא הספיק להגיע אליו לביקורת, יקבל חידוש רישיון אוטומטי לשנה על בסיס הצהרתו שלא נעשו שינויים מהרישיון הקודם, כדי לא לעכב לחינם את רישיונו בגלל התרשלות של פקיד שהיה צריך להגיע לביקורת ולא הגיע בזמן

ועדת העבודה והרווחה):  ההצעה אושרה בוועדה פה אחד וללא הסתייגויות

ועדת העבודה והרווחה):       בסיום דבריי, אני מבקש להודות לאנשי משרד החינוך ומשרד הבריאות על ההבנה וההכרה בצורך בביטול הביורוקרטיה המיותרת הזאת; למנהלת ועדת העבודה והרווחה, גב' ענת כהן שמואל, הסגנית גב' אורית ארז, הרכזים שי גרשון מאיר ומעיין בן עמי; כמובן ליועץ המשפטית, עו"ד נועה בן שבת, ולצוות לשכתי, איציק פיליפ ואהרון פרישמן

ועדת העבודה והרווחה):  אני מבקש מהכנסת לאשר את הצעת החוק בקריאות השנייה והשלישית, בנוסח שאישרה הוועדה

ועדת העבודה והרווחה):  תודה

ניסים ואטורי: תודה רבה

ניסים ואטורי:       להצעת החוק לא הוגשו הסתייגויות, ולכן נעבור להצבעה בקריאה השנייה על הצעת חוק פיקוח על בתי ספר (תיקון מס' 11), התשפ"ד–2024, כנוסח הוועדה

ניסים ואטורי:  בבקשה, הצבעה

ניסים ואטורי: בעד סעיפים 1–3 – 12 

ניסים ואטורי: נמנעים – אין 

ניסים ואטורי: 12 בעד, אין מתנגדים, אני קובע כי הצעת החוק אושרה בקריאה השנייה

ניסים ואטורי:       נעבור להצבעה בקריאה השלישית על הצעת חוק פיקוח על בתי ספר (תיקון מס' 11), התשפ"ד–2024

ניסים ואטורי:  הצבעה

ניסים ואטורי: בעד החוק – 12 

ניסים ואטורי: נמנעים – אין 

ניסים ואטורי: 12 בעד, אין מתנגדים

ניסים ואטורי:  אני קובע כי הצעת חוק פיקוח על בתי ספר (תיקון מס' 11), התשפ"ד–2024, התקבלה בקריאה השנייה והשלישית ותיכנס לספר החוקים של מדינת ישראל

ניסים ואטורי: [מס' מ/987 ; דברי הכנסת, חוב' ט"ו, ישיבה 140; נספחות

ניסים ואטורי: ] 

ניסים ואטורי: חברי הכנסת, נעבור לנושא הבא על סדר-היום: הצעת חוק הסדרת העיסוק במקצועות הבריאות (תיקון מס' 9), התשפ"ד–2024, בקריאה השנייה והשלישית

ניסים ואטורי:  אני מזמין את יושב-ראש ועדת הבריאות חבר הכנסת יונתן מישרקי להציג את הצעת החוק

ועדת הבריאות): אדוני היושב-ראש, חבריי חברי הכנסת, גברתי השרה, אני מתכבד להביא בפני הכנסת לקריאה השנייה ולקריאה השלישית את הצעת חוק הסדרת העיסוק במקצועות הבריאות (תיקון מס' 9), התשפ"ד–2024

ועדת הבריאות):  ההצעה הזו היא מיזוג של הצעות חוק פרטיות שיזמו חברי הכנסת יוסי טייב, טטיאנה מזרסקי, ינון אזולאי, אברהם בצלאל, ניסים ואטורי, ישראל אייכלר, מיכל וולדיגר וגם חבר הכנסת אלמוג כהן

ועדת הבריאות):       חוק הסדרת העיסוק במקצועות הבריאות, התשס"ח–2008, מסדיר את העיסוק במספר מקצועות בריאות, ובהם מקצוע הפודיאטריה

ועדת הבריאות):  כדי לקבל תעודת פודיאטר על המבקש לעמוד בתנאים הקבועים בחוק, ובכלל זה השכלה אקדמית

ועדת הבריאות):  במדינות מסוימות אין אפשרות ללמוד את מקצוע הפודיאטריה כתואר אקדמי, והמקצוע נלמד כלימודי תעודה שנקראים לימודי פודולוגיה

ועדת הבריאות):  לימודים אלה כוללים כמעט את כל הנושאים הנלמדים בלימודי פודיאטריה, פרט להכשרה לביצוע טיפול פולשני והרדמה מקומית בכף הרגל

ועדת הבריאות):  מכיוון שהמקצוע נלמד כלימודי תעודה ולא כתואר אקדמי, מי שלמד לימודי פודולוגיה אינו יכול כיום לקבל תעודת מקצוע בפודיאטריה בישראל

ועדת הבריאות):       מטרת הצעת החוק היא לאפשר למי שלמדו לימודי פודולוגיה, כאמור, מחוץ לישראל, ועלו לישראל, לעסוק במקצוע לאחר עלייתם ארצה, תוך הבטחת הרמה המקצועית ההולמת של העוסקים בתחום זה והגנה על בריאות הציבור

ועדת הבריאות):  על פי ההסדר המוצע, המנהל הכללי של משרד הבריאות או מי שהוא הסמיך לעניין זה יהיה רשאי להעניק למי שלמד לימודי פודולוגיה ועומד בכל התנאים הנדרשים כמפורט בהצעת החוק, תעודה שתהיה מוגבלת לפעולות בפודיאטריה שאינן כוללות טיפול פולשני בהרדמה מקומית בכף הרגל, המנויות בתוספת החמישית המוצעת

ועדת הבריאות):  בעל מקצוע בריאות זה ייקרא פודולוג

ועדת הבריאות):      לשם כך, מוצע לקבוע הוראות לעניין ההכרה בתעודת סיום הלימודים מחוץ לארץ, ובין היתר מוצע כי המנהל יהיה רשאי להכיר בתעודת סיום הלימודים רק אם הלימודים התחילו לפני יום ט"ז באייר התשפ"ט, 1 במאי 2029

ועדת הבריאות):  שר הבריאות, באישור ועדת הבריאות של הכנסת, יהיה רשאי לדחות את המועד האמור בשתי תקופות נוספות שכל אחת מהן לא תעלה על שלוש שנים

ועדת הבריאות):  כחלק מדרישות הניסיון לקבלת תעודת פודולוג יידרש מבקש התעודה לעבוד בישראל במשך שישה חודשים לפחות בפיקוחו של רופא מומחה לאורתופדיה בבית חולים או בקופת חולים, במקום בפיקוח של מנהל מחלקה מוכרת לאורתופדיה בישראל, כפי שנדרש לעניין הפודיאטרים

ועדת הבריאות):       מכיוון שההסדר המוצע נועד כאמור לסייע למי שלמד פודולוגיה בחוץ לארץ ולא הייתה לו אפשרות ללמוד תואר אקדמי באותה מדינה, ההסדר המוצע לא יחול על תושב ישראל שמרכז חייו היה בישראל בטרם יצא ממנה לשם לימודים בתחום

ועדת הבריאות):       כמו כן, לשם קבלת תעודה במקצועות הפודיאטריה והפודיאטריה הניתוחית קיימת כיום דרישת ניסיון קודם של שנתיים וחצי בסך הכול, כשמתוכן לפחות שישה חודשים בעבודה בפיקוח בישראל

ועדת הבריאות):  לעמדת הגורמים המקצועיים במשרד הבריאות, כפי שעלתה בדיוני הוועדה, ניתן להקל בדרישת הניסיון הן לעניין הפודולוגים והן לעניין הפודיאטורים והפודיאטורים המנתחים, כך שתידרש בסך הכול שנה וחצי של ניסיון, כשמתוכן לפחות חצי שנה של עבודה בפיקוח בישראל

ועדת הבריאות):  בהתאם לכך מוצע לקצר את תקופת הניסיון הקודם הנדרשת מפודולוגים, מפודיאטורים ומפודיאטורים מנתחים משנתיים וחצי לשנה וחצי סך הכול

ועדת הבריאות):       עוד מוצעות הוראות מעבר לעניין מי שעסק כפודולוג בישראל ערב יום תחילתו של החוק המוצע, כדי לאפשר לו לקבל תעודת מקצוע בתנאים המפורטים בהצעת החוק

ועדת הבריאות):       לבסוף, מוצע לתקן את חוק זכויות החולה, תשנ"ו–1996, כך שפודולוג יוכר כמטפל לפי חוק זה

ועדת הבריאות):  תחילתו של התיקון המוצע תהיה ביום כ"ג בניסן התשפ"ד, 1 במאי 2024

ועדת הבריאות):       הצעת חוק זו תסייע לקידום בריאות הציבור ותהווה בשורה של ממש לציבור העולים שלמדו פודולוגיה ולאלו שביקשו לעלות וחששו לעשות זאת מכיוון שלא ידעו אם יוכלו להשתלב בארץ במקצוע שאותו למדו

ועדת הבריאות):       אני רוצה להגיד לכם, רבותיי, חבריי חברי הכנסת: היו פודולוגים בוועדה שהתרגשו עד כדי דמעות מהעברת החוק הזה

ועדת הבריאות):  התודות מגיעות במיוחד לחברי הכנסת היוזמים, ובעיקר לידידי חבר הכנסת יוסי טייב, שהשקיע בזה מאמצים רבים מאוד

ועדת הבריאות):  היו הרבה מאוד ויכוחים במעלה הדרך

אברהם בצלאל: 	 ארבע שנים הוא עובד על זה

ועדת הבריאות): ארבע שנים הוא עובד על זה, כן

ועדת הבריאות):       אני מרגיש זכות גדולה שאני כיושב-ראש ועדת הבריאות הצלחתי להביא את החוק הזה, כמובן בשיתוף פעולה עם החברים, לכדי סיום

ועדת הבריאות):  יש בזה ערך ציוני אמיתי, עלייה – בעיקר של צרפתיים אבל יש גם מעוד מדינות, כמו ארצות הברית ואחרים

ועדת הבריאות):  כמובן, חברתי חברת הכנסת טטיאנה מזרסקי השקיעה רבות בקידום החוק הזה

ועדת הבריאות):  כמובן שאני חייב תודה גדולה לפרופ' שאול יציב ממשרד הבריאות, על כך שהוא גילה גמישות רבה לטובת החוק הזה

ועדת הבריאות):  תודה כמובן לצוות הוועדה, ובראשו מיכל דיבנר כרמל; ליועצת המשפטית המסורה של הוועדה אילת וולברג, שהשקיעה רבות כדי לגשר על הפערים; ולעורכת הדין ממשרד הבריאות אביטל ברקוביץ אגמון

ועדת הבריאות):       ההצעה אושרה פה אחד בוועדה ואין לה הסתייגויות

ועדת הבריאות):  כמובן שאני מבקש מחבריי חברי הכנסת להצביע בעד הצעת החוק בקריאה השנייה והשלישית, בנוסח הוועדה

ועדת הבריאות):  תודה רבה

ניסים ואטורי: תודה רבה

ניסים ואטורי:  אחת היוזמות, חברת הכנסת טטיאנה מזרסקי, תקבל את זכות הדיבור לאחר ההצבעה

ניסים ואטורי:  נמתין שיושב-ראש הוועדה יגיע למקומו

ניסים ואטורי:       להצעת החוק לא הוגשו הסתייגויות, ולכן נעבור להצבעה בקריאה השנייה על הצעת חוק הסדרת העיסוק במקצועות הבריאות (תיקון מס' 9), התשפ"ד–2024, כנוסח הוועדה

ניסים ואטורי:  הצבעה

ניסים ואטורי: בעד סעיפים 1–6 – 10 

ניסים ואטורי: נמנעים – אין 

ניסים ואטורי: עשרה בעד, אין מתנגדים

ניסים ואטורי:  אני קובע כי הצעת חוק אושרה בקריאה השנייה

ניסים ואטורי:       נעבור להצבעה בקריאה השלישית על הצעת חוק הסדרת העיסוק במקצועות הבריאות (תיקון מס' 9), התשפ"ד–2024, כנוסח הוועדה

ניסים ואטורי:  הצבעה

ניסים ואטורי: בעד החוק – 10 

ניסים ואטורי: נמנעים – אין  

ניסים ואטורי: עשרה בעד, אין מתנגדים

ניסים ואטורי:  אני מודיע שהצעת החוק הסדרת העיסוק במקצועות הבריאות (תיקון מס' 9), התשפ"ד–2024, כנוסח הוועדה, עברה בקריאה השלישית ותיכנס לספר החוקים של מדינת ישראל

ניסים ואטורי:       חברת הכנסת טטיאנה מזרסקי, בבקשה

טטיאנה (טניה) מזרסקי: אדוני היושב-ראש, כנסת נכבדה, היה לי חשוב לברך על ההצעה הזאת

טטיאנה (טניה) מזרסקי:  בהצבעה בעד החוק שהצבענו עכשיו עשינו צעד חשוב להסדרה של מקצועות הבריאות ולשיפור מערכת הבריאות הציבורית

טטיאנה (טניה) מזרסקי:  הסדרת מקצוע הפודולוגיה תמנע מהשוק להישאר פרוץ, תאפשר פיקוח על המטפלים ותשמור על בריאות הציבור

טטיאנה (טניה) מזרסקי:  הסדרת המקצוע היא רק חלק מהחזון הארוך שלי להסדרת כלל מקצועות הבריאות והרפואה בישראל

טטיאנה (טניה) מזרסקי:       הצעת החוק שלפנינו, שהצבענו עליה עכשיו, היא חלק חשוב בחזון הזה

טטיאנה (טניה) מזרסקי:  הפודולוגיה היא תחום רפואי שמתעסק בטיפול, ניהול ומניעת בעיות ומחלות של כף הרגל

טטיאנה (טניה) מזרסקי:  מקצוע הפודולוג אינו נלמד בארץ אך הוא מוכר ומוסדר ברחבי העולם

טטיאנה (טניה) מזרסקי:  מדינת ישראל זכתה לקלוט עולים חדשים בעלי הכשרה ותעודה מקצועית בתחום, וכעת העיסוק שלהם יהיה מוסדר בחוק

טטיאנה (טניה) מזרסקי:       התחברתי לדבריה של אריאלה, עולה ותיקה מצרפת, אשר תרמה רבות לקידום הצעת החוק

טטיאנה (טניה) מזרסקי:  היא קישרה את הנושא למוטיבים מקראיים ולמסורת היהודית

טטיאנה (טניה) מזרסקי:  המילה "רגל" מופיעה המון פעמים בתנ"ך, אמרה אריאלה

טטיאנה (טניה) מזרסקי:  גם החגים החשובים ביותר שלנו נקראים שלושת הרגלים, וישנה  מצווה של עלייה לרגל, ואפילו מילים כמו "להתרגל" ו"הרגל"

טטיאנה (טניה) מזרסקי:  כל כך הרבה קשור לרגל

יוסף טייב: טטיאנה, היא פה למעלה

טטיאנה (טניה) מזרסקי: והיום אנחנו עושים צעד גדול לשמור על הרגליים שלנו ועל הבריאות שלנו

טטיאנה (טניה) מזרסקי:       אישור החוק היום והסדרת המקצוע ייטיבו גם עם בריאות הציבור וגם עם העולים החדשים שמשתלבים בארץ, שניים מהנושאים העיקריים שבהם אני פועלת ואותם אני מקדמת מאז שנבחרתי לכנסת, ואני שמחה וגאה שהצלחנו לאשר את החוק בוועדת הבריאות

טטיאנה (טניה) מזרסקי:  אני מודה ליושב-ראש הוועדה, ליונתן מישרקי

טטיאנה (טניה) מזרסקי:  אני מודה לחבר הכנסת יוסי טייב, שכל כך הרבה השקיע במשך ארבע שנים לקידום החוק, ומודה לחברי הכנסת על התמיכה

טטיאנה (טניה) מזרסקי:  אני רוצה להודות לפרופ' שאול יציב, שדואג להסדרת מקצועות הרפואה במשרד הבריאות, וכמובן למנהלת הוועדה מיכל

טטיאנה (טניה) מזרסקי:  השלב הבא יהיה ללמד את המקצוע בארץ, מקצוע הפודולוגיה, בבתי רפואה ישראליים

טטיאנה (טניה) מזרסקי:  שוב תודה לכולם

ניסים ואטורי: תודה רבה

ניסים ואטורי:  אני שמח לנהל את הישיבה, אני הצטרפתי לחוק הזה

ניסים ואטורי: [מס' כ/919; דברי הכנסת, מושב ראשון, חוב' כ"ג, ישיבה 64; נספחות

ניסים ואטורי: ] 

ניסים ואטורי: הנושא הבא על סדר-היום: הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024, בקריאה השנייה והשלישית

ניסים ואטורי:  אני מזמין את יושב-ראש ועדת החינוך, התרבות והספורט, חבר הכנסת יוסף טייב, להציג את הצעת החוק

התרבות והספורט): אדוני היושב-ראש, בתחילת דבריי, מעניין לעניין באותו עניין, ואני חושב משמחה לשמחה, אני באמת רוצה להודות לארגון קעליטה, שדחף את הצעת חוק הפודולוגים – אסתר, אריאלה, אריאל קנדל – לצוות הוועדה, יושב-ראש הוועדה חבר הכנסת יוני מישרקי, שר הבריאות, פרופ' יציב, אילת

התרבות והספורט):  באמת, אחרי עבודה מאומצת של ארבע שנים סוף-סוף אנחנו יכולים לברך על המוגמר, שהחיינו וקיימנו והגיענו לזמן הזה

ניסים ואטורי: אמן

התרבות והספורט): אדוני היושב-ראש, חבריי חברי הכנסת, אני מתכבד להביא בפני הכנסת, לקריאה שנייה ולקריאה שלישית, את הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024

התרבות והספורט):  הצעה זו היא הצעת חוק פרטית של חברת הכנסת שרן השכל, אשר עברה בכנסת העשרים-וארבע בקריאה ראשונה ואף הונחה במליאה לאחר שהוכנה על ידי ועדת החינוך לקריאה שנייה ולקריאה שלישית

התרבות והספורט):  אולם הכנסת העשרים-וארבע לא הספיקה להצביע עליה, והיא קיבלה בחודש מאי 2023 דין רציפות בכנסת הנוכחית

התרבות והספורט):  ההצעה אושרה בוועדת החינוך שבראשותי לאחר עבודה יסודית מאוד ובשיתוף פעולה עם כלל הגורמים והארגונים, עברה פה אחד ואין לה הסתייגויות

התרבות והספורט):       בהצעת החוק מוצעים תיקונים לחוקים קיימים שנועדו לייעל את הליך הפיטורים וההשעיה  של עובדי הוראה שהם עובדי המדינה ויש בהתנהגותם בפן המיני כדי לסכן את שלומם של קטינים או חסרי ישע השוהים בבתי ספר או במוסדות אחרים

התרבות והספורט):  החוק נועד למעשה להרחיק את אותם עובדי הוראה מסביבת הילדים

התרבות והספורט):  מדובר במצבים שבהם למשרד החינוך המעסיק את אותם מורים ולאגף המשמעת בנציבות שירות המדינה חסרים הכלים להרחקתם המהירה מבית הספר; זאת, למרות שהתנהגותם של אותם המורים היא בעלת אופי מיני וחמורה

התרבות והספורט):       מוצע לתקן את חוק חינוך ממלכתי ולהסמיך את המנהל הכללי של משרד החינוך לפטר עובד הוראה שהוא עובד מדינה, אם הוכח להנחת דעתו של המנכ"ל, בראיות שהובאו בפניו, כי העובד נקט התנהגות בעלת אופי מיני שנוכח היותו עובד הוראה יש בה חומרה מיוחדת – כלומר, התנהגות כאמור יכול להיות שקרתה מחוץ לכותלי בית הספר לגבי קטינים שהם לאו דווקא תלמידים בבתי הספר, או כלפי אדם אחר ולאו דווקא לגבי קטין – וכי בשקילת כל השיקולים והנסיבות לגבי אותה התנהגות לא ראוי שאותו עובד הוראה יישאר בתפקידו

התרבות והספורט):  לעובד הוראה כזה יתקיים שימוע שבו יוכל להשמיע את טענותיו, והוא יהיה רשאי לערער על ההחלטה בפני שר החינוך

התרבות והספורט):       אבקש להדגיש כי מסלול הפיטורים המינהלי הזה הוא לא דרך המלך

התרבות והספורט):  זהו מסלול שיורי, שיש לפנות אליו רק כאשר לא ניתן לטפל בעובד הוראה בדרך המלך, שהיא הדין המשמעתי

התרבות והספורט):       בפני הוועדה הובאו מקרים ודוגמאות על ידי אנשי משרד החינוך ואנשי אגף המשמעת בנציבות שירות המדינה, שבהם למרות חומרת ההתנהגות של המורה לא ניתן היה להעמיד אותו לדין משמעתי ולנקוט נגדו צעד של פיטורים

התרבות והספורט):  כיום הדרך לפטר עובד הוראה המועסק על ידי המדינה אשר עבר עבירת משמעת היא קבלת החלטה של בית דין למשמעת של עובד המדינה

התרבות והספורט):  מדובר בהליך ארוך, המחייב רמת הוכחות פלילית, אולם לא תמיד ניתן לנקוט הליך זה, גם אם התנהגות המוֹרָה או המוֹרֶה היא התנהגות חמורה – למשל במקרים שלא הבשילו לכדי תהליך פלילי או כשלא ניתן למצות הליך חקירה בשל סירוב ההורים שהילד שלהם ייחקר או יעיד בהליך פלילי

התרבות והספורט):  התיקון בהצעת חוק זו מאפשר כיום למנכ"ל משרד החינוך לפטר את אותו מורה, כשבמצב הקיים היום המערכת פשוט לא מוצאת את הדרך לפטר את אותו מורה ולהרחיקו ממערכת החינוך

התרבות והספורט):       תיקון תקדימי נוסף הוא תיקון בחוק שירות המדינה (משמעת), החל גם הוא על עובד המדינה

התרבות והספורט):  התיקון מאריך את תקופת ההשעיה הדחופה שבה ניתן להשעות עובד מדינה מ-30 ימים ל-60 יום

התרבות והספורט):  יש להדגיש כי התיקון הזה יחול על כלל עובדי המדינה הבאים במקום עבודתם במגע תכוף עם קטינים וחסרי ישע ואשר מועסקים במוסדות שבהם שוהים לרוב קטינים – כלומר, לא רק בבתי ספר אלא גם במעונות יום, מרכזי תרבות, נוער וספורט, מועדוני ספורט, תנועות נוער ועוד

התרבות והספורט):  את ההגדרה של מוסדות אלה לקחנו מחוק למניעת העסקה של עברייני מין במוסדות מסוימים, התשס"א–2001

התרבות והספורט):  מטרת התיקון הזה הינה להבטיח ככל הניתן רצף השעייתי והרחקתו של העובד המועסק על ידי המדינה ממגע עם קטינים וחסרי ישע, וזאת עד לקבלת החלטת נציב שירות בעניינו

התרבות והספורט):  החלטה זו תלויה בדרך כלל בהחלטת הפרקליטות לגבי ההליך הפלילי שנפתח נגד אותו עובד

התרבות והספורט):  במצב הקיים כיום לעניין עובד המדינה השעיה דחופה היא לתקופה שלא עולה על 30 ימים

התרבות והספורט):  בתקופה זו נוצר מצב אבסורדי שהפרקליטות לא מספיקה להעביר את חוות דעתה לגבי העמדה לדין תוך 30 ימים, כך שנציב שירות המדינה לא יוכל עדיין לקבל החלטה בעניין השעיית עובד ההוראה עד תום ההליכים נגדו

התרבות והספורט):  כך, נוצר למשל מצב שבו עובד שנחשד שפגע בילדים והושעה השעיה דחופה פשוט חוזר אל כותלי בית הספר עד שניתן יהיה לקבל החלטה להשעות אותו עד תום ההליכים

התרבות והספורט):  הכפלת התקופה להשעיה דחופה תאפשר להרחיק את אותו מורה מסביבת בית הספר עד שיוחלט על המשך הטיפול בעניינו

התרבות והספורט):       הצעת החוק ערכה תיקונים נוספים בכמה חוקים העוסקים בהשעיה של עובד שבמסגרת עבודתו אחראי על קטין או חסר ישע אשר הוגש נגדו כתב אישום בחשד לביצוע עבירות מין או אלימות חמורה

התרבות והספורט):  כיום החוק קובע חובת השעיה של מורה עובד מדינה או חובת התליית אישור העסקה של מורה העובד בבית הספר בבעלות פרטית רק אם העבירה בוצעה כלפי קטין שהעובד היה אחראי עליו במסגרת עבודתו או קטין שלומד במוסד החינוך בו מועסק העובד

התרבות והספורט):  הצעת החוק מתקנת מצב לא סביר זה ומאפשרת לגורם המוסמך להשעות, לפי התנאים בחוק שחל על המעסיק, עובד שבמסגרת עבודתו אחראי על קטין או חסר ישע אשר הוגש נגדו כתב אישום בחשד לביצוע עבירות מין או אלימות חמורה בכל קטין ובחסר ישע, גם אם איננו לומד באותו מוסד חינוך או העובד לא אחראי עליו במסגרת עבודתו

התרבות והספורט):       התיקונים יוחלו גם על עובדי שירות המועסקים על ידי רשויות מקומיות, ובהם תומכי הוראה, סייעים וסייעות, עובדי מזכירות ולוגיסטיקה וכיוצא בזה

התרבות והספורט):  במקביל ביצענו התאמות בהסדר הקיים בחוק הפיקוח על בתי הספר, התשכ"ט–1969, המסדיר את סמכותו של מנכ"ל משרד החינוך שלא לתת אישור העסקה לעובדי הוראה שמועסקים על ידי רשות מקומית בבית ספר בבעלות פרטית

התרבות והספורט):       בין היתר, עודכנו הגדרות משפטיות לנוסח המקובל כיום, וכן עודכן הסעיף המאפשר למנכ"ל משרד החינוך לשלול אישור העסקה אם הוכח להנחת דעתו שעובד מהווה השפעה מזיקה על התלמידים

התרבות והספורט):  הוספנו בסעיף זה: "או על קטינים" – כלומר, אם הוכח שהעובד מהווה השפעה מזיקה גם על קטינים אחרים שאינם דווקא תלמידיו

התרבות והספורט):  חשוב לנו להדגיש: אין בכוונת החוק לשפוט או לבדוק את התנהגותם המינית של מורים בחייהם הפרטיים, חלילה לנו

התרבות והספורט):  אולם התנהגות בעלת אופי מיני מסוים שנעשתה לאו דווקא בין כותלי בתי הספר ולאו דווקא נגד קטינים אולם נסיבותיה שליליות וחמורות, יתכן שתוביל לפיטוריו של אותו מורה והרחקתו מסביבת התלמידים

התרבות והספורט):       הצעת החוק הזו התייחסה בנוסח שעבר קריאה ראשונה בכנסת הקודמת להתנהגות חמורה נוספת שמורים עלולים לנקוט, בין היתר כלפי קטינים, ויש בה חומרה מיוחדת נוכח היותם עובדי הוראה

התרבות והספורט):  הכוונה הייתה בראש ובראשונה לאלימות, אולם גם סוגי פגיעות אחרות בתלמידים, כמו למשל ביזוי והשפלה

התרבות והספורט):  למרבה הצער, ההסכמות שניתן היה להגיע אליהן בכנסת הזו התמקדו בהתנהגות בעלת אופי מיני בלבד, שהיא אכן נושא קריטי וחמור, ועלה בבירור מהשטח שקיימים לגביו פערים שמחייבים חקיקה

התרבות והספורט):  אולם שמענו גם מהמועצה לשלום הילד על פניות שמעידות שהפערים קיימים לגבי התנהגויות נוספות של מורים, ואנו מקווים להסדיר את הטיפול גם בעניינים אלו בהמשך

התרבות והספורט):      לבסוף, חשוב להדגיש – הרוב המכריע של מורי ישראל עושים עבודת קודש עם הילדים שלנו, במיוחד בתקופה הקשה והקודרת שכולנו חווים, אבל גם בתקופות לא פשוטות בעבר, כמו בזמן מגפת הקורונה

התרבות והספורט):  אנו מלאי תודה והערכה לעבודתם של מורי ישראל

התרבות והספורט):  תיקון חוק זה בא לתת מענה למעטים שבמעטים שיש להגן על ילדינו מפניהם, והוא חיוני לשלומם ולביטחונם בזמן שהם לא נמצאים איתנו בבית אלא במסגרות השונות

התרבות והספורט):       ברצוני להודות לצוות הוועדה – המנהלת גב' יהודית גידלי; סגנית מנהלת הוועדה גב' אתי דנן; מזכירת הוועדה גב' ענת רגב; הצוות המשפטי – נירה, שעבדה וטרחה ימים כלילות; צוות הלשכה – עו"ד אבי עמרם, והיועץ שלי יוסף יצחק

התרבות והספורט):  ואחרון אחרון חביב – לשר החינוך יואב קיש, שבשנה האחרונה נלחם גם מול הצוות המקצועי, וגם ניסה, והצליח בסוף, להגיע להבנות רחבות גם עם יפה בן דויד, גם עם המציעה, מה שהביא אותנו בסוף לרגע הזה, לברך על המוגמר

התרבות והספורט):  הצעת החוק הזו תשמור על ילדינו, על הביטחון שלהם, שנוכל לשלוח אותם בבטחה לבתי הספר

התרבות והספורט):  תודה רבה

ניסים ואטורי: תודה רבה

ניסים ואטורי:  השר רוצה? בבקשה, אדוני השר

ניסים ואטורי:  שר החינוך

החינוך יואב קיש: כבוד היושב-ראש, כנסת נכבדה, יושב-ראש ועדת החינוך, חברי חבר הכנסת יוסי טייב, חברת הכנסת שרן השכל, שיש לה, כמו שאמרת, עוד מהכנסת הקודמת זכות יוצרים על הצעת החוק הזו, ראשית אני רוצה לברך אתכם על השלמת המשימה

החינוך יואב קיש:  בסוף הכנסת עשתה את זה

החינוך יואב קיש:  אני חושב שיש פה הצעת חוק חשובה, שנותנת כלים למשרד החינוך לטפל במקרים הקיצוניים שבקיצוניים

החינוך יואב קיש:  חשוב לומר, יש לנו ציבור מורים עצום, כ-250,000 אנשים מדהימים מדהימים מדהימים, שקמים עם שליחות עצומה כל יום, עם גאווה בלב, לעשייה וחינוך הדור הבא

החינוך יואב קיש:  אבל כשאתה עוסק בציבור כל כך גדול, לפעמים גם בסטיות תקן מאוד רחוקות מגיעים למקרים קיצוניים, והחוק הזה בא לתת מענה למקרים האלה

החינוך יואב קיש:       אני חושב שעשיתם עבודה יפה בוועדה – שקלול של האילוצים האלה בשיח ובשיתוף פעולה והבנות, גם עם הסתדרות המורים

החינוך יואב קיש:  נתתם כלי שאני אומר לכם שאנחנו נשתמש בו, לצערי, בקרוב – מקרה של מנהל שהודיע שהיו לו יחסי מין עם תלמידים

החינוך יואב קיש:  לא הייתה פה עבירה פלילית; בעיניי זה לא ראוי, לא נכון שהוא ימשיך להיות מנהל

החינוך יואב קיש:  הוא בינתיים לא חזר לתפקידו, אבל לולא החוק הזה, לא היה לי כלי להשעות אותו ולהוציא אותו ממשרד החינוך

החינוך יואב קיש:  אז אני יכול לומר לכם על אותם מקרים חריגים שבחריגים – אנחנו נטפל, ונתתם כלי חשוב למערכת החינוך

החינוך יואב קיש:  אני מודה לכם, ואני רוצה להודות ולבקש את תמיכת כל חברי הכנסת בחוק החשוב הזה, ולברך שוב את מציעת החוק שרן ואת יושב-ראש הוועדה יוסי טייב

החינוך יואב קיש:  תודה רבה

ניסים ואטורי: תודה רבה

ניסים ואטורי:  אני מזמין את מציעת החוק, חברת הכנסת שרן מרים השכל, בבקשה

קריאה: נאחל לה יום הולדת שמח

קריאות: מזל טוב

ניסים ואטורי: אני צריך לציין שאין הסתייגויות לחוק, אך הוגשו בקשות רשות דיבור, ושרן היא הראשונה

ניסים ואטורי:  בבקשה

ניסים ואטורי:  מזל טוב ליום ההולדת

ניסים ואטורי:  עכשיו, כשהחוק יעבור, זו תהיה מתנה ראויה ליום ההולדת שלך

שרן השכל: תודה

שרן השכל:  לחלוטין

שרן השכל:  חבריי חברי הכנסת, אדוני השר, אנחנו עושים היום היסטוריה

שרן השכל:  אני חושבת שחלק מחברי הכנסת לא מבינים עד כמה האירוע הזה, החקיקה הזו היא אירוע היסטורי

שרן השכל:  המצב היום – וזה אחרי לא מעט דיונים שקיימנו, אני כיושבת-ראש ועדת החינוך בעבר – הוא שמורים שתקפו מינית, שפגעו מינית בתלמידים שלהם או בתלמידים אחרים, למשרד החינוך לא היה כלי לא להשעות אותם ולא לפטר אותם

שרן השכל:  בהרבה מקרים – ואגב, מקרים שאפילו דנו עליהם בוועדה – באו הורים, אמרו: תקשיבו, אם אנחנו מגישים תלונה במשטרה, הילד מגיע לחקירה, אחר כך זה יגיע לבית משפט; אנחנו לא רוצים להעביר את הילד שלנו סבל נוסף על מה שהוא כבר עבר בבית הספר אל מול המורה, זה מישהו שפגע באמון ומעל בתפקידו בדרך הכי נבזית והכי קשה שאפשר

שרן השכל:  ואותם הורים הסירו את התלונה, העבירו את הילד לבית ספר אחר, והמורה המשיך ללמד באותו בית ספר

שרן השכל:       משרד החינוך יודע, יש לו ראיות, יש לו הוכחות, אבל אין לו את הכלים לפטר את המורה הזה

שרן השכל:  מי היה מאמין שבתוך מערכת החינוך שאנחנו שולחים אליה את הילדים שלנו, אין לנו את הכלים להגן עליהם? ומתוך המקום הזה, ואחרי דיונים רבים, צמחה הצעת החוק הזו

שרן השכל:       המאבק הזה היה ארוך, אל מול המון גורמים

שרן השכל:  נדרשנו לשנתיים – שנתיים שלמות – בדיונים קשים, ומקרים, ועדויות, וגורמי מקצוע וכולם, כדי להגיע לרגע הזה ולמקום הזה

שרן השכל:  החוק הזה קובע לראשונה שמקרים שבהם מורה תקף מינית, פגע מינית או עשה התנהגות לא ראויה – כפי שצוין כאן גם לפני כן, מנהל שקיים יחסי מין עם קטין; הוא לא היה בבית הספר שלו, זה היה בהסכמה, אין עבירה פלילית, המשטרה לא יכולה להעמיד אותו לדין

שרן השכל:  בעוד עשר דקות, כשאנחנו נצביע על החוק הזה, משרד החינוך יוכל לפטר אותו

שרן השכל:  האדם הזה לא ראוי לנהל בית ספר, ולא להיות מודל לחיקוי לילדים שלנו

שרן השכל:  הוא מעל באמון של ההורים ושל הילדים

שרן השכל:      ולכן האירוע הזה כל כך מרגש

שרן השכל:  הוא מרגש אותי לא רק היסטורית

שרן השכל:  היום אני חוגגת יום הולדת

שרן השכל:  בגיל 30 עברתי את הפריימריז הראשונים שלי, ועברתי מערכת בחירות ראשונה, ובגיל 31 נכנסתי כאן למשכן הזה, עם כל כך הרבה תחושת אחריות ושליחות על הכתפיים שלי

שרן השכל:  היום אני חוגגת 40, אני מחליפה קידומת, והמתנה הכי גדולה שיכולתי לבקש היא שילדי ישראל, שהילדות שלי יהיו מוגנות בבית הספר שלהן, במערכת שאנחנו שולחים אליה את הילדים שלנו ומאמינים שהמורים שם הולכים לטפח אותם, סומכים עליהם לפעמים בעיניים עצומות

שרן השכל:  וזו המתנה הכי גדולה שהייתי יכולה לקבל

שרן השכל:       אז אני רוצה להודות, כי על המתנה הזו שקיבלתי היום עבדו רבים, המון אנשים לאורך השנתיים האחרונות

שרן השכל:  בראש ובראשונה ליוסי טייב, יושב-ראש הוועדה הנוכחית, שבשנה האחרונה אנחנו עובדים ביחד כדי שהצעת החוק הזו תקבל דין רציפות ונסיים להעביר אותה; לנירה, היועצת המשפטית, שלמרות כל האתגרים, לא התאכזבה, לא פרשה, והמשיכה לדחוף ולדחוף ולדחוף; כמובן גם לתמי, היועצת המשפטית של הוועדה, שסייעה לנו; ליהודית גידלי, המנהלת המיתולוגית, שסייעה לא מעט גם בוועדה; לאתי דנן ולענת; לאורית הראל הדוברת; לוורד מהמועצה לשלום הילד; למאיה אוברבאום מהמרכז לסיוע לנפגעי ונפגעות תקיפה מינית ואונס; כמובן, לשר יואב קיש וליועצת המשפטית שלו אסיה, שסייעה לנו גם כן בקידום הצעת החוק; ליפעת שאשא ביטון, שרת החינוך לשעבר, שאיתה התחלתי את הצעת החוק הזו לפני שנתיים; ליפה בן דויד, שהייתה שותפה על מלא גם כן בהגעה להסכמה והבנות ושסייעה לנו לצלוח ולהעביר את הצעת החוק הזו;  לשני חברי ועדה מיוחדים, שאצלך גם היום, יוסי טייב, קינלי וסימון דוידסון, שסייעו לאורך כל הדרך לדחוף את הצעת החוק הזו; לאופיר כץ, מרכז הקואליציה, שלא ויתר ולא הניח ועזר לי פעם אחר פעם לצלוח לא מעט מכשולים שעמדו בפנינו בדרך; למשרד החינוך – לעו"ד לירון ספרד, שליווה אותנו לאורך כל הדרך ונתן לנו יעוץ משפטי מדויק והבנה של מה התהליכים שיתרחשו במשרד החינוך לאחר מכן, וענת אורנשטיין גם כן; לנציב שירות המדינה או הסגן של נציב שירות המדינה דוד דרור, שהיה שם וגם סייע לנו להכין הצעת חוק יותר מבושלת ויותר טובה, ולרבים שסייעו ועזרו ותמכו כדי שהצעת החוק הזו תגיע לכאן

שרן השכל:       חברי הכנסת היקרים, אני קוראת לכולכם להצביע בעד הצעת החוק ההיסטורית הזו, כי מעוד חמש דקות לא מעט מורים שיש מולם עדויות וראיות על תקיפות מיניות ופגיעות מיניות – למשרד החינוך יהיו את הכלים לדבר הכי פשוט, לפטר אותם

שרן השכל:  תודה רבה לכם

ניסים ואטורי:  תודה רבה

ניסים ואטורי:  יש רשימת דוברים

ניסים ואטורי:  אני אקריא אותה: חבר הכנסת אביגדור ליברמן – אינו נוכח; חבר הכנסת עודד פורר  – אינו נוכח; חבר הכנסת יבגני סובה – אינו נוכח; חברת הכנסת שרון ניר – אינה נוכחת; חברת הכנסת יוליה מלינובסקי – אינה נוכחת; חבר הכנסת חמד עמאר – אינו נוכח; חבר הכנסת איימן עודה – אינו נוכח; חברת הכנסת עאידה תומא סלימאן – אינה נוכחת; חבר הכנסת עופר כסיף – אינו נוכח; חבר הכנסת יוסף עטאונה – אינו נוכח

ניסים ואטורי:       חברי הכנסת, נעבור להצבעה בקריאה שנייה על הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024, כנוסח הוועדה

ניסים ואטורי:  הצבעה

ניסים ואטורי: בעד סעיפים 1–5 – 8 

ניסים ואטורי: נמנעים – אין  

ניסים ואטורי: שמונה בעד, אין מתנגדים

ניסים ואטורי:  אני קובע כי הצעת החוק אושרה בקריאה השנייה

ניסים ואטורי:       נעבור להצבעה בקריאה השלישית על הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024

ניסים ואטורי:  הצבעה

ניסים ואטורי: בעד החוק – 8 

ניסים ואטורי: נמנעים – אין  

ניסים ואטורי: שמונה בעד

ניסים ואטורי:  אין מתנגדים

ניסים ואטורי:  אני קובע כי הצעת חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ד–2024, התקבלה בקריאה השנייה והשלישית ותיכנס לספר החוקים של מדינת ישראל

ניסים ואטורי: [רשומות (הצעות חוק, חוב' כ/995)

ניסים ואטורי: ] 

ניסים ואטורי: חברי הכנסת, הנושא הבא על סדר-היום: הצעת חוק איסור פרסומת והגבלת השיווק של מוצרי טבק ועישון (תיקון מס' 9) (תמונה של נזקי העישון), התשפ"ד–2024, של חברי הכנסת אושר שקלים, אופיר כץ ובועז ביסמוט, בקריאה הראשונה

ניסים ואטורי:  אני מזמין את חבר הכנסת אושר שקלים להציג את הצעת החוק

ניסים ואטורי:  לרשותך עשר דקות

ניסים ואטורי:  בבקשה

שקלים: אדוני היושב-ראש, חברי הכנסת, אני מציג בפניכם את עיקרי הדברים כפי שהעליתי בפני ועדת הכלכלה בקריאה הראשונה, בהגשת הצעת החוק: הצעת החוק המובאת בפניכם היום עוסקת בפרסום תמונה גרפית בדבר נזקי העישון על גבי מוצרי טבק ועישון

שקלים:  מטרת החוק היא לשנות את המצב הקיים, שבו חפיסות הסיגריות הן אחידות בצבען ובעלות מלל המזהיר את ציבור המעשנים מהשלכות, למצב שבו תמונה תוצמד עם נזקי העישון, הממחישה את האזהרה הקיימת ובצמוד אליה

שקלים:      כחלק מהפעילות שלי בכנסת למען בריאות הציבור היה חשוב לי מאוד להיות חבר בוועדת הבריאות

שקלים:  על כן גם יזמתי לפני מספר חודשים את היום ללא עישון בכנסת, שעבר, ברוך השם, בהצלחה יתרה, בהשתתפותם של מומחים מארגונים חברתיים, שרים וחברי כנסת

שקלים:  כל מי שהגיע, הגיע מתוך קונסנזוס והבנה כי עלינו להילחם בעישון בכל דרך אפקטיבית

שקלים:  הצעת חוק זו הינה נגזרת של קידום המדיניות בנושא

שקלים:      אני רוצה לספר לכם מהחוויה האישית שלי

שקלים:  אני לא אדם מעשן, אבל בתור נער אני זוכר את הלחצים וההשפעות החברתיות שבני נוער חווים מבני גילם, היות שגם אני נתקלתי בכך

שקלים:  במקביל, זכור לי שבשנות השמונים והתשעים היו גם קמפיינים מאוד אפקטיביים

שקלים:  לדוגמה, הקמפיין "סיגריה זה מגעיל אותי", או הקמפיין הנודע עם כוכב הכדורגל הנודע אלי אוחנה, אם אתה זוכר, אדוני, "ליד אלי אוחנה לא מעשנים"

שקלים:  לא נראה לי שהוא היה עושה את זה היום, אבל אז זה היה קמפיין מאוד מאוד אפקטיבי

שקלים:       חשוב שהמסר שיצא מכאן הוא שאנחנו פשוט רוצים לחנך את הדור הצעיר לאורח חיים בריא

שקלים:  הצעה זו נכתבה מסיבה אחת – בריאות נטו

שקלים:  לפי דוח שר הבריאות על העישון בישראל לשנת 2022, נמצא כי העישון גורם לכ-8,000 מקרי מוות בשנה, כאשר 10% מהם הינם מעשנים פסיביים

שקלים:  בואו נחשוב רגע, 8,000 שנה בשנה, זה אומר כל יום בערך מיניבוס מלא של אנשים מתים

שקלים:  יותר מזה, בערך מדי שעה, כל שעה, נפטר בן אדם כתוצאה מנזקי העישון

שקלים:  לא נתפס

שקלים:      אני משוכנע כי כל מי שנמצא כאן ונוכח באולם הזה, מכיר לפחות בן אדם אחד שנפטר כתוצאה מנזקי העישון וההשלכות ההרסניות של התופעה הזו

שקלים:  לא די בכך שהמעשנים גורמים את הנזק לעצמם, אלא יש השפעות ונזקים גם עבור הסובבים אותם, לרבות עבור משפחותיהם ויקיריהם, שמתמודדים עם סבל פיזי וכלכלי כתוצאה מהנזקים

שקלים:       מעבר לנושא של הצלת חיים, שהוא ערך עליון, יש כאן גם סוגיה של איכות חיים

שקלים:  למשל, כשאדם חולה בסרטן ריאות, זה משפיע דרמטית על הסביבה והמשפחה שלו, מקום העבודה, החברים

שקלים:  ולכן מחובתנו לצמצם את היקף התופעה, אבל גם את עוצמת הפגיעה באיכות חייהם של רבים מדי

שקלים:       בשנת 2023 מדינת ישראל חתמה על אמנת המסגרת הבין-לאומית לפיקוח על הטבק

שקלים:  סעיף 11 באמנה עוסק באריזה וסימון של מוצרי הטבק, לרבות שילוב תמונות ואזהרות

שקלים:  אנחנו מחויבים כמדינה לעמוד בסטנדרטים הבין-לאומיים ולהעביר את תיקון החקיקה המובא לפניכם היום, ובהקדם

שקלים:  מלבד האמנה, מדוח הבריאות העולמי עולה כי מעל 100 מדינות ברחבי העולם מחייבות אזהרות גרפיות על גבי חפיסות הסיגריות ומוצרי הטבק

שקלים:  המחקרים גם מראים כי תמונות אלו, הממחישות את נזקי העישון, נמצאו כיעילות במיוחד בהשפעה על דעת הצרכנים, הרתעתם מקניית המוצר והשפעה על רצונם להיגמל או לצמצם את השימוש בסיגריות

שקלים:  יתרה מזאת, על פי שלל מחקרים, תמונות מעוצבות הממחישות את נזקי העישון תורמות לירידה דרסטית בשימוש בסיגריות ובטבק, מגבירות את המודעות לנזקים ולהשלכות הבריאותיות ובכך חוסכות למדינה הוצאות תקציביות, לרבות אשפוזים בבתי חולים, טיפולים ממוקדים, ועוד ועוד

שקלים:       נקודה נוספת וחשובה במיוחד היא השפעתן של התמונות הגרפיות על בני נוער וילדים, שכן נראה שבמדינות שבהן החילו מדיניות זו, התמונות הגבירו את כוונתם להימנע מעישון

שקלים:  אני מאמין שכאשר תוצב תמונה של נזקי העישון זה כבר לא ייהפך להיות משהו "מקובל"

שקלים:  בכך ננסה גם לשנות את התפיסה השלילית המעוותת שקיימת אצל צעירים

שקלים:  אני רוצה לראות שיבואו ויגידו לאיזה נער: בוא תהיה גבר ותיקח סיגריה; או לילדה או נערה: בואי ותהיי מקובלת ותיקחי סיגריה

שקלים:  אני רוצה שאותו נער יבוא ויגיד: אני, על מה? זה גבר? אני צריך להיות גבר כדי מה, כדי שזה מה שיקרה לי? לזה אתם קוראים להיות גבר?      ולכן יש כאן מסר חינוכי וחברתי חשוב, שלא להיכנע למוסכמות חברתיות שעשויות לפגוע בנו

שקלים:  בסופו של דבר הרי אותו נער שייכנע חלילה לעישון כי הוא "לא גבר" הוא עלול גם להיגרר להתנהגות מסכנת, למעשי קונדס או אפילו לעבירה על החוק

שקלים:  ולכן ההצעה הזו גם מהווה כלי תודעתי עבור בני הנוער והילדים שלנו, ורק עבור זה מחובתנו לקדם את החוק

שקלים:       השבוע אף התבשרנו על העלאת המס עבור צריכת סיגריות ומוצרי טבק, ואני רואה בכך המשך המאבק עבור הבריאות של כולנו

שקלים:  הגיע הזמן להשפיע על השיח, ליצור הבניה חדשה של המוצר שהורג רבים כל כך ולהתחיל לדאוג באמת לבריאות של הדורות הבאים

שקלים:  לפיכך, אני מבקש מכם, חבריי חברי הכנסת, להצטרף אליי ולהצביע בעד הצעת החוק

ניסים ואטורי: תודה רבה

ניסים ואטורי:  נרשמו, יש כאן רשימת דוברים

ניסים ואטורי:  ראשון הדוברים הוא חבר הכנסת יוסף עטאונה – אינו נוכח; חברת הכנסת מיכל מרים וולדיגר – אינה נוכחת; חברת הכנסת נעמה לזימי – אינה נוכחת; חבר הכנסת חמד עמאר – אינו נוכח; חבר הכנסת עמית הלוי – אינו נוכח; חבר הכנסת אבי מעוז – אינו נוכח; חברת הכנסת שלי טל מרון – אינה נוכחת; חבר הכנסת מיקי לוי? מוותר

ניסים ואטורי:  אתה לא צריך לסכם, נכון?      חברי הכנסת, נעבור להצבעה על הצעת חוק איסור פרסומת והגבלת השיווק של מוצרי טבק ועישון (תיקון מס' 9) (תמונה של נזקי העישון), התשפ"ד–2024, בקריאה הראשונה

ניסים ואטורי:  הצבעה

ניסים ואטורי: בעד ההצעה להעביר את הצעת החוק לוועדה – 6 

ניסים ואטורי: נמנעים – אין  

ניסים ואטורי: שישה בעד, אין מתנגדים

ניסים ואטורי:  אני קובע כי הצעת חוק איסור פרסומת והגבלת השיווק של מוצרי טבק ועישון (תיקון מס' 9) (תמונה של נזקי העישון), התשפ"ד–2024, אושרה בקריאה הראשונה, ותעבור לדיון בוועדת הכלכלה לצורך הכנתה לקריאה השנייה והשלישית

ניסים ואטורי: [מס' מ/1505; דברי הכנסת, חוב' י"ט, ישיבה 150

ניסים ואטורי: ]      

ניסים ואטורי: חברי הכנסת, הנושא הבא על סדר-היום: הודעת הממשלה על רצונה להחיל דין רציפות על הצעת חוק הסיוע המשפטי (תיקון מס' 24 והוראת שעה) (סיוע משפטי לנפגעי עבירות), התשפ"ב–2022

ניסים ואטורי:  בישיבת הכנסת ביום שני, י' באדר א' התשפ"ד, 19 בפברואר 2024, הודיעה הממשלה על רצונה להחיל דין רציפות על הצעת החוק

ניסים ואטורי:       לכן נקיים עתה הצבעה על הודעת הממשלה

ניסים ואטורי:  הצבעה

ניסים ואטורי: בעד הודעת הממשלה – 2 

ניסים ואטורי: נמנעים – אין  

ניסים ואטורי: שניים בעד, אין מתנגדים

ניסים ואטורי:  אני קובע שההחלטה להחיל דין רציפות על הצעת חוק הסיוע המשפטי (תיקון מס' 24 והוראת שעה) (סיוע משפטי לנפגעי עבירות), התשפ"ב–2022, נתקבלה, והיא תעבור לוועדת החוקה, חוק ומשפט לצורך הכנתה לקריאה השנייה והשלישית

ניסים ואטורי:       חברי הכנסת, תם סדר-היום

ניסים ואטורי:  הישיבה הבאה תתקיים מחר, יום רביעי כ"ו באדר א' התשפ"ד, 6 במרץ 2024, בשעה 11:00

ניסים ואטורי:  ישיבה זו נעולה

ניסים ואטורי:  תודה רבה